অন্ধ আততায়ীবৃন্দ | ব্লাডি সিভিলিয়ান\nলিখেছেন: ব্লাডি সিভিলিয়ান | ১০ ফেব্রুয়ারী ২০১০ |\nবিষয়: ইতিহাস, ধর্মান্ধতা, ধর্মীয় ইতিহাস, বইয়ের ভুবন, মৌলবাদ, সন্ত্রাসবাদ | ইমেইল / প্রিন্ট:\n(ইহা শুষ্ক এবং নিশ্ছিদ্র ইতিহাস নহে; নিতান্তই ভালোলাগার এবং বিস্মিত হওয়ার কিছু ব্যক্তিগত উপাদান লইয়া ইহা রচিত। ভুলভ্রান্তি পাইলে নিজগুণে মার্জনা করিবেন)\nইতিহাসের দীর্ঘতম অধ্যায় ধরে টিকে-থাকা হত্যাকারীর দল, যারা একতাবদ্ধ হয়েছিল ধর্মের নামে, আর শেষমেষ কোথায় যে মিলিয়ে গেল তেমন কোন হদিশ না রেখে, আজ তাদের কথা স্মরণ করতে চাই কিছুটা, শ্রদ্ধায় নয় অবশ্যই, নয় ঘৃণায়ও। নিজেদের ব্র্যান্ডিং করেছিল তারা অসাধারণভাবে, যদিও ওই শব্দের মানেটা নিশ্চয়ই তারা জানতো না। আজকাল যেমন হোন্ডা বলতে বুঝি মটরসাইকেল, কোকা-কোলা বা সংক্ষেপে কোক বললে বুঝি কোমল পানীয় বা প্যাম্পার্স শব্দটা হয়ে উঠেছে বাচ্চাদের ডায়াপারের প্রতিশব্দ, তেমনি তাদের সঙ্ঘটির নাম, তথা নামবাচক বিশেষ্যটি ইতিহাসের পাতায় তো বটেই, একটি টিউটোনিক/ জার্মানিক ভাষাগোষ্ঠীজাত ভাষার শব্দসম্ভার এবং অভিধানে চিরকাল অক্ষয় হয়ে থাকার দাবি নিয়ে রূপ নিয়েছে জাতিবাচক বিশেষ্যে, অর্থও ‘ধর্মীয় গোষ্ঠী’ থেকে হয়ে দাঁড়িয়েছে ‘আততায়ী’। ভাষাটি ইংরেজি, শব্দটি এ্যাসাসিন (assassin)।ইতিহাসের পাতায়, পরিহাসমূলকভাবেই বোধকরি, গোষ্ঠীটির সাথে এমন দু’জনের নাম জড়িয়ে আছে, একজনের প্রত্যক্ষভাবে, অন্যজনের পরোক্ষভাবে, যাঁদের একজন কট্টর ধর্মীয় মৌলবাদী এবং গোষ্ঠীটির প্রতিষ্ঠাতা, অন্যজন জগদ্ব্যাপী শিক্ষিত লোকেদের কাছে একজন কবি এবং বিজ্ঞানী হিসেবে সুপরিচিত। আর দু’জনের মাঝে যোগসূত্র বেঁধেছিল সেকালের এক অনন্য নগরী, যাকে কবিবরটি প্রিয়ার একটি গালের তিলের বিনিময়ে বিলিয়ে দিতে চেয়েছিলেন (সাথে আরো একটিকেও অবশ্য)।\nসমরখন্দ। কবিবর এবং বিজ্ঞানী ওমর খৈয়ামের সুখ্যাত কর্মভূমি। ওমরের জন্ম বস্তুত নিশাপুরে। ‘খৈয়াম’ কথাটা মূলত ‘তাঁবু প্রস্তুতকারী’ বোঝায়। সম্ভবত, ওমরের পিতৃপুরুষ ওই কাজ করতেন, কমপক্ষে তাঁর পিতা ইব্রাহিম, যদিও তিনি নিজে তাঁর চতুষ্পদীতে ওই পদবি নিয়ে বেশ ব্যঙ্গ করেছেন। ধরা হয় মোটামুটি ১০৭২ খ্রিস্টাব্দে ওমর পা রাখেন এই শহরে, যা তখন ত্রানসাজোনিয়া সাম্রাজ্যের অন্তর্গত। রাজসিংহাসনে তখন তুরুক বংশধর নাসর খান। বলা হয়, ওমরের হাতে সমরখন্দের কাজি আবু তাহের তুলে দেন একটি সাদা পাতার বই, যা কালক্রমে বিশ্বের বহুলপঠিত বইয়ের একটি হয়ে উঠবে। তাই, ওটি পরিচিতই হয়ে উঠেছিল ‘সমরখন্দ পাণ্ডুলিপি’ নামে।\nমুসলিম সাম্রাজ্যে তখন সর্বাধিক ক্ষমতাধর নৃপতি তুর্কি সেলজুক বংশের অধিপতি আলফ আরসালান, বয়েস যাঁর প্রায় ৩৮, আর যাঁর সাম্রাজ্য বিস্তৃত কাবুল থেকে ভূমধ্যসাগর পর্যন্ত। এমনকি পূর্ব রোমের সম্রাট রোমেনাস দাইওজেনুসও হার মেনেছেন তাঁর কাছে, বাইজেন্টাইন সম্রাটও পরাভূত। অথচ, কাছের শহর সমরখন্দ তাঁর সাম্রাজ্যের বাইরে! নাসর খান তাঁর সাথে আত্মীয়তা গড়ে তুলেছিলেন। আরসালানের বড় ছেলে জালালউদ্দিন মালেক শাহ বিয়ে করেন নাসর খানের বোন তেরকেন খাতুনকে আর নাসর খান পাণিগ্রহণ করেন আরসালানের কন্যার। নেহাৎ বাইজেন্টাইনদের সাথে লড়াইয়ে ব্যস্ত থাকায় সমরখন্দ তাঁর কুক্ষিগত হয় নি, নইলে আত্মীয়তার বন্ধন জয়ের আনন্দের চাইতে বেশি আকর্ষণীয় নয় মোটেই। রোম সম্রাটের ভবিষ্যৎ আক্রমণ রোধকল্পে আরসালান তাঁর কাকাতো ভাই সুলাইমান ইবনে কুৎলুমিশকে এশিয়া মাইনরের শাসনকর্তা নিযুক্ত করেন ওই ১০৭২ খ্রিস্টাব্দেই। সুলাইমান ইকনিয়াম নগরীতে বসান নিজের রাজধানী, পরিচিতি ছিলো শহরটার কুনিয়া বা রুম নামেও। ওখানেই জন্ম নেন ‘মসনবি’ বিখ্যাত পারসিক কবি রুমি।\nযাইহোক, এগিয়ে আসছেন সেলজুক সম্রাট প্রায় লাখ দুয়েক সৈন্য নিয়ে, পার হয়েছেন জাইহুন নদী, এখন আমরা একে চিনি আমু দরিয়া নামে। পন্টুন ব্রিজ বানিয়ে তার ওপর এই বিশাল অনীকিনী পার করাতে প্রায় দিন বিশেক সময় লাগে। ১০৭৩ সালে খাওয়ারজামের বিদ্রোহীদের শান্ত করতে তাঁর এই আগমন বলে কেউ কেউ দাবি করেন। ইতিহাসের আরেক পরিহাসে খাওয়ারজামের বিদ্রোহী নেতা ইউসুফ ধরা পড়লেও তাঁর হাতেই মারা যান বিশাল সাম্রাজ্যের অধিকারী আরসালান, চারদিন ধরে কষ্ট পেয়ে। কাহিনীটা অদ্ভুত। তবে, এখানে শোনাবো না সেই কথা। সমরখন্দ রক্ষা পেলো সেবারের মতো। এরপর যা ঘটলো তাতে মিলন ঘটলো এমন তিন জনের, যাঁরা সেই আমলে এবং তার পরবর্তীকালে ইতিহাসের অনেক কীর্তিস্তম্ভের স্থাপয়িতা। লেবাননি সাংবাদিক এবং লেখক আমিন মা’আলোফ সমরখন্দ, ওই তিন ব্যক্তিত্ব এবং ওমরের রুবাইয়াতের সংকলন ‘সমরখন্দ পাণ্ডুলিপি’ নিয়ে লিখেছেন তাঁর বহুলপ্রশংসিত এবং একাধিক পুরস্কারে ভূষিত উপন্যাস ‘সমরখন্দ’। দু’জনের কথা আগেই বলেছি, বাকিজন হলেন মালেক শাহের বিখ্যাত প্রধানমন্ত্রী নিজাম-উল-মুল তিনি ছিলেন শ্রদ্ধেয়, তাঁর নাম কেউ উচ্চারণ করতো না (সম্প্রতি গাফফার চৌ:-এর এক লেখায় পড়লাম তিনি ঢাকায় এসে বিস্ময়াপন্ন হয়েছেন, পরিচিত মন্ত্রীরা এমনকি ঘরোয়া বৈঠকেও প্রধানমন্ত্রী বা রাষ্ট্রপতির নাম না বলে মাননীয়, মহামান্য ইত্যাদি মহদাকৃতির বিশেষণের মাধ্যমে চিহ্নিত করছেন)। বাগদাদের বিখ্যাত নিজামিয়া মাদ্রাসা তাঁরই হাতে স্থাপিত। তাঁর আসল নাম জানা যায় হাসান ইবনে আলি মুলক। রাজনীতিসংক্রান্ত তাঁর বিখ্যাত গ্রন্থ ‘সিয়াসৎনামা’ ১৮৯০-৯১ সালে প্যারিসে অনুবাদসহ প্রকাশিত হয়।\nকেউ কেউ বলছেন তিনজন পড়াশোনা করেছিলেন একই পাঠশালায়, নিশাপুরে, শপথ নিয়েছিলেন বড় হয়ে কেউ সুনাম করলে তিনি সাহায্যের হাত বাড়িয়ে দেবেন অন্যদের জন্যে। কিন্তু, নিজাম ছিলেন হাসানের চাইতে অন্তত কুড়ি বছরের বড়। হাসানের তাঁর পাঠশালা ছিল রে শহরে এবং বাড়ি কোম-এ। জন্ম ধরা হয় তাঁর ১০৩৪-এ। আর ওমরের ১০৪৮/৫০ খ্রিস্টাব্দে।\n‘সমরখন্দ পাণ্ডুলিপি’-র দোহাই দিয়ে আমির জানাচ্ছেন, তিনজনের প্রথম দেখা হয়েছিলো মালেক শাহের রাজধানী ইস্পাহান শহরে। হাসান ইবনুল সাব্বাহর জন্ম এক অভিজাত শিয়া পরিবারে। ইসমাইলিদের ব্যাপারে তাদের তেমন শ্রদ্ধা ছিল না। তবে, মজার ব্যাপার হচ্ছে কোম এবং কাশান শহরে ওমর নামটিই ছিল যথেষ্ট ঘৃণিত, কারণ বাসিন্দারা প্রায় সবাই শিয়া। কেমন ঘৃণা করতো তারা ওমর নামটি? প্রতিবছর বেশ জাঁকজমকের মাধ্যমে পালিত হতো ওমরের মৃত্যুবার্ষিকী; নারীরা কেশ আর বেশ সুসজ্জিত করতো; বিলানো হতো মিষ্টি। বাচ্চারা ঘরের বাইরে বেরিয়ে আসতো, চিৎকার করতো, “আল্লার গজব নামুক ওমরের ওপর”, একই স্লোগানমুখরিত হয়ে উঠতো কোন কোন বড়দের মিছিল; কারোর নাম ওমর শুনলে বলা হতো, “জাহান্নাম তৈরি আছে তোমার জন্যে”; কোম এবং কাশানের মুচিরা জুতোর তলায় লিখে রাখতো ‘ওমর’; পশুপালকেরা ওই নামটা রাখতো খচ্চরের, গালি দিতো ওগুলোকে পেটানোর সময়, আর শিকারীরা শেষ তিরটা ছোঁড়ার সময় অস্ফুটে বলতো, “এটা বিঁধুক ওমরের বুকে”। সেই এলাকার ছেলে হয়ে ওমরের সাথে হাসান সাব্বাহর পরিচয় ও ঘনিষ্ঠতা বেশ কৌতূহল-জাগানিয়া বটে। ওমর অবশ্য তার আগেই যথেষ্ট পরিচিত ও তাঁর রুবাইয়াতে প্রচারিত কিছু দৃশ্যত ‘ফাইলাসুফি’ (মূল শব্দ ‘ফাইলাসুফ’, শব্দটা ‘ফিলসফি’ থেকে এলেও নাস্তিকদেরই নির্দেশ করতো) কিছুটা বিভ্রান্তির শিকারেই বোধকরি পরিণত করেছিলো তাঁকে। তবে, তাঁর পৃষ্ঠপোষকেরা তাঁর রুবাইয়ের চাইতে তাঁর জ্ঞান, বিশেষত জ্যোতির্বিদ্যাসংক্রান্ত দক্ষতা কাজে লাগাতেই উৎসুক ছিলেন বেশি। এছাড়া, গণিতেও তাঁর মেধার প্রকাশ ছিলো অনন্যসাধারণ। নিজেই তিনি জানিয়েছেন:\nঅস্তি নাস্তি শেষ করেছি দার্শনিকের গভীর জ্ঞান,\nবীজগণিতের তত্ত্বকথা যৌবনে মোর ছিলোই ধ্যান।\nকাজ করেছেন ঘনক সমীকরণ নিয়ে, দ্বিঘাত সমীকরণ নিয়েও। বীজগণিতে অজানা বিষয় বোঝাতে গিয়ে ব্যবহার করেছেন একটি আরবি শব্দ ‘শাই’, যার মানে ‘বস্তু’। স্পেনের বিজ্ঞানীরা একে বলতেন ‘জাই’ আর শব্দটির আদ্যক্ষর থেকেই এসেছে বীজগণিতের আজকের বিশ্বজনীন অজ্ঞাত রাশির প্রতীক ‘এক্স’। এমনকি, অ-ইউক্লিডীয় জ্যামিতিতে তাঁর অবদান আছে বলেও ইউরোপীয় পণ্ডিতেরা মত দেন।\n১০৭৫ খ্রিস্টাব্দে তাঁর ঘরের পাশেই নিশাপুরে একটি মানমন্দির তৈরি করে মালেক শাহ তাঁকে এর অধ্যক্ষ নিযুক্ত করেন। ১০৭৯ ইসায়িতে তৎকালে প্রচলিত পঞ্জিকার ভ্রম সংশোধন করে ওমর ‘জালালি’ সন (Galalaean era) প্রবর্তন করেন। এসম্পর্কে ফিলিপ হিট্টির বহুলপরিচিত ‘হিস্ট্রি অব দ্য আরবস’ গ্রন্থে উল্লিখিত যে, এই বর্ষপঞ্জি “…is even more accurate than the Gregorian Calendar”। কিন্তু, তাঁর প্রথম ভালোবাসাই ছিলো কবিতা।\nরাজদরবারে হাসানও নিযুক্ত হন, কিন্তু, একটু দ্রুত ছুটতে গিয়ে হোঁচট খেয়ে ছিটকে পড়লেন তিনি একেবারে রাজসভার বাইরে। পরে অবশ্য এর নির্মম প্রতিশোধ তিনি নিয়েছিলেন এর জন্যে দায়ি নিজামকে ওপরের রাস্তা দেখিয়ে, তাঁরই অন্ধ ভক্তের মাধ্যমে হত্যা করিয়ে। প্রচারক হিসেবে তিনি বিখ্যাত হয়ে উঠেছিলেন ‘ইসমাইলি বাতেনি’ মতবাদ প্রচার করে।\nসৈয়দবংশীয় ইমাম জাফর সাদেক তাঁর জ্যেষ্ঠ পুত্র ইসমাইলকে ইমাম পদ দেবেন বলে ভাবেন, কিন্তু, ইসমাইলের উচ্ছৃঙ্খলতা ও পানাসক্তির খবর পেয়ে তিনি দ্বিতীয় পুত্র মুসা আল কাজেমকে পরবর্তী ইমাম (সপ্তম) নিযুক্ত করেন। ইসমাইলপ্রেমীরা মনে করেন/দাবি করেন সুরাপান বা এজাতীয় কাজে ইমামের সমস্যা নেই (তুলনীয় অস্মদ্দেশেঃ “যদ্যপি আমার গুরু শুঁড়িবাড়ি যায়, তথাপি আমার গুরু নিত্যানন্দ রায়”)। এজন্যে ইমামতি থেকে তাঁকে বঞ্চিত করা অনুচিত। আরেক জায়গায় অবশ্য পেয়েছি, ইসমাইল মারা যাওয়ার পর তাঁর পুত্র আরেক ইসমাইলকে ইমাম না করে করা হয় পিতা ইসমাইলের ছোট ভাই মুসাকে। কিন্তু, এটা মেনে নেয় নি ইসমাইলিরা। তাদের মতে, ইসমাইল গুপ্ত ইমাম এবং মুহম্মদ শেষ ‘প্রেরিত পুরুষ’ বা ‘আল তাম্ম’। জগতে শরিয়ত প্রচারের জন্যে, তাদের মতে, অন্তত সাত জন মহাপুরুষ প্রেরিত হয়েছেন। তাঁরা হলেন, আদম, নুহ, ইব্রাহিম, মুসা, ইসা, মুহম্মদ ও আল তাম্ম। এঁদের প্রত্যেকের দুজনের মধ্যবর্তী সময়ে একজন ‘সামেত’ বা নীরব কর্মী এসেছেন। যেমন: ইসমাইল, হারুন ও আলি প্রমুখ। তাদের দৃঢ় বিশ্বাস ইসমাইল শিগগিরই ইমাম মেহেদি হয়ে আবার অবতীর্ণ হবেন। তাঁদের এই মতবাদকে ‘আল বাতেন’ এবং এই মতবাদে বিশ্বাসীদের ‘বাতেনি’ বা ‘ইসমায়েলি’ বলা হয়।\nআবদুল্লাহ ইবনে ময়মুন নামের একজন ইসমাইলি কর্তৃক বাতেনি মতবাদ রূপ নেয় দৃঢ় ধর্মাদর্শে। তিনি প্রথমত বসরা এবং পরে সিরিয়ার সালামিয়া থেকে বাতেনি মতবাদ গুপ্ত অথচ সুশৃঙ্খলভাবে প্রচার করতে থাকেন। ৮৭৪ খ্রিস্টাব্দে আবদুল্লাহ গত হলে পরে হামাদান আল কারমাত নামে কুফার অধিবাসী তাঁর এক শিষ্য বাতেনিদের ভিন্ন একটি গোত্র (কারমাতিয়া) প্রতিষ্ঠা করেন। এরপর আবু সাইদ হাসান আল জান্নাবি। তিনি কারমাতিয়া মতবাদের অনুসারী এবং তাঁরই চেষ্টায় পারস্য উপসাগর থেকে এমামা ও ওমান পর্যন্ত ভূভাগ তাঁর শাসনাধীন হয়। ৯০৩ খ্রিস্টাব্দে তাঁর উপযুক্ত সন্তান আবু তাহের সুলতান আল কারমাতি দক্ষিণ ইরাক তছনছ করে হজযাত্রী প্রায় বিশ হাজার মুসলিমের প্রাণনাশ করেন এবং কাবাঘর ও জমজম –এর জল রক্তে লাল করে তোলেন। ‘হজরে আসওয়াদ’-ও তিনি তুলে নিয়ে যান (আনুমানিক সময়কাল: ৯২৯-৩০ খ্রিস্টাব্দ)।\nহাসান সাব্বাহ ইমাম গাজ্জালির সতীর্থ ছিলেন বলে কথিত। যুবক বয়েসে তিনি মিশর যান এবং সেখানে কায়রোর একটি শিয়া শিক্ষাকেন্দ্রে প্রায় বছর দেড়েক থাকেন। বলা হয়, সেখানে ছাত্রদের ইসলামি বিভিন্ন মতবাদ নিয়ে প্রশ্ন করতে (বাহাস) এবং চূড়ান্ত সিদ্ধান্তের জন্যে তাদের ওস্তাদের মতবাদে পৌঁছানোর রাস্তা শেখানো হতো। শাগরিদেরা নয়স্তরী পথ পেরিয়ে অবশেষে পরম সত্যে পৌঁছাতো। কী সেই সত্য? পৃথিবী তৈরি হয়েছে কর্মের মাধ্যমে এবং বিশ্বাস বা ইমান হচ্ছে জনতাকে ভুল বুঝিয়ে নিজের স্বার্থ হাসিলের রাস্তা।\nফাতিমীয় বংশের উত্তরাধিকারীর প্রশ্নে হাসান মিশরের রাজার সাথে বিরোধে জড়িয়ে পড়েন। তিনি দাবি করেন যে, খলিফার জ্যেষ্ঠ পুত্র নিজার-ই সিংহাসনের প্রকৃত দাবিদার। এতে ক্ষুব্ধ হন অন্যেরা। তিনি বন্দী হন কারাগারে। একদিন হঠাৎ ধসে যায় কারাকক্ষের দেয়াল। এরপর তিনি পালান মিশর থেকে। মিশরে যাওয়ার আগে তিনি অবশ্য সেলজুক দরবারে কাজ করতেন, যা আগেই উল্লেখ করা হয়েছে। একদিন অবশেষে তিনি উদয় হন আলামুত দুর্গের অধিপতি হিসেবে।\nস্থানীয় ভাষায় ‘আলামুত’ মানে ছিল ‘ইগলের বাসা’/ ‘ইগলের শিক্ষা’। বলা হয়, এক রাজা (বাহ সুদান ইবনে মারজুবান) পাহাড়ি এলাকায় একটি দুর্গ তৈরি করতে চান। এলক্ষ্যে তিনি একটি ইগল ছেড়ে দেন, সেটি উড়ে গিয়ে বসে পাহাড়ের খাঁজের বিরাট এক পাথরের ওপর। সেখানেই তিনি দুর্গ নির্মাণের আদেশ দেন। ঘটনাটা প্রায় ৮৬৫ খ্রিস্টাব্দের দিকে। কিভাবে হাসান দুর্গটা পেলেন, সে নিয়েও আছে নানা কাহিনী। এক জায়গায় পাচ্ছি তারিখটা ছিল ৬ সেপ্টেম্বর, ১০৯০। আলামুত ছিল প্রত্যন্ত এক অজপাড়াগাঁ। হাসান প্রথমে তাঁর কিছু অনুচর পাঠান সেখানে বাতেনি মতবাদ প্রচার করতে। তারা মাটি তৈরি করলে এরপর তিনি নিজে গিয়ে সেখানে হাজির হন। দুর্গেশ মাহদি আলাবাতিকে তিন হাজার দিনার (স্বর্ণমুদ্রা) দিয়ে তিনি দুর্গটা কিনে নেন। আরেকটি কিম্বদন্তী আরো চমকপ্রদ। তিনি দুর্গাধিপতির কাছে একটি গরুর চামড়া যতটুকু জায়গা নেবে শুধু ততটুকু জায়গা চান। মঞ্জুর হলো। এরপরেই খেল। চামড়াটা ফালি ফালি করে করে এতো বিস্তৃত করে ফেলা হলো যে, শেষমেষ ওই চামড়ার টুকরো দিয়ে পুরো দুর্গটাই ঢেকে ফেলা সম্ভব হলো। এরপর , আর কি! দরাদরির শেষে হতভম্ব প্রধানকে রাস্তায় নামিয়ে দুর্গ দখল। (রোমক কবি ভার্জিল-এর ‘ইনিড’ মহাকাব্যে দিদোর কার্থেজ নগরী স্থাপনের সাথে ঘটনাটার বেশ মিল আছে)।\nজায়গাটার ভৌগোলিক অবস্থান ছিলো উত্তর পারস্যে, আলবুর্জ পর্বতের ওপরের এক উপত্যকায়। প্রায় দশহাজার ফুট ওপরে। দরিঞ্জান (আরেক জায়গায় দেখছি শাহরুদ) নদী বয়ে যেতো এর পাশ দিয়ে। বসন্তে আলবুর্জ পর্বত থেকে বরফগলা জলের ঢল নামতো পাহাড় বেয়ে, বয়ে যেতো বড় বড় গাছ আর পাথরের চাঁই। ফলে, দুর্গটা ছিল নিতান্তই দুর্জয়। হাসান এখানেই স্থাপন করেন তাঁর শিক্ষাকেন্দ্র এবং অনুসারীদের অভয়ারণ্য, যা পরবর্তী প্রায় ১৫০ বছর ধরে সারা মুসলিম জগতে এবং অন্যত্রও ত্রাস সৃষ্টি করে বেড়াবে। কায়রোর ফাতিমি রাজবংশের বিখ্যাত রাজ্যের কিছুটা রং-রূপ বুঝি তিনি ফিরিয়ে আনতে চেয়েছিলেন এই বর্ণহীন মরুদেশে।\nইসলামের মূল গঠন দুটি স্তরের বিভাজনে বিকশিত। একদিকে ঐশ্বরিক আইন (‘শরিয়া’), অন্যদিকে ঐশ্বরিক বা আধ্যাত্মিক মার্গ (‘তরিকা’)। দ্বিতীয়টি দেখা হয় গুহ্য আভ্যন্তর হিসেবে আর আইন হলো বাহ্য আবরণ। ইসমাইলিয়াদের কাছে দুটো একত্রে একটি সত্তা যা কেবল তা’ইল-এর মাধ্যমে ভেদ্য। শরিয়া আর তরিকার মাঝেই লুকিয়ে আছে পরম সত্য (‘হাকিকা’), ধর্মতত্ত্বীয় বচনে পরমেশ্বর স্বয়ং। এই তা’ইল-ই ইসমাইলিয়াদের মূল ধারণা । ইসমাইলি মরমিয়াবাদের কেন্দ্র তা’ইল-এর আসল অর্থ হচ্ছে, “কোন কিছু এর উৎসে বা গভীর তাৎপর্যে প্রকাশ করা।”এমনিতেই শিয়ারা এর আগে থেকেই কোরানের ভেতরকার রহস্য অনুধাবনে মগ্নতা দেখিয়েছিলো। কিছু আয়াতের মর্মভেদ করে তারা দেখাতে চেয়েছিলো যে, ওগুলো আসলে সংকেতের আড়ালে আলি এবং অন্য ইমামদের কথা ঘোষণা করছে। ইসমাইলিরা ব্যাপারটা আরো বৈপ্লবিকভাবে এগিয়ে নিয়ে যায়।\nইসলাম তাদের কাছে একটি বহিরাবরণ, যার আড়ালে লুকনো আসল সত্য জানতে গেলে তা’ইলের সাহায্যে পুরো ব্যাপারটা সামগ্রিকভাবে উন্মোচন করতে হবে। আর এই উন্মোচনের মাধ্যমে ‘হাকিকা’-য় পৌঁছনো সাধারণ মানুষের কম্মো নয়, এর প্রকাশ ঘটে কেবল একজন পরিপূর্ণ মানুষের মাধ্যমে, এবং তিনি হচ্ছেন ইমাম। ইমামকে জানলেই সেই গূঢ় সত্য জানা যায়, কারণ তাঁর মাধ্যমেই ঈশ্বর স্বপ্রকাশ। (ভারতীয় উপমহাদেশের অবতারবাদের সাথে এর মিল সুস্পষ্ট) একবার যখন ইমাম জ্ঞাত হলেন, তখন শরিয়া আর তরিকা ধানের তুষের মতো উড়ে ভেসে যায় বাতাসে। এই আভ্যন্তর জ্ঞান মানুষকে বাইরের বাস্তবতা থেকে মুক্তি দেয়। ইন্দ্রিয়গ্রাহ্য জ্ঞানের ওপর বিজয় ঘটে অবশেষে সেই গুহ্য জ্ঞানের।\nতবে, কথা হচ্ছে এই যে, এই সব আইন ছুঁড়ে ফেলার ব্যাপারটা ইসলাম যে শুধু ভালো চোখে দেখেনি তাই নয়, বরং এটাকে রীতিমত ধর্মদ্রোহিতার পর্যায়ে ফেলা হয়েছে। শিয়াদের আত্মরক্ষার জন্যে ‘তাকিয়া’ গ্রহণের অনুমতি আছে। এর মানে মৃত্যু বা শাস্তি এড়ানোর জন্যে গোঁড়া মুসলিম হিসেবে অভিনয় করা জায়েজ। আর নিজারি বা বাতেনিদের জন্যে এটা রীতিমত ধর্মাচরণের অঙ্গ। আলামুতে কেবল সর্বোচ্চ পদবিধারীরা ছাড়া হাসান আর সবার জন্যেই এই গোপনীয়তার পোশাক বাধ্যতামূলক করেছিলেন।\nসেসময়ে আসলে কে ছিলেন ইমাম? সাব্বাহ নিজে কখনো নন। একবার তিনি এরকমও বলেছিলেন, “ইমামের অবাধ্য সন্তান হওয়ার চাইতে তাঁর বাধ্য অনুগত হতেই আমি পছন্দ করবো।” কথাটা তিনি বলেছিলেন কারণ তখন লোকজন তাঁর সাথে ইমামের কুষ্ঠিঠিকুজি মেলানো শুরু করেছিলো। ফাতিমি রাজবংশের রাজপুত্র নিজার এবং তাঁর সন্তান মারা গেছেন উত্তরাধিকারীহীন অবস্থায়। কিন্তু, আলামুতে তাঁরা সবাই ‘নিজার-এর নামেই’ উপাসনা করতেন। বস্তুত, ইসমাইলিয়াদেরও কিন্তু তিনটে উপগোত্র হয়ে যায় ইমাম এবং অন্য ব্যাপারের জের ধরে। ফাতিমিয়া, নিজারিয়া আর কারমাতিয়া।\nআলামুতে নতুন নাজিরিদের সাতধাপের মাধ্যমে শিক্ষা দেয়া হতো। এদের হয় সংগ্রহ করা হতো কম বয়েসে আশপাশের এলাকা থেকে অথবা মগজধোলাই করে নিয়ে আসা হতো অন্য জায়গা থেকে। পরবর্তী সময়ে অবশ্য দুর্গের অধিবাসীদের বংশধরেরাই সংখ্যায় যথেষ্ট ছিলো। তবে, বিশ্বাসান্তরকরণ চলছিলোই। আলামুতে রীতিমত আমলাতান্ত্রিক স্তরবিন্যাস বর্তমান ছিলো। সর্বোচ্চ স্তরে ছিলেন সৈয়দেনা হাসান ইবনে সাব্বাহ, প্রধান গুরু এবং প্রচারক, সব গূঢ় বিষয়ের রক্ষাকারী, ‘শাখ্ আল জাবাল’, ক্রুসেডারদের কাছে অনুবাদে ‘দ্য ওল্ড ম্যান অব দ্য মাউন্টেন’; তাঁর আশেপাশে মাত্র কয়েকজনই থাকতো। তাদের নাম ছিলো দা’ই। এদের মধ্যে ছিলো তিনজন প্রশাসক-একজন পূর্ব পারস্যের জন্যে, একজন খোরাসান এবং একজন কুহিস্তানের-ত্রানসাজোনিয়ার জন্যে। তাদের নিচে ছিল রফিক-এরাই একনিষ্ঠ কর্মী। দুর্গ থেকে নির্দেশ এলে তা সুনির্দিষ্ট নিয়মে এদের মাধ্যমেই পরিপালিত হতো। সংগঠনের নিচের স্তরে লাসেকদের অবস্থান। এরা মতবাদে ছিলো আস্থাশীল, কিন্তু তেমন কোনো দায়িত্ব এদের ওপর ছিলো না।\nএছাড়া ছিলো মুজিব। এরা একটু পড়াশুনো-করা উত্তরদাতা। মতাদর্শ নিয়ে তাদের কিছু শিক্ষা দেয়া হতো, নিজেরাও পড়ে নিয়ে জ্ঞান বাড়াতো, উত্তর দিতো লোকেদের অভিযোগের। তারাই ছিলো মূলত প্রচারকের দায়িত্বে। সবার নিচে ছিলো ফেদা’ইরা/ফিদা’ইরা। এরাই ছিলো মূল আত্মঘাতী। ফেদা’ই শব্দটা এসেছে ‘ফিদা’ মানে ‘আত্মোৎসর্গ’ থেকে। পড়াশুনো তাদের সামান্যই ছিলো, তবে যুদ্ধবিদ্যা তাদের শিখতেই হতো। এদের কারণেই নাজিরি ইসমাইলিয়ারা অ্যাসাসিন হিসেবে এতো খ্যাতিমান হয়ে ওঠে। পরনে থাকতো তাদের সাদা জোব্বা আর লাল কোমরবন্দ। সবসময় এরা প্রস্তুত থাকতো জীবন বিসর্জনের জন্যে। তাদের প্রশিক্ষণ হতো স্বয়ং হাসানের হাতে। তারা শিখতো জোব্বার নিচে ডাকের পায়রা লুকিয়ে-রাখা, যে-কোন পরিস্থিতিতে খবর-দেয়ার কৌশল, কেমন করে লুকিয়ে রাখতে হবে ছোরা, কেমন করে আচমকা ওটা বের করে আনতে হবে আর বসিয়ে দিতে হবে শিকারের বুকে। কাউকে শেখানো হতো কোন বিশেষ অঞ্চলের ভাষা বা উচ্চারণ। অন্য অঞ্চলের জামাকাপড়-পরা বা আচারব্যবহারও শিখতে হতো তাদের। শিকার বিশিষ্ট হলে প্রশিক্ষণও হয়ে উঠতো বিশেষরকমের। শিকারের অভ্যাস, চারিত্রিক বৈশিষ্ট্য, কোথায়, কখন তার যাওয়া-আসা, তার সহচরদের তথ্য-এগুলোও জানতে হতো তাদের। তবে, সবার উপরে তাদের শিক্ষার মূল বিষয় ছিলো-বিশ্বাস ও মৃত্যুসংক্রান্ত। তাদের বিশ্বাস ছিলো শত্রুদের হত্যা করে আত্মঘাতী হলে বা ধরা পড়ে মৃত্যুবরণ করলে তারা বেহেস্তগামী হবে-শহিদ হিসেবে।\nপ্রিয় পাঠকগণ, এতক্ষণ যে-বিবরণ শুনলেন তাতে বাংলার কোন রাজনৈতিক প্রতিষ্ঠানের কথা মনে কি দোলা দিয়ে যায় নি? যদি না যায়, তা’লে আপনি মশাই এবাংলার লোকই নন।\nসাধারণ্যে তারা ‘অ্যাসাসিন’ হিসেবে পরিচিত কেন? এই নামের পেছনে যে-কাহিনি কাজ করে, তা হলো এই যে, তাদের হত্যার আগে হাশিশ নামে একরকম উত্তেজক মাদক খাইয়ে পাঠানো হতো হত্যাকাণ্ডে, যাতে তাদের অন্য কোনো ধারণা মাথায় ঠাঁই-ই না পায়। তাদের অবশ্য এর আগে কিছুটা বেহেশতি স্বাদ দেয়া হতো।\nআলামুতে, মার্কা পোলোর ভাষ্যমতে, গড়ে উঠেছিল এক ‘স্বর্গের নন্দনকানন’ (Garden of earthly delights)। মনে রাখতে হবে, মার্কা পোলো এখানটায় এসেছিলেন আলামুত ধ্বংস হওয়ার পরে, হাসানের মৃত্যুরও প্রায় দেড়শ’ বছর পরে, ১২৭২-৩ খ্রিস্টাব্দে। সুতরাং, তাঁর পক্ষে বাগানটা দেখা সম্ভবপর ছিলো না। যাহোক, এরপর যা বলবো তা গল্প হিসেবেই ধরে নেবেন, ইতিহাস-গবেষকদের চোখরাঙানি মানছি না।\nবাগানটা ছিলো দুই পাহাড়ের মাঝখানে। সেখানে কোরানবর্ণিত এক সুরম্য উদ্যানে ছিলো জায়গায় জায়গায় সোনা, রুপো, মুক্তো, হিরের মতো কৃত্রিম রঙে রাঙানো অট্টালিকা। গাছে গাছে পাখিরা নতুন আগন্তুকদের কোরানি বাক্যে অভ্যর্থনা জানাতো “সালামু আলায়কুম তিব্তম ফাদখুলুহা খালেদিন, সালামুন কাওলাম্মের রাব্বির রাহিম” ইত্যাদি বলে। আশিশিন হতে ইচ্ছুক না হলে ওখানে কাউকে আনা হতো না। আলামুতের দরবারে থাকা ১২ থেকে ২০ বছরের নানান বিশ্বাসী ছেলেদের হ্যাশিশ খাইয়ে আনা হতো বাগানে। বলা হয়, কাজভিন থেকে তাদের হ্যাশিশ মেশানো শরাব খাইয়ে বেহুঁশ করে গাধার পিঠে করে বয়ে আনা হতো বাগানে, সাধারণত ৪/৬/১০ জনকে একত্রে আনা হতো। সেখানে জায়গায় জায়গায় বইছে মধু, দুধ, শরাবের নহর। ছিলো শরাব আর বিশুদ্ধ পাহাড়ি জলের ঝর্ণা। নবীন অ্যাসাসিনেরা জেগে দেখতো তাদের অভ্যর্থনা জানাচ্ছে স্বর্গবেশ্যারা (হুরি) । তাদেরও আনা হতো নানা জায়গা থেকে অপহরণ করে। তারা নাচতো, গাইতো, সুমধুর বাদ্য বাজাতো, মনোরঞ্জন করতো তাদের নানা উপায়ে। কিভাবে? রবার্ট অ্যান্টন উইলসন তাঁর ‘প্রমিথিউস রাইজিং’ বইতে যা বলছেন তার বিবরণ এখানে ইনজিরিতেই রাখছি।\nAs he drifted into an ecstatic daze, the girls would go to work on the initiate, giving himafull-body tongue massage, while one girl performed oral sex on him. Eventually, the bedazzled young man would climax into the girl’s mouth “as softly and slowly and blissfully asasingle snowflake falling”.\nআহা, স্বর্গসুখ আর কাকে বলে!! এরপরে কি আর গুরুবাক্যের অবাধ্য হওয়া যায়? আবার তাদের মর্ত্যভূমিতে নিয়ে আসা হতো এবং বলা হতো মৃত্যু হলে আবারো এই স্বর্গেই ফিরে আসবে তারা। তো, কোন প্রশ্ন? না। পরিপূর্ণ আনুগত্য এবং আত্মসমর্পণ। তাই মৃত্যুই কাম্য হোক। আধুনিক অ্যাসাসিনেরা অবশ্য আরো মহান মস্তিষ্কের অধিকারী। প্রত্যক্ষ অভিজ্ঞতা লাগে না তাদের, শুনেই বা পড়েই হয়ে যায়!\nঅবশ্য, এই বিবরণের সত্যতা নিয়ে সন্দেহ পোষণ করেছেন অনেকেই। কারণ, মার্কো পোলোর এই বিবরণ যখন লেখা তার প্রায় ২০ বছর আগেই আলামুত দুর্গ বিধ্বস্ত হয়ে গেছে। আর, তাছাড়া, হাসান তাঁর দুর্গে সাংঘাতিক কঠোর শরিয়া আইন বজায় রাখতেন। তাঁর দুই পুত্রের তিনি প্রাণদণ্ডের বিধান দিয়েছিলেন-একজনের মদ্যপানের অপরাধে, অন্যজনের চুরির অভিযোগে। এমনকি, বাশিঁ বাজানোর অপরাধে একজনকে দুর্গ থেকে বহিষ্কার করা হয়। তাঁর বংশের কেউ তাঁর মৃত্যুর পর আলামুতের উত্তরাধিকারী হয় নি। সুতরাং, তাঁর পক্ষে কাউকে নেশাগ্রস্ত করিয়ে বা কল্পিত স্বর্গের শরাবন তহুরা পান করিয়ে উদ্বুদ্ধ করার প্রশ্নই উঠতো না। আর, তাছাড়া, চেঙ্গিজের নাতি হালাকু খান যখন দুর্গটি ধ্বংস করেন ১২৫৬ খ্রিস্টাব্দে, তখন তাঁর সাথে একজন ‘এমবেডেড’ ঐতিহাসিক ছিলেন বছর ত্রিশেক বয়েসের। তাঁর নাম আতা মালিক জুয়াইনি, সুন্নি মুসলিম। তিনি সেসময় একটা বই লিখছিলেন বা তাঁকে লেখার দায়িত্ব দেয়া হয়েছিলো। বইটার নাম ‘তারিখ-ই-জাহান গুশা’ বা ‘বিশ্ববিজয়ীর ইতিহাস’। ওটাতে এসবের কোন উল্লেখই নেই। আগুন লাগিয়ে দেয়ার আগে একমাত্র তিনিই ঢুকতে পেরেছিলেন অ্যাসাসিনদের গোপন গ্রন্থাগারে এবং সেখান থেকে তাঁর উদ্ধার করা বইগুলোই মূলত হাসান এবং অ্যাসাসিনদের সম্পর্কে প্রাথমিক তথ্য হিসেবে বিবেচিত হয়, যার মধ্যে হাসানের আত্মজীবনীও ছিল বলে মনে করা হয়।\nঅ্যাসাসিন নামের অন্য অনুমিত উৎসগুলো হচ্ছে: ১) নামটা এসেছে হাসানের অনুসারী ‘হাসানিন’ শব্দ থেকে; ২) বলা হতো নিজারিরা আলামুতের নাম দিয়েছিলো ‘আল-আসাস’ বা ‘মৌলভিত্তি’। কারণ, হাসান চাইতেন আলামুতই হবে তাঁর সব কাজের ভিত্তি। এবং, এর কারণেই আল-আসাসের সদস্যদের নাম দেয়া হয় ‘আল-আসাসিন’।\nআপনার মন মতো বেছে নেয়ার ইচ্ছে আপনার আছে। বিশ্বাস করুন, এটার নাম অবশ্যই মুক্তবুদ্ধির চর্চা নয়। প্রায় ১৬৬ বছর ধরে অ্যাসাসিনেরা সমগ্র ইসলাম সাম্রাজ্যে এক আতঙ্কের শিহরণ বইয়ে দিয়েছিলো। তাদের ছুরির ধার থেকে মুক্ত ছিলো না বাদশাহ থেকে শুরু করে কেউই। হাসান এক শাসককে চিঠিতে লিখেছিলেন, “সুলতানের মতো ক্ষমতা আমার নেই, কিন্তু তাঁর চাইতে অনেক বেশি ক্ষতি আমি করার ক্ষমতা রাখি।” সমস্যা ছিলো যে তারা ছিলো আত্মঘাতী, আর তাদের কিভাবেই বা আটকানো যায়? নিজের জীবনের মায়াই যার নেই, তাকে বাঁধবে কে? হাসানের শিক্ষা গুঞ্জরিত হতো তাদের মাথায়, “তোমরা এই পৃথিবীর জন্যে নও, এর পরেরটার জন্যে। পুকুরের মাছ কি ভয় পায় যদি তাকে ছুঁড়ে ফেলা হয় সাগরে?” বস্তুত, হাসানের শিক্ষা বোধহয় আজও কাজ করে চলে।\nযাহোক, কোন সালতানাত আলামুতের ওপর প্রাধান্য বিস্তার করতে পারে নি। এমনকি, হাসান মৃত্যুবরণ করার পরেও নয়। তিনি ৯০ বছর বয়েসে মারা যান, অর্থাৎ, ১১২৪ খ্রিস্টাব্দে। কিন্তু, আলামুতের পতন ঘটে হালাকু খানের কাছে, ১২৫৬ সালে। তিনি প্রশংসা করেছিলেন দুর্গের আত্মরক্ষা ব্যবস্থার এবং হাসানের। হুকুম দিয়েছিলেন আগুন লাগাতে, প্রতিটি ইট ধ্বংস করতে এবং বিশেষত গ্রন্থাগারটা যেন ধ্বংস হয় সেব্যাপারে বিশেষ নির্দেশ ছিল তাঁর। সাত রাত আর সাত দিন ধরে জ্বলেছিলো আগুন। সেই শেষ হল আলামুতের।\nএর মধ্যে ওমরের জায়গা কোথায়?\nকিম্বদন্তী, ওমরের ‘সমরখন্দ পাণ্ডুলিপি’ থাকতো হাসানের নিজস্ব কক্ষে। ওটা ওমরের কাছ থেকে চুরি যায় এবং এরপর থেকে আলামুতে হাসানের ঘরের একটা জালে-ঢাকা এলাকায় ওটা সংরক্ষিত থাকতো। হাসান ওমরকে চিঠিও পাঠিয়েছিলেন তাঁর অধিকৃত দুর্গে আসার জন্যে।\nওহ্, এই প্রসঙ্গে হাসানের ঘরটার কথাও একটু বলি। পুবপাশের একটা সুড়ঙ্গ দিয়ে দুর্গের নিচের অংশে ঢুকতে হতো। সেখানে ঢালু জায়গাটার পাশে ছিলো ক’টা মাটির ঘর, দুর্গের উঁচু মূল অংশে যেতে একটা খোলা ময়দান পেরুতে হতো। মাঠটার পশ্চিম দিকটা ছিলো তুলনামূলকভাবে সরু। ওই সরু পথটার ওপারেই ছিলো দুর্গটা, হাসানের ঘরটা ছিলো এর ওপরেই। পুরো ঘরে জানালা ছিলো ঠিক একটা, মাঠের দিকটায়। ঘরটা যেন দুর্গের ভেতর আরেক দুর্গ। হাসান ওই ঘরে ঢোকার পর জীবনের শেষ ত্রিশ বছরে মাত্র দু’বার বেরিয়েছিলেন, দু’বারই উঠেছিলেন দুর্গের ছাদে, সম্ভবত দেখেছিলেন দুর্গের দুর্ভেদ্যতা। আকাশ দেখেছিলেন কি? তাঁর জীবনকাহিনিতে এই তথ্যের উল্লেখ নেই।\nসকাল থেকে সন্ধ্যা পর্যন্ত তিনি ওখানে একটা মাদুরে বসেই কাটাতেন, মাদুরটা ঠিক করা হয় নি বা বদলানোও নয়। নিজের পড়ালেখা, আত্মঘাতী শিষ্যদের শিক্ষাদান-সবই চলতো ওই ঘরের ভেতরে। নামাজ পড়তেন পাঁচ ওয়াক্ত, ওই মাদুরের ওপরেই। কেউ দেখা করতে এলে তার সাথে কথাও বলতেন ওই মাদুরে বসেই। তাঁর পাশে ছিলো না কেউই। শুধু পাথর আর ভয় দিয়ে গড়া তাঁর পরিপার্শ্ব। শুধু অপ্রেম, শুধু সংঘ, আর আরো উঁচুতে, আরো উঁচুতে, আলবুর্জের আরো ওপরে ওঠার নিরন্তর স্বপ্ন।\nশুধু ওমরের প্রতি ছিলো বুঝি অহৈতুকী প্রীতি। মা’আলোফ জানাচ্ছেন, একবার ওমরকে পত্রাঘাত করেছিলেন তিনি, লিখেছিলেন,\nপালিয়ে পালিয়ে বেড়ানোর চাইতে আপনি আলামুতে আসছেন না কেন? আমি এখানে সবকিছু নিয়ন্ত্রণ করতে করতে নিজেই নিয়ন্ত্রিত হয়ে গেছি। এখানে আপনি নিরাপদেই থাকবেন, আপনার যত্ন হবে, সম্মান পাবেন। পৃথিবীর কোন শক্তি আপনার চুলও স্পর্শ করতে পারবে না। এখানে একটা বিশাল গ্রন্থাগার করেছি, আপনার লেখাপড়াও হবে। এখানে শান্তি পাবেন আপনি।\nওমর আসেন নি। সূর্যের আলো শেষ দেখেন তিনি ১১৩১ খ্রিস্টাব্দে।\nআর তখন আলামুত আতঙ্ক আর সমান্তরাল ক্ষমতার এক কেন্দ্র। সেলজুক সাম্রাজ্য হাত মিলিয়েছে তার সাথে, করেছে চুক্তি। যদি কোথাও নাজিরি ইসমাইলিদের বাধা দেয়া হলো, তো মৃত্যু অবধারিত। হত্যাকাণ্ডগুলো ঘটানো হতো সাধারণত শুক্রবারে, দ্বিপ্রাহরিক উপাসনার সময়। হত্যাকারীর উদয় ঘটতো আকস্মিকভাবে, কিন্তু, কিভাবে তারা নিরাপত্তাবেষ্টনী ভেদ করতো? জবাব নেই। শিকার মৃত, কিন্তু অ্যাসাসিন পালাতো না; ধরা দিতো আর তারস্বরে ঘোষণা করতো নিজের বিশ্বাসের কথা। রক্ষীরাই তাকে খুন করতো, প্রায়শই তাৎক্ষণিকভাবে। আর আলামুত সম্পর্কে কৌতূহলী হতো লোকেরা, আগ্রহ বাড়তো।\nএদিকে আলামুতে হাসানের মৃত্যুর পরে কঠোরতা ধীরে ধীরে কমতে শুরু করে। চতুর্থ প্রজন্মের আরেক হাসানের হাতে, যাকে মনে করা হতো ইমাম মাহদি, অবশেষে এই অতুলকঠোর ব্যবস্থার অবসান ঘটে। তিনি নিশ্চয় পড়েছিলেন ওমরের রুবাইসমগ্র, আপ্লুত হয়েছিলেন এর স্বর্গীয় সৌরভে, মদমত্ত হয়ে উঠেছিলেন এর সৌন্দর্যের স্পর্শে।\n১১৬৪ খ্রিস্টাব্দ, ৮ অগস্ট।\nতিনি উঠে এলেন মঞ্চে। পরনে তাঁর সাদা আলখেল্লা। অনবদ্য এবং তুমুল বিস্ময়াবহ তাঁর ভাষণে তিনি জানালেন,\n“বিশ্বব্রহ্মাণ্ডের সব বাসিন্দা-জিন, ইনসান আর ফেরেশতারা শোন, ইমাম মাহদি তোমাদের আশীর্বাদ করছে আর তোমাদের সব পাপ ক্ষমা করা হলো, অতীত এবং ভবিষ্যতেরও। সে তোমাদের বলছে গোপন আইন বাতিল করা হলো, পুনরুজ্জীবনের ইঙ্গিত পাওয়া যাচ্ছে। আল্লাহ তোমাদের জন্য যে বিধান করেছিলেন তা স্বর্গ অর্জনের জন্যে আর নিঃসন্দেহে তোমরা সেই স্বর্গ অর্জন করেছো। আজ থেকে স্বর্গ তোমাদের। আইনত তোমারা এখন মুক্ত। যা কিছু এতদিন নিষিদ্ধ ছিলো সব এখন থেকে বৈধ। আর যা কিছু বিঘ্নসৃষ্টিকারী তা এখন নিষিদ্ধ। দিনে পাঁচবার উপাসনা নিষিদ্ধ, প্রয়োজনহীন-কেননা আমরা এখন স্বর্গে আছি এবং সৃষ্টিকর্তার সাথে আমরা এখন সরাসরি সম্পৃক্ত, সেজন্য নির্দিষ্ট সময়ে তাঁকে আর নিয়ম করে ডাকার দরকার নেই। যারা ওই কাজ করবে-তারা এই পুনরুজ্জীবনে বিশ্বাস করে না বলেই ধরে নিতে হবে। উপাসনাকে এখন থেকে অবিশ্বাসীদের কাজ বলেই গণ্য করা হলো। অন্যদিকে সুরা পবিত্র কোরানে স্বর্গের পানীয় বলে উল্লিখিত, এখন থেকে যারা সুরা পান করবে না, তাদেরই ইমানে ঘাটতি আছে বলে ধরে নেয়া হবে।\nপুরো সমাবেশ তখন আনন্দের তুঙ্গে। হাসান সাব্বাহ যা চেয়েছিলেন, ঘটেছিলো ঠিক তার বিপরীতটাই। আলামুত এবং পার্শ্ববর্তী অঞ্চলগুলোয় ইসমাইলিয়াদের অন্য সম্প্রদায়গুলোর কাছে দূত পাঠানো হলো। সবাইকে বলা হলো ঘোষণার দিনটি পবিত্র মনে করার জন্যে, নিচে ছিলো হাসানের স্বাক্ষর। হিজরি, গ্রিক এবং নিশাপুরের ওমর খৈয়ামের তৈরি পঞ্জিকা অনুসরণে দিনটা নির্ধারিত হয়। ওমরের নামের আগে লেখা হয়, “দুই জাহানের সবচে’ জ্ঞানী ব্যক্তি”।\nএভাবেই আলামুতের জীবন হয়ে উঠে আনন্দময়, হাসান সাব্বাহ-র আলামুতকে ‘বীরের পুণ্যভূমি’ করার পরিকল্পনা ওখানেই থেমে যায়, ইসলামি রাজ্যগুলোতে থেমে যায় গুপ্তহত্যা, ইসমাইলিয়াদের তিনটি গোত্র মিলে যায় একটিতে। এবং এরপর থেকে ইসমাইলিয়ারা পরিণত হয় রীতিমত ধৈর্যশীল সুফিবাদি এক গোত্রে। আজও তারা আছে, তবে তাদের নেতা আগা খান, আর সংগঠনটা নিতান্তই নিরীহ ধর্মপালনকারী।\nকিন্তু, অ্যাসাসিনদের প্রভাব থেমে থাকে নি। ক্রুসেডারেরা তাদের সাথে পরিচিত হয়ে এই সংগঠনের শিক্ষা বয়ে নিয়ে যায় ইউরোপখণ্ডে। নানান রহস্যময় এবং গুপ্ত ভ্রাতৃসংঘে বয়ে চলে অ্যাসাসিনদের ধর্ম এবং কর্মপদ্ধতি। বলা হয়, দ্য টেম্পলারস, দ্য সোসাইটি অব জেসস, প্রায়রি দ্যো সায়ন, ফ্রিম্যাসনস, দ্য রোজিক্রুসিয়ানস, সবাই যেন হাসানের ভাবশিষ্য। অ্যাডাম পারফ্রে-র অ্যাপোক্যালিপ্স কালচার গ্রন্থে টিম ও’ নিল এই প্রভাবের কাহিনি বিস্তৃত করেছেন।\nএমনকি, সিআইএ-ও। ১৯৫৪ খ্রিস্টাব্দে গুয়াতেমালায় মোসাদিক সরকারের বিরুদ্ধে এক গোপন অভিযানে সিআইএ নিজের এজেন্টদের নিযুক্ত করার সময় তাদের হাতে একটা ১,৪০০ পৃষ্ঠার ফাইল ধরিয়ে দেয়। কিভাবে নিজেদের কাজ সারতে হবে তা ওখানে লেখা ছিলো। প্রশিক্ষণ ম্যানুয়ালটার নাম ছিলো ‘আ স্টাডি অব অ্যাসাসিনেশন’। আজও প্রাসঙ্গিক!\nএমনকি, সাহিত্যেও। বলা হয় শেক্সপিয়র প্রথম ইংরেজিতে ‘অ্যাসাসিন’ শব্দটি ব্যবহার করেন আর ড্যান ব্রাউন তো রীতিমত তাঁর অ্যাঞ্জেলস এন্ড ডেমনস বইতে একজন অ্যাসাসিনকে দ্বিতীয় খলনায়ক হিসেবেই এনেছেন। এমনকি, স্যামুয়েল টেলর কোলরিজের আফিমের ঘোরে পাওয়া সুখ্যাত কবিতা ‘কুবলা খান’-এও আলামুত আর অ্যাসাসিনদের কিছুটা প্রভাব ছিলো বলে অনেকে মনে করেন। বিটনিক জেনারেশনের লেখকেরাও এড়াতে পারেন নি এর প্রভাব, মানে, মাদক আর হাসান দু’য়েরই। ব্রায়ান গাইসিন নামের এক লেখক ও চিত্রী তাঁর একাধিক কবিতায় হাসানের প্রসঙ্গ এনেছেন। তাঁর সাথে হাসানের পরিচয় ঘটান ঔপন্যাসিক ও সুরস্রষ্টা পল বোয়েলস। গাইসিন আবার সে- তথ্য সরবরাহ করেন উইলিয়াম এস, বোরোস-কে। তিনি লিখলেন “দ্য লাস্ট ওয়ার্ডস অব হাসান সাব্বাহ” নামে এক চমৎকার কবিতা। আরেক দক্ষ সুরকার বিল লসওয়েল ১৯৯৯ সালে তো রীতিমত একখানা অ্যালবামই বের করে ফেলেন হাশিশিন: এন্ড অব দ্য ল নামে। খুঁজে দেখলে হয়তো এমনি আরো অনেক পাওয়া যাবে।\nযাক, আমার কথাটি ফুরলো, আর কি কি হলো তা আর বলে কাজ কি? শুধু একটি কথাই বলবো। এই লেখা কোন ধর্মীয় গোত্র সম্পর্কে পরীবাদের কোন উদ্দেশ্য নিয়ে রচিত নয়। শুধু, ধর্মের নামে মানুষ কতটা হিংস্র হয়ে ওঠে, তার কিছু বর্ণনা দেয়া আর আমার প্রিয় এক কবির এতে অনীহ সংশ্লিষ্টতার কিছু দিক তুলে ধরার চেষ্টা করেছি। আমার বিশ্বাস, তাঁর কাব্যপ্রভাবেই নিস্তেজ হয়ে যায় সে-আমলের রক্ততৃষার সবচাইতে মূর্তমান ধারাটি। কাব্যের জয় হোক!\nহাসান অবশ্য আজও অনেকের আদর্শ হতে পারেন, তাঁর একনিষ্ঠতা আর বিশ্বাসের প্রগাঢ়তার জন্যে। ওমরের রুবাইয়ের রসাস্বাদন করার আমন্ত্রণ করার জানিয়ে এখানেই তুলে রাখছি আমার দুর্বল লেখনীখানি। এই লেখাটি লেখার জন্যে আমি মূলত অনুপ্রাণিত হই আমিন মা’আলোফ-এর ‘সমরখন্দ’ উপন্যাসটি পড়ে, যার কথা বলেছি আগেই। এছাড়া, নিচের লেখাগুলো থেকেও ইচ্ছেমত তথ্যাদি নিয়ে লেখাটির কলেবর বৃহদায়তন করেছি।\n১) আমিন মা’আলোফ, সমরখন্দ, অনু: আবীর হাসান, সন্দেশ, ঢাকা, ২০০৯। (বেশ ভালো বই; রাজনীতি, ধর্মান্ধতা, হিংস্রতা, কবিতা, প্রেম, আর সবার ওপরে-ইতিহাস)\n২) বাংলা একাডেমী ঐতিহাসিক অভিধান, সঙ্কলক: মোহাম্মদ মতিওর রহমান, সম্পাদক: মনজুরুর রহমান, বাংলা একাডেমী, তৃতীয় সংস্করণ, ঢাকা, ২০০০। (নিজের সম্প্রদায় সম্পর্কে প্রশংসা এবং অন্যদের সম্পর্কে নিজস্ব দৃষ্টিভঙ্গি, এবং বেশ কিছু অনৈতিহাসিক তথ্যে বইটি ভর্তি)\n৩) http://en.wikipedia.org/wiki/Hassan-i_Sabbah (উইকির নিজস্ব তথ্যভাণ্ডার, তবে পূর্ণাঙ্গ নয়)।\n৪)http://old.disinfo.com/archive/pages/dossier/id985/pg1/index.html (দারুণ তথ্যসংকলন, অনেক লিংক পাবেন আরো জানতে চাইলে)।\n৫) http://www.iranian.com/History/Aug97/Sabbah/index.html ( সিআইএ ম্যানুয়ালটা এখানে পাবেন)\n৬) http://www.akdn.org (ইসমাইলিয়াদের বর্তমান মানবসেবাময় সংগঠনের ওয়েবসাইট)\n৭) http://www.druglibrary.org/schaffer/hemp/assassin.htm (ফিলিপ কে. হিট্টি-র অল্প জায়গায় ভালো তথ্যসংকলন)\n৮) http://www.alamut.com/subj/ideologies/alamut/iqbal_Sabbah.html (আমার পড়া সবচাইতে তথ্যঋদ্ধ উপকরণ, অবশ্যই পড়া উচিত)।\n৯) http://www.britannica.com/EBchecked/topic/256475/Hasan-e-Sabbah (ব্রিটানিকার হাস্যকর সামান্য উপাদান)।\n১০) http://www.lastsigh.com/reviews99/hashisheen.htm (বিল লসওয়েলের এ্যালবামের পুরোটাই পাবেন এখানে)।\n১১ ফেব্রুয়ারী ২০১০, ursday সময়: ১২:১৮ অপরাহ্ন\nপ্রিয় ব্লগ মডারেটর,\nশুভেচ্ছা জানবেন। আজ সাহায্য চাইছি না বরং একটি অনুযোগ নিয়ে উপস্থিত হয়েছি আপনাদের দরবারে।\nআমার শেষ লেখাটি আপনাদের মডারেশনের ছোঁয়ায় কিছুটা উন্নত হয়েছে স্বীকার করি। লেখাটায় ব্লক-কোট ছিলো না, করে দেয়া হয়েছে। তাতে সৌকর্য বেড়েছে। কিন্তু, একটি ব্যাপার নিয়ে মর্মাহত।\nকিছু কিছু জায়গায় আমি একটি লাইনেই একটি অনুচ্ছেদ শেষ করেছিলাম (অনেকটা জহির রায়হানের আদলে)। গতি বাড়ানো বা জোর দেয়ার জন্যে আমি কাজটা মাঝেসাঝে করি। কিন্তু, দুঃখ নিয়ে দেখলাম আপনারা সেগুলো একটি অনুচ্ছেদেরই অন্তর্গত করেছেন। এছাড়া, একাধিক অনুচ্ছেদও একটি অনুচ্ছেদের আওতায় নিয়ে আসা হয়েছে। মডারেশনের নীতিমালা ঘেঁটে কোথাও পেলাম না যে, আপনারা এগুলো করবেন বলে জানিয়েছেন। নিঃসন্দেহে ভুল বানান বা ভুল উদ্ধৃতি ঠিক আপনারা করতেই পারেন। কিন্তু, বাক্য বা অনুচ্ছেদের গঠন পরিবর্তনও কি এর মধ্যে পড়ে? ওটা কি লেখকের নিজস্ব শৈলীপ্রকাশের অধিকারের অন্তর্গত নয়?\nসত্যিই, আহত হলাম, আহত হলাম।\n১১ ফেব্রুয়ারী ২০১০, ursday সময়: ৪:৪৪ অপরাহ্ন\n@ ব্লাডি সিভিলিয়ান,\nকিন্তু, বাক্য বা অনুচ্ছেদের গঠন পরিবর্তনও কি এর মধ্যে পড়ে? ওটা কি লেখকের নিজস্ব শৈলীপ্রকাশের অধিকারের অন্তর্গত নয়?\nআপনার সাথে একমত। বাক্য বা অনুচ্ছেদ গঠন অবশ্যই লেখকের নিজস্ব শৈলীপ্রকাশের অধিকারের অন্তর্গত।\nদীর্ঘ পোস্টের ক্ষেত্রে ফরম্যাটিংয়ের বিষয়গুলো জরুরী, পাঠ সুবিধার আলোকে। আপনি হয়তো খেয়াল করেননি, আপনার বড় অনুচ্ছেদগুলোরও বেশীরভাগই একটার সাথে আরেকটা লেগে লেগে ছিল, কোন ধরণের আন্তঃঅনুচ্ছেদ ফাঁক ছাড়াই (সেগুলোও ঠিক করে দেয়া হয়েছে)। প্রয়োজনীয় ক্ষেত্রে ব্লককোটের অভাব তো ছিলই, উদ্ধৃত কবিতার লাইনের ক্ষেত্রে ইনডেনটিংয়ের সমস্যাও ছিল (দু’টোই ঠিক করে দেয়া হয়েছে)। আপনার সংযোজিত ছবির কোডেও ত্রুটি ছিল। চেষ্টা করে মাত্র একটি ছবির কোড উদ্ধার করা গেছে।\nএসব কারণে বোঝার কোন উপায় ছিল না কোনটা আপনার ইচ্ছাকৃত, আর কোনটা ফরম্যাটিংকালীন সচেতনতার অভাব। মডারেশন টিমের মনে হয়েছে আপনার হয়তো সাহায্য দরকার, এবং সে অনুযায়ী যে অংশগুলো ফরম্যাটিংয়ের সমস্যা মনে হয়েছে সেগুলো সাধ্যমত সংশোধন করে নেয়া হয়েছে।\nআপনি চাইলে এখনো লগিন করে ক্ষেত্রবিশেষে আপনার অনুচ্ছেদ বিভাজন “জহির রায়হান” এর মতো করে নিতে পারেন।\nভবিষ্যতে পোস্ট সাবমিট করার আগে এই বিষয়গুলোতে আপনাকেই আরও সচেতন হওয়ার অনুরোধ করবো। ফরম্যাটিং কিংবা কারিগরি কোন বিষয়ে সংশয় থাকলে দয়া করে আগে প্রশ্ন করে জেনে নিন। পোস্ট সেক্ষেত্রে “ড্রাফট” হিসেবে সংরক্ষণ করে রাখতে পারেন, প্রকাশের জন্য চূড়ান্তভাবে “সাবমিট” করে দেয়ার পরিবর্তে। আর প্রতিটি পোস্ট ড্রাফট অবস্থাতেও “প্রিভিউ” দেখে নেয়ার সুযোগ রয়েছে, সেটি সদ্ব্যবহারের পরামর্শ দেবো।\n২০ ফেব্রুয়ারী ২০১০, satuay সময়: ৪:৪৭ অপরাহ্ন\nগত ১০ ফেব্রুয়ারী এই পোস্টটি অন্য একটি ব্লগ প্লাটফর্মেও প্রকাশ করা হয়েছে। মুক্তাঙ্গন এর রিপোস্ট নীতির আলোকে পোস্টটি প্রথম পাতা থেকে লেখকের ব্যক্তিগত ব্লগপাতায় সরিয়ে দেয়া হল। এই নিয়মটির বিস্তারিত পাওয়া যাবে এখানে।\n৬ জুন ২০১০, suay সময়: ১০:১৮ অপরাহ্ন\nআপনার লেখাটা আর জেফারসন গ্রে’র Holy Terror: The Rise of the Order of Assassins রচনাটি মিলিয়ে পড়লাম। নতুন অনেক বিষয় জানা গেল। কয়েকটি অংশ বিশেষ করে নজর কাড়লো, বিশেষত বাংলাদেশের জামাত শিবির এর রাজনীতি কিংবা আন্তর্জাতিক সন্ত্রাসবাদে বহুল প্রচলিত আত্মাহুতিমূলক জঙ্গী তৎপরতার সাথে সে সবের মিলের কারণে।\nযেমন: গ্রের লেখার এই অংশটিতে বিবৃত কৌশলের সাথে চট্টগ্রাম বিশ্ববিদ্যালয়ের আশেপাশে এবং জোবরা গ্রামে শিবির কর্মীদের সামাজিক বন্ধনে আবদ্ধ হওয়া, কিংবা ঢাকা বিশ্ববিদ্যালয় অঞ্চলেও সে কৌশলের পূনরাবৃত্তি ইত্যাদির ভীষন মিল লক্ষ্য করা যায়:\nHaving identifiedasuitable base, Hasan set out to steal the castle from the Seljuks. He first dispatched Ismaili missionaries into the communities around Alamut to win converts. After they established themselves in the surrounding villages, his agents infiltrated the castle and started evangelizing among its garrison.\n৭ জুন ২০১০, moay সময়: ৩:৫৭ অপরাহ্ন\nধন্যবাদ আপনাকে পড়ার আর মন্তব্যের জন্যে।\nহুঁ, মিল আছে বটে। আমারও তাই মনে হয়েছিলো। ওপরে এক জায়গাতে তা উল্লেখও করেছি।


নমোর চ্যালেঞ্জের জবাব দিলেন চিদম্বরম | Puber Kalom\nনমোর চ্যালেঞ্জের জবাব দিলেন চিদম্বরম\nপুবের কলম, ওয়েব ডেস্ক: জেল থেকে বেরিয়েই স্বমহিমায় দেশের প্রাক্তন অর্থমন্ত্রী পি চিদম্বরম। প্রধানমন্ত্রীর চ্যালেঞ্জের জবাব দিতে গিয়ে তাঁর পাল্টা প্রশ্ন, যারা পাকিস্তানের নাগরিক, কেন তাদের আমরা নাগরিকত্ব দেব?\nমঙ্গলবার ঝাড়খণ্ডে নির্বাচনী জনসভায় গিয়েছিলেন প্রধানমন্ত্রী নরেন্দ্র মোদি। সেখানে কংগ্রেসকে টার্গেট করেন তিনি। সরাসরি ‘মিথ্যাবাদী’ বলে ভুয়ো খবর ছড়িয়ে নোংরা রাজনীতির অভিযোগ তোলেন মোদি। পাশাপাশি তাঁর চ্যালেঞ্জ, ‘সাহস থাকলে বলুন, পাকিস্তানের সব বাসিন্দাকে ভারতের নাগরিক করে দেব’।\nএবার ছিল জবাব দেওয়ার পালা। দেশের প্রাক্তন অর্থমন্ত্রী পি চিদম্বরম ট্যুইটে পাল্টা জবাব দিয়েছেন। লেখেন, যারা পাকিস্তানের নাগরিক, তাদের কেন আমরা ভারতের নাগরিকত্ব দেব? বিরোধীদের এই চ্যালেঞ্জ দেওয়ার মানে কী?’ তিনি আরও লেখেন, ‘ছাত্র ও যুব প্রজন্ম স্বাধীন, ধর্মনিরপেক্ষ, সহিষ্ণতা ও মানবদরদী। সরকার কি এই মূল্যবোধ গুলিকে চ্যালেঞ্জ করছেন?’


আর্কাইভস আর্কাইভস - ৪১৫৭\n০৭:৩৮ ২৫ জানুয়ারি ২০১৯\n‘কোটি মানুষের দোয়া নিশ্চয়ই আল্লাহ কবুল করবেন’\nসংসদে বিরোধী দলীয় উপনেতা, জাতীয় পার্টির ভারপ্রাপ্ত চেয়ারম্যান গোলাম মুহম্মদ কাদের বলেছেন, ভাই (হুসেইন মুহম্মদ এরশাদ) দ্রুতই আপনাদের মাঝে ফিরে আসবেন।\n০৭:৩৫ ২৫ জানুয়ারি ২০১৯\nহাই টেক পার্ক পরিদর্শনে তথ্যপ্রযুক্তি প্রতিমন্ত্রী জুনাইদ আহমেদ পলক ও হাই টেক পার্কের ব্যবস্থাপনা পরিচালক (সচিব) হোসনে আরা বেগম।\nবিয়েবাড়ি হোক বা ঘরোয়া পার্টি, সে দিন যে কর্মক্ষেত্রে ছুটি মিলবেই বা ছুটি নেওয়া সম্ভব হবে এমনটা নয়। বরং আধুনিক প্রজন্ম কর্মব্যস্ততার জেরে এমন সব দিনেও ব্যস্ততা থেকে অবকাশ পান না। ফলে কর্মস্থান থেকে ফিরে সামাজিকতা, লৌকিকতায়অংশ নিতে বাধ্য হন অনেকেই। সারা দিনের ক্লান্তি, উদ্বেগ, কাজের চাপ সব কিছুর ছাপই তখন পড়েছে চেহারায়।\nসুস্থ ত্বক মানেই আপনি সুন্দর। আর সুন্দর হতে হলে সবার আগে ত্বকের সুস্থতা বজায় রাখতে হবে। তাই আপনার ত্বকের সুস্থতার জন্য আপনার কিছু বিষয় মেনে চলা উচিত। যেমন- গোসল, ময়েশ্চারাইজিং এবং এমনকি খাবার সম্পর্কিত এসব পরামর্শ আপনার ত্বককে তার রূপ ধরে রাখতে সাহায্য করবে। আসুন তাহলে আজ আমরা সুস্থ ত্বকের জন্য কিছু গোপন রহস্য জেনে নেই।\n০৭:৩৩ ২৫ জানুয়ারি ২০১৯\nঅ্যান্ড্রয়েড স্মার্টফোন ব্যবহারকারীদের সুরক্ষিত রাখতে প্লে স্টোরে থাকা ভুয়া অ্যাপ ও ম্যালওয়্যারের বিরুদ্ধে লড়াই করছে গুগল। অ্যান্টিভাইরাস নির্মাতা ইসেটের ম্যালওয়্যার গবেষক লুকাস স্টেফাংকো বলছেন, গুগল প্লে স্টোরে জিপিএস অ্যাপস হিসেবে ভুয়া ১৫টি অ্যাপ ব্যবহারকারীদের বোকা বানাচ্ছে।\nপ্রবাসীদের ভোটার করতে চালু হচ্ছে পদ্ধতি : সিইসি\nবিদেশে বসবাসকারী প্রবাসী বাংলাদেশিদের ভোটার হিসেবে নথিভুক্ত করতে অচিরেই একটি পদ্ধতি চালু করা হবে বলে জানিয়েছেন প্রধান নির্বাচন কমিশনার (সিইসি) কে এম নূরুল হুদা।\n০৭:৩০ ২৫ জানুয়ারি ২০১৯\nবাংলাদেশের উন্নয়নে কাজ করতে আগ্রহী জার্মানি\nপ্রধানমন্ত্রী শেখ হাসিনার নেতৃত্বে বাংলাদেশের সার্বিক উন্নয়নে একসঙ্গে কাজ করতে চায় জার্মানি।\n০৭:২৪ ২৫ জানুয়ারি ২০১৯\n০৭:১৮ ২৫ জানুয়ারি ২০১৯\nশিক্ষাব্যবস্থায় দুর্নীতিবিরোধী অভিযান জোরদার করা হবে বলে জানিয়েছেন শিক্ষামন্ত্রী ডা: দীপু মনি। তিনি বলেন, মানসম্মত শিক্ষার ওপরও গুরুত্বারোপ করা হবে।\n০৭:১৬ ২৫ জানুয়ারি ২০১৯\nদুর্যোগ ব্যবস্থাপনায় বাংলাদেশ রোল মডেল : প্রধানমন্ত্রী\nপ্রধানমন্ত্রী শেখ হাসিনা বলেছেন, দুর্যোগ ব্যবস্থাপনায় বিনিয়োগ, দুর্যোগের পূর্বাভাস, উদ্ধার, আশ্রয়ণ ও পুনর্বাসনের জন্য বাংলাদেশ আজ এগিয়ে গেছে। এ বিষয়ে বিশ্বে স্বীকৃতিও মিলেছে। দুর্যোগ ব্যবস্থাপনায় বাংলাদেশ এখন বিশ্বে রোল মডেল।\n০৭:১৪ ২৫ জানুয়ারি ২০১৯\n০৭:১২ ২৫ জানুয়ারি ২০১৯\nআগামীকাল শুক্রবার জাতির উদ্দেশে ভাষণ দেবেন প্রধানমন্ত্রী শেখ হাসিনা। চতুর্থবারের মতো সরকার প্রধান হিসেবে দায়িত্ব নেয়ার পর এটাই হবে জাতির উদ্দেশে তার প্রথম ভাষণ।\n০৭:১০ ২৫ জানুয়ারি ২০১৯\nনির্বাচনী প্রতিশ্রুতি অনুযায়ী আগের মেয়াদের উন্নয়নের ধারা অব্যাহত রাখার পাশাপাশি বেশ কিছু নতুন প্রকল্প হাতে নিয়েছে টানা তিন মেয়াদে রাষ্ট্রীয় ক্ষমতায় থাকা আওয়ামী লীগ সরকার।\n২১:১৫ ২৪ জানুয়ারি ২০১৯\nবিএনপির নীতি নির্ধারকরাও জড়িয়ে যাচ্ছেন হাতাহাতিতে\nএকাদশ জাতীয় সংসদ নির্বাচনে বিএনপির ভাইস চেয়ারম্যান তারেক রহমানের রমরমা মনোনয়ন বাণিজ্যের পরপরই দলের বঞ্চিত ত্যাগী নেতাকর্মীদের অভ্যন্তরীণ কোন্দলে জড়িয়ে পড়তে দেখা গিয়েছিল।\n২১:০৭ ২৪ জানুয়ারি ২০১৯\nরেলওয়ে খাতকে ঘিরে সরকারের মহাপরিকল্পনা\n‘ভিশন ২০৪১’ বাস্তবায়নের লক্ষ্যে উন্নত রাষ্ট্র গড়ার পথে দ্রুত গতিতে এগিয়ে যাচ্ছে টানা তিন মেয়াদে রাষ্ট্রীয় ক্ষমতায় আসা বর্তমান সরকার।\n২১:০১ ২৪ জানুয়ারি ২০১৯\nনির্বাচনে আপামর জনতা আ. লীগকে একতরফাভাবে গ্রহণ করেছে: নাহিদ\nসাবেক শিক্ষামন্ত্রী নুরুল ইসলাম নাহিদ এমপি বলেছেন, একাদশ জাতীয় সংসদ নির্বাচনে আপামর জনতা আওয়ামী লীগকে একতরফাভাবে গ্রহণ করেছে।\n১৯:২৯ ২৪ জানুয়ারি ২০১৯\nএবারের বিশ্ব ইজতেমা হবে এক পর্বে। বিশ্ব ইজতেমা নিয়ে বিবাদমান দুই পক্ষ মিলে আগামী ১৫ থেকে ১৭ ফেব্রুয়ারি বিশ্ব ইজতেমা আয়োজন করবে বলে জানিয়েছেন ধর্ম প্রতিমন্ত্রী শেখ মোহাম্মদ আবদুল্লাহ।\n১৮:৪১ ২৪ জানুয়ারি ২০১৯\n৬০ লাখ টাকা প্রতারণা, অভিনেত্রী শিখা গ্রেপ্তার\nভারতের হরিয়ানার গায়িকা এবং ২৭ বছর বয়সী অভিনেত্রী শিখা রাঘবকে ৬০ লাখ টাকা প্রতারণার অভিযোগে গ্রেপ্তার করা হয়েছে । এই অভিনেত্রীর বিরুদ্ধে নোট বাতিলের সময় এক নারীকে টাকা বদলানোর প্রতিশ্রুতি দিয়ে ৬০ লাখ টাকার প্রতারণার অভিযোগ উঠেছে।\n১৬:৩৫ ২৪ জানুয়ারি ২০১৯\nজয়ার কণ্ঠেই সব গান!\nকৌশিক গাঙ্গুলি, সৃজিত মুখার্জি থেকে সুমন ঘোষ—ওপার বাংলার নামি প্রায় সব পরিচালকের ছবিতেই অভিনয় করেছেন জয়া আহসান।\n১৬:৩২ ২৪ জানুয়ারি ২০১৯\nস্বল্পদৈর্ঘ্যে বেলাল খানের গান\nস্বল্পদৈর্ঘ্য চলচ্চিত্র ‘জামাইবাবু বৌদি এন্ড কিলার’ ২৫ জানুয়ারি মুক্তি পাবে খবরটি পুরনো। ৩০ মিনিটের এর স্বল্পদৈর্ঘ্য চলচ্চিত্রের জন্য যুক্ত করা হয়েছে একটি গান। গানটি গেয়েছেন এ সময়ের জনপ্রিয় শিল্পী বেলাল খান এবং গানের মিউজিক করেছেন শামীম মাহমুদ। গানের কথা লিখেছেন, আকাশ নিবির স্বল্পদৈর্ঘ্যের পরিচালনাও তার।\n১৬:৩০ ২৪ জানুয়ারি ২০১৯\nনারীর সাথে কপিলের `অসভ্যতা` বিচার গেল সালমানের কাছে\nসম্প্রতি শুরু করেছেন দ্বিতীয় ইনিংস। দীর্ঘদিনের বান্ধবী গিনি চাথরাথের সঙ্গে বিয়ের পর আবার ফিরে এসেছেন টেলিভিশনের পর্দায়। শুরু করেছেন 'দ্য কপিল শর্মা শো'। কিন্তু, শো শুরু হওয়ার কিছুদিনের মধ্যেই এবার ফের বিতর্কে জড়ালেন টেলিভিশনের জনপ্রিয় কমেডিয়ান কপিল শর্মা।\n১৬:২৬ ২৪ জানুয়ারি ২০১৯\nনতুন বছরে সিনেমাপ্রেমী দর্শকদের জন্য নতুন সুখবর নিয়ে এলো স্টার সিনেপ্লেক্স। ধানমন্ডির সীমান্ত সম্ভার (প্রাক্তন রাইফেলস স্কয়ার)-এ চালু হচ্ছে মাল্টিপ্লেক্স সিনেমা হল ‘স্টার সিনেপ্লেক্স’।\n১৬:২৩ ২৪ জানুয়ারি ২০১৯\n১৬:২০ ২৪ জানুয়ারি ২০১৯


Rahul Gandhi: ওয়ানাডে বিড়ম্বনা, রাহুলকে জাপটে চুমু ফ্যানের! - watch rahul gandhi gets kissed by crazy supporter in public in wayanad | Eisamay\nwatch rahul gandhi gets kissed by crazy supporter in public in wayanad\nওয়ানাডে বিড়ম্বনা, রাহুলকে জাপটে চুমু ফ্যানের!\nEiSamay.Com | Updated: 28 Aug 2019, 04:40:00 PM\nভিডিয়োটি সোশ্যাল মিডিয়ায় ভাইরাল হয়েছে মুহূর্তে। যদিও ওই ব্যক্তিকে টেনে সরিয়ে দেন রাহুলের নিরাপত্তারক্ষীরা। তবে রাহুলের মুখে দেখা যায়নি কোনও বিরক্তির ছাপ।\nবেশ কয়েকদিন ধরেই কেরালার বিভিন্ন জায়গায় বন্যা-কবলিত অঞ্চল ঘুরে দেখছেন রাহুল গান্ধী।\nগাড়ির নেভিগেটর সিটে বসে ছিলেন রাহুল।\nরাহুল গিয়েছিলেন ওয়ানাডের বন্যা-বিধ্বস্ত এলাকার বাসিন্দাদের সঙ্গে দেখা করতে।\nএই সময় ডিজিটাল ডেস্ক: বেশ কয়েকদিন ধরেই কেরালার বিভিন্ন জায়গায় বন্যা-কবলিত অঞ্চল ঘুরে দেখছেন রাহুল গান্ধী। বুধবার সকালেও সেই কাজেই নিজের লোকসভা কেন্দ্র ওয়ানাডে গিয়েছিলেন কংগ্রেসের প্রাক্তন সভাপতি। আর সেখানেই এক 'পাগল' ফ্যানের খপ্পড়ে পড়লেন তিনি।\nগাড়ির নেভিগেটর সিটে বসে ছিলেন রাহুল। এলাকার মানুষদের সঙ্গে এবং সাংবাদিকদের নানা প্রশ্নের উত্তর দিয়ে এবার যাবার পালা তাঁর। এমন সময় নীল শার্ট পরা এক ফ্যান এগিয়ে এসে রাহুলকে জড়িয়ে ধরেন। শুধু তাই নয়, হ্যান্ডশেক করে একেবারে গালে সটান চুমু খান রাহুলকে।\nভিডিয়োটি সোশ্যাল মিডিয়ায় ভাইরাল হয়েছে মুহূর্তে। যদিও ওই ব্যক্তিকে টেনে সরিয়ে দেন রাহুলের নিরাপত্তারক্ষীরা। তবে রাহুলের মুখে দেখা যায়নি কোনও বিরক্তির ছাপ। তিনি একই ভাবে শান্ত স্বভাবে অন্য মানুষদের সঙ্গে কথা বলতে থাকেন এবং জনসংযোগে মন দেন।\nরাহুল গিয়েছিলেন ওয়ানাডের বন্যা-বিধ্বস্ত এলাকার বাসিন্দাদের সঙ্গে দেখা করতে। সেখানেই এক সমর্থকের চুমু পান রাহুল। তবে এই প্রথম বার নয়। এর আগেও ২০১৭-তে গুজরাতের ভালসারে মিছিল করতে গিয়ে এক মহিলা ফ্যান তাঁর গালে চুমু খেয়েছিলেন।\nনাম তুলতে খরচ ৭,৮৩৬ কোটি!পরের খবর\nরাহুল গান্ধী Wayanad rahul in wayanad Rahul Gandhi gets Kissed Rahul Gandhi Former Congress president Congress\nWeb Title : watch rahul gandhi gets kissed by crazy supporter in public in wayanad


November, 2021 | fatwaa.org | ফাতওয়া\nকোনো অমুসলিমের সাথে শরিকানা ব্যবসা করার হুকুম কী?\nপিডিএফ ডাউনলোড করুন ওয়ার্ড ডাউনলোড করুন কোন অমুসলিমের সঙ্গে শরিকানা ব্যবসা করার হুকুম কী? প্রশ্ন: আমরা পাঁচ জন মিলে একসঙ্গে একটি ব্যবসা করতে চাচ্ছি। আমাদের মধ্যে চার জন মুসলিম এবং একজন অমুসলিম। এখন ... বিস্তারিত\nভ্যাট ফাঁকি দিয়ে বিদেশি মোবাইল আমদানি করা ও ক্রয়-বিক্রয় করার হুকুম কী?\nপিডিএফ ডাউনলোড করুন ওয়ার্ড ডাউনলোড করুন ভ্যাট ফাঁকি দিয়ে বিদেশি মোবাইল আমদানি করা ও ক্রয়-বিক্রয় করার হুকুম কী? প্রশ্নঃ দেশের বিভিন্ন দোকানে বিদেশি মোবাইল সেটগুলো শো রুমের চেয়ে কম দামে বিক্রি করা হয়। ... বিস্তারিত\nপিডিএফ ডাউনলোড করুন ওয়ার্ড ডাউনলোড করুন হারাম সম্পদ কি আল্লাহর রাস্তায় সদকা করা যাবে? প্রশ্নঃ হারাম সম্পদ কি আল্লাহর রাস্তায় (জিহাদের ফান্ডে) সদকা করা যাবে? প্রশ্নকারী-কাসেম উত্তরঃ بسم الله الرحمن الرحيم الحمد ... বিস্তারিত\nসবর ও ইয়াকীন দ্বীনী নেতৃত্বের চাবিকাঠি\nপিডিএফ ডাউনলোড করুন ওয়ার্ড ডাউনলোড করুন بالصبر واليَقِين تنال الإمامَة في الدّين সবর ও ইয়াকীন দ্বীনী নেতৃত্বের চাবিকাঠি উস্তাদ আহমাদ নাবিল হাফিযাহুল্লাহ ... বিস্তারিত\nপিডিএফ ডাউনলোড করুন ওয়ার্ড ডাউনলোড করুন মনি ও মযির পরিচয় ও হুকুম প্রশ্ন: যদি বীর্য বের হয়ে শুধু গুপ্তাংগেই লেগে থাকে, কাপড়ে কিংবা শরীরে লাগার পূর্বেই পরিষ্কার করে ফেলা হয়, তাহলেও কি গোসল ... বিস্তারিত\nভারত থেকে বেআইনিভাবে আনা বাইক ব্যবহারের হুকুম কী?\nপিডিএফ ডাউনলোড করুন ওয়ার্ড ডাউনলোড করুন ভারত থেকে বেআইনিভাবে আনা বাইক ব্যবহারের হুকুম কী? প্রশ্ন: ভারত থেকে বেআইনিভাবে আনা বাইক ব্যবহারের হুকুম কী? সাধারণত একটি বাইক কিনতে সব খরচাদিসহ এক লাখ বা বাইক ... বিস্তারিত\nএক নজরে সকল ফাতওয়া\nফাতওয়া: ২৪৮-জেলখানার রান্নাঘরের কর্মীদের থেকে তেল, সবজি ইত্যাদি ক্রয় করার হুকুম কি? ফাতওয়া: ২৪৭-নারীদের জন্য প্রচলিত সহশিক্ষা পদ্ধতিতে মেডিক্যাল শিক্ষা গ্রহণের হুকুম কি? ফাতওয়া: ২৪৬-শিশু সন্তানকে দেয়া হাদিয়া কি তার মা বাবা সাদাকা করতে ... বিস্তারিত\nব্যাংক থেকে কোনো সেবা নিয়ে তার বিনিময়ে যে চার্জ দেয়া হয় তা কি সুদ হবে?\nপিডিএফ ডাউনলোড করুন ওয়ার্ড ডাউনলোড করুন ব্যাংক থেকে কোনো সেবা নিয়ে তার বিনিময়ে যে চার্জ দেয়া হয় তা কি সুদ হবে? প্রশ্নঃ ব্যাংকে টাকা জমা রাখতে কিংবা কোথাও টাকা পাঠাতে ব্যাংককে মাসিক বা ... বিস্তারিত


সাপ, ব্যাঙ, কেঁচো খেয়ে টিকে থাকার লড়াইয়ে মোদি! - ভোরের প্রভাত-banglanews24\nAugust 2, 2019 adminLeaveaComment on সাপ, ব্যাঙ, কেঁচো খেয়ে টিকে থাকার লড়াইয়ে মোদি!\nটেলিভিশনে রিয়েলিটি শো গুলোর মধ্যে অন্যতম ‘ম্যান ভার্সেস ওয়াইল্ড’। যেখানে দেখা যায় বিয়ার গ্রিলসের সাপ, ব্যাঙ, কেঁচো খেয়ে ভয়ংকর বিপৎসংকুল পরিবেশে টিকে থাকার লড়াই। কীভাবে মরুভূমির চোরাবালিতে পড়ে গেলে জীবন বাঁচাতে হবে, কীভাবে বনে পথ হারিয়ে পাহাড় ডিঙিয়ে, সমুদ্র পাড়ি দিয়ে ঘরে ফিরতে হবে সবই এই শোতে দেখিয়েছেন গ্রিলস।\nতবে নিজে একা নয় অনেককে সাথে নিয়ে পাড়ি দিয়েছেন, আবার কখনো সঙ্গীদের শিখিয়েছেন কিভাবে দুর্গম জায়গায় বেঁচে থাকার লড়াই করতে হয়। এবার তার সঙ্গী হয়েছেন ভারতের প্রধানমন্ত্রী নরেন্দ্র মোদি।\n‘ম্যান ভার্সেস ওয়াইল্ড’ শোর একটি বিশেষ পর্ব প্রচার করা হবে। আর তা কেবল ভারতের প্রধানমন্ত্রী নরেন্দ্র মোদির জন্য। এর আগে বিয়ার গ্রিলসের এই শোতে এসেছিলেন আমেরিকার তৎকালীন প্রেসিডেন্ট বারাক ওবামা। যুক্তরাষ্ট্রের আলাস্কার এক নির্জন স্থানে তিনি পুরো এক দিন গ্রিলসের সঙ্গে কাটিয়েছেন। ওই সময় বারাক ওবামা প্রতিশ্রুতি দেন, বৈশ্বিক উষ্ণতা কমিয়ে আনার ব্যাপারে তিনি জোরালো পদক্ষেপ নেবেন।\nএবার ‘ম্যান ভার্সেস ওয়াইল্ড’ শোতে দেখা যাবে নরেন্দ্র মোদিকে। ৪৫ বছর বয়সী গ্রিলসের সঙ্গে নরেন্দ্র মোদির বিশেষ পর্বটি ডিসকভারি চ্যানেলে দেখা যাবে ১২ আগস্ট রাত সাড়ে ৯টায়। পর্বটি ধারণ করা হয়েছে ভারতের উত্তরাখণ্ডের করবেট ন্যাশনাল পার্কে। ডিসকভারি চ্যানেল এরই মধ্যে পর্বটির প্রোমো প্রচার শুরু করেছে। বিয়ার গ্রিলস নিজেও টুইটারেও একাধিক পোস্টের মাধ্যমে তা নিশ্চিত করেছেন। গ্রিলস লিখেছেন, ১৮০টি দেশের দর্শক না দেখা নরেন্দ্র মোদিকে দেখতে পাবেন। প্রাণিসম্পদ রক্ষা, জলবায়ু পরিবর্তন আর পরিবেশ নিয়ে সচেতনতা তৈরির লক্ষ্যে এই শোতে অংশ নিয়েছেন তিনি।\nবিয়ার গ্রিলসের এই শোতে এর আগে হলিউড তারকা কেট উইন্সলেট ও জুলিয়া রবার্টস, টেনিস তারকা রজার ফেদেরার, বাস্কেটবল তারকা মিশেল বি জর্ডানকে দেখা গেছেন।\nগজারিয়ায় ফিলিং ষ্টেশনে মাইক্রোবাস ধাক্কায় আহত ৩\nThis Week: 10993\nThis Month: 43478


ভারতে ষাটোর্ধ্ব করোনা আক্রান্তদের মৃত্যুর হারই ৬০ শতাংশ, বলছে কেন্দ্রীয় স্বাস্থ্যমন্ত্রক | Mahanagar24x7\nমহানগর ওয়েবডেস্ক: করোনা আক্রান্তের সংখ্যাতত্ত্বের হিসেব কষে দেখা গিয়েছিল, ৫০ বছরের কম বয়সীদের মধ্যেই আক্রান্ত হচ্ছেন বেশি। প্রায় ৮০ শতাংশ করোনা আক্রান্তের বয়সই ছিল ৫০-এর নীচে। এদিন কেন্দ্রীয় স্বাস্থ্যমন্ত্রকের তথ্য জানান দিল, ভারতে করোনায় আক্রান্ত হয়ে মৃতদের মধ্যে ৬০ শতাংশের বয়সই ৬০-এর উপরে। যদিও করোনা আক্রান্ত হওয়ার ক্ষেত্রে ষাটোর্ধ্বদের অনুপাতটা কম। সবথেকে বেশি, অর্থাৎ ৪২ শতাংশ করোনা আক্রান্তের বয়সই ২১-৪০ বছরের মধ্যে। এরপর ৪১-৬০ যাদের বয়স, মোট আক্রান্তদের মধ্যে তারা ৩৩ শতাংশ। সদ্যজাত থেকে ২০ বছর বয়স যাদের সেরম আক্রান্তের সংখ্যা ৯ শতাংশ। এবং সবচেয়ে ঝুঁকিপূর্ণ বয়স, অর্থাৎ ৬০ ঊর্ধ্বরা আক্রান্ত হয়েছেন ১৭ শতাংশ।\nকেন্দ্রীয় সরকারের এই তহ্য ফের একবার সেই চিরাচরিত প্রশ্ন তুলে দিচ্ছে সকলের সামনে? কেন বেশিরভাগ ষাটোর্ধ্বরাই এই রোগের শিকার হচ্ছেন? এই নিয়ে কথা বলতে গিয়ে এদিন মূলত দু’টো বিষয়ের উপর আলোকপাত করেন কেন্দ্রীয় স্বাস্থ্যসচিব। তিনি জানান, প্রথমত ষাটোর্ধ্বদের শরীরের প্রতিরোধ ক্ষমতা কম থাকা একটা অন্যতম কারণ। এছাড়াও বয়স বাড়লে খুব স্বাভাবিকভাবেই এই মানুষদের শরীরে অন্যান্য রোগ বাসা বাঁধে। যার মধ্যে অন্যতম হল শ্বাসকষ্ট, ডায়বেটিস এবং হৃদরোগ। করোনার ক্ষেত্রে আবার তারা বেশি ভুগছেন যাদের হাইপারটেনশন রয়েছে। সব মিলিয়ে বেশি বয়স্কদের জন্য এই রোগ প্রাণঘাতী হয়ে উঠছে বেশিরভাগ ক্ষেত্রে।\nস্বাস্থ্যমন্ত্রক আরও জানিয়েছে, ষাটোর্ধ্বদের ক্ষেত্রে দেহ শ্বেত রক্তকণিকা তৈরির ক্ষমতা হারিয়ে ফেলে এবং তাদের ভাইরাসের সঙ্গে লড়াই করার ক্ষমতাও দুর্বল হয়ে যায়। এদের জন্য সাইটোকাইন স্টর্ম নামে পরিচিত একটি সিনড্রোম মারাত্মক বিপজ্জনক। যখন শরীরে কোনও নতুন ভাইরাস শরীরে প্রবেশ করে তখন প্রতিরোধী কোষগুলির অতিরিক্ত উত্পাদন শুরু। কিন্তু বয়স্কদের ক্ষেত্রে এই কোষের উৎপাদনস্থলেই ভাইরাস আক্রমণ করে, যার ফলে মারাত্মক প্রদাহ, উচ্চ তাপমাত্রায় জ্বর এবং অঙ্গ-প্রত্যঙ্গ ব্যথা হতে পারে। এবং তার থেকেই ক্রমশ খারাপ দিয়ে পরিস্থিতি গড়ায়।\nPrevious articleবকেয়া রেশনের দাবিতে নিঃশুল্ক রেশন বয়কট করলেন গ্রাহকরা\nNext articleদোকান থেকে বের করে কালোবাজারে মদ বিক্রির অভিযোগ, সিল করা হল দুটি কাউন্টার


ভারতের কারণে এশিয়ার গণ্ডিতে আটকে আছে বাংলাদেশ - Eye News BD\nপূর্ব এশিয়া, দক্ষিণ-পূর্ব এশিয়া (আসিয়ান), অস্ট্রেলিয়া ও নিউজিল্যান্ড নতুন এক বাণিজ্য এলাকায় চুক্তিবদ্ধ হয়েছে। প্রথমবারের মতো জাপান ও দক্ষিণ কোরিয়া একত্রিত হয়ে চীনের সাথে বাণিজ্যচুক্তি করেছে। এই বাণিজ্য জোট দুনিয়া-কাঁপানো।\nএতে ক্রয়শক্তির হিসাবের (পিপিপি)পরিভাষায় পৃথিবীর মোট সম্পদের এক তৃতীয়াংশ আছে। আসিয়ানের সূচিত এই উদ্যোগে পরিষেবা, বিনিয়োগ, ই-কমার্স, টেলিকমিউনিকেশন্স, মেধাসত্ত্ব অন্তর্ভুক্ত। ২০১৩ সালে প্রতিষ্ঠার সময় রিজিওন্যাল ইকোনমিক পার্টনারশিপ বা আরসিইপিতে ভারতও ছিল। কিন্তু হিন্দুত্ববাদী দিল্লী গত বছরের এ সময়ে চুক্তি থেকে সরে যায়।\nভারত কি ভয় পায়? ভারতের তত গতিশীল না থাকা অর্থনীতির কি চীনা পণ্যের বিরুদ্ধে সংরক্ষণবাদী প্রতিবন্ধকতা স্থায়ীভাবে রক্ষা করা প্রয়োজন? মধ্য মেয়াদে ভারত বিশ্বের তৃতীয় অর্থনৈতিক শক্তিতে পরিণত হওয়ার অনেক কথা বলা হলেও আসলে দেশটি পূর্ব এশিয়ান অর্থনৈতিক প্রতিযোগিতাকে ভয় পায়।\nদেশটি মৌনভাবে স্বীকার করে নিয়েছে যে তাদের দেশ রফতানি-চালিত অর্থনীতি নয়। তাদের রফতানির বেশির ভাগই কাঁচামাল বা নিম্ন প্রযুক্তির সামগ্রী। এ কারণেই মূলত চীনের সাথে তাদের বাণিজ্য ঘাটতি প্রায় ৫০ বিলিয়ন ডলার। আইটি সফটওয়্যার নয়, লোহার আকরিক, সুতা ও রত্নপাথরই চীনে তাদের প্রধান রফতানি পণ্য।\nঅবশ্য দুট বিষয় মনে রাখতে হবে। প্রথমত, ১৭টি দেশের জোটে সবচেয়ে ধনী অর্থনীতি জাপান অনেক আলোচনা করেছে, বিশেষ করে কৃষি ও খাদ্য নিয়ে। দ্বিতীয়ত, মিয়ানমার, কম্বোডিয়া ও লাওসের মতো গরিব দেশগুলো বিশ্বজয়ী অর্থনৈতিক শক্তি হিসেবে পরিচিত নয়। তাহলে ভারতীয় হাতি যেখানে প্রবেশ করতে ভয় পায়, সেখানে কিভাবে এসব দেশ উত্তর-পূর্ব এশিয়ার ম্যানুফেকচারিং হ্যারিকেন প্রতিরোধ করতে পারবে বলে মনে করছে?\nনিশ্চিতভাবেই বলা যায়, মোদির ব্যবসায়ী সঙ্গীরা ভারতের অর্থনৈতিক গোলকধাঁধার দুর্নীতিতে চলাচল করতে দক্ষ। সে কারণে তারা ছোট পুকুরে বড় মাছ হতে থাকতে চায়। উদারিকরণের তিন দশকের পরও মনে হচ্ছে তারা স্টিল, টেক্সাইল ও ডেইরি খাতে প্রতিযোগিতা করতে অক্ষম। এর দক্ষিণ এশিয়ান ফ্রি ট্রেড এরিয়া অপ্রাসঙ্গিক। আরসিইপি থেকে তার সরে আসার আরেকটি কারণ রয়েছে।\nচীনকে নিয়ে আমেরিকার সাথে বাজি ২০১৯ সালে শেষ মিনিটে ভারতের সরে আসার অন্যতম কারণ হলো তাকে আমেরিকার পেছন থেকে ডাকা। আমেরিকান চাপের কারণেই ইরানের কাছ থেকে সে সরে এসেছিল। আরপিইসির ক্ষেত্রেও একই ঘটনা ঘটল।\nভারত দাবি করছে, তারা বাণিজ্য যোগাযোগ বাড়াতে চায়। আসিয়ানের সাথে তার আগে থেকেই মুক্ত বাণিজ্যচুক্তি ছিল। মূলত, চীনের সাথে যোগাযোগ সীমিত করার আকাঙ্ক্ষাতেই সে পরিচালিত হচ্ছে। আসিয়ান অর্থনৈতিক সহযোগিতার কাঠামোর মধ্যেই বিকশিত হতে না চাওয়াটা প্রায় বিরক্তির পর্যায়েই পড়ে। এর বদলে ভারতকে আমেরিকা উৎসাহিত করছে চীনের সাথে বিপর্যয়কর মুখোমুখি হতে।\nমনে রাখতে হবে, জাপান ও অস্ট্রেলিয়া কোয়াডের (চীনবিরোধী গ্রুপিং) সদস্য হলেও তারা আরসিইপিতেও আছে। ভারতও তা করতে পারত। এখন ভারত আরো ৩০ বছরের জন্য এই অর্থনৈতিক এলাকা থেকে উপকৃত হওয়া থেকে নিজেকে দূরে রাখল।\nবাংলাদেশ? ভারত আরসিইপিতে সই করলে, বাংলাদেশ ওই এলাকায় সক্রিয় ভারত ও মিয়ানমারে নিজেকে পরিবেষ্টিত দেখতে পেত।\nওই পরিস্থিতিতে প্রবৃদ্ধি ও জনসংখ্যা বিবেচনা করে বাংলাদেশকেও সাথে সাথে তাতে আমন্ত্রণ জানানো হতে পারত। ডলারের হিসাবে জিডিপিতে ভারতকে ছাড়িয়ে গেছে বাংলাদেশ। একই সূচকে মিয়ানমারের কাছ থেকে পেছনে থাকলেও বৃহত্তর শিল্প খাতে বেশ এগিয়ে আছে।\nভারত আরসিইপিতে যোগ দিলে গ্রুপটি হলো দক্ষিণ এশিয়া, দক্ষিণ-পূর্ব এশিয়া ও পূর্ব এশিয়ার ইউনিয়ন। বাংলাদেশ দক্ষিণ-পূর্ব এশিয়ার প্রান্তবর্তী দেশ, সেইসাথে দক্ষিণ এশিয়ার জন্য চীনে যাওয়ার প্রবেশদ্বারও।\nশেষ কথা হলো, আরসিইপি সদস্যরা সংক্ষিপ্ততর সরবরাহ শৃঙ্খল দেখবে, গভীরতর আঞ্চলিক যোগাযোগ দেখবে, বৃহত্তর অভ্যন্তরীণ বিনিয়োগ দেখবে, অনেক বেশি প্রযুক্তি হস্তান্তর দেখবে। এটা হবে ‘এশিয়ার জন্য এশিয়ার তৈরী’ এশিয়ার ভোক্তা ও ম্যানুফেকচারিং প্রবৃদ্ধি বাজার।\nবাংলাদেশের কৌশলত সম্প্রদায়ের জন্য প্রশ্ন হলো: আরসিইপি যদি আরো সদস্য গ্রহণের জন্য উন্মক্ত হয়, তবে কি বাংলাদেশের কি তাতে যোগদানের কোনো পরিষ্কার লক্ষ্য থাকবে? তার কি আসিয়ান+১-এ যোগদান করা উচিত হবে না? ২০২০-এর দশকে বাংলাদেশ কোন দিকে মুখ ঘোরাবে? চীনের সাথে কৌশলগত অংশীদারিত্বে সে কত দূর যাবে? এই মুহূর্তে আমরা দেখছি যে সৌভাগ্যবানদের ভেতরে নেয়ার জন্য আরসিইপি এগিয়ে আসায় দক্ষিণ এশিয়ার ছোট দেশগুলো এ দিকে ঘনিষ্ঠভাবে পর্যবেক্ষণ করবে। বাংলাদেশ চির দিনের জন্য বাইরের ঠাণ্ডায় কাঁপতে থাকতে পারে না।\nতথ্যসূত্র: ঢাকা ট্রিবিউন


বাইনারি অপশন দালালের রেটিং একটি ট্রেডারের জন্য একটি দরকারী টুল - ফরেক্স ট্রেডিং থেকে আয়\nজুন 15, 2018 বাইনারি বিকল্পগুলি কী লেখক শাওন বিশ্বাস 64951 দর্শকরা\nচেয়ারম্যান বাইনারি অপশন দালালের রেটিং একটি ট্রেডারের জন্য একটি দরকারী টুল অথবা কমিশনার প্রদত্ত চারিত্রিক সনদের ফটোকপি।\nপর্যটন উদ্যোক্তারা বলছেন, রামায়ণ ও বুড্ডিস্ট সার্কিট চালু হলে কোটি কোটি ভারতীয় পর্যটক নেপালে যাবে। আপনার দ্বিতীয় কাজ outerwear জন্য লকার, হ্যাঙ্গার বা আসবাবপত্র কিনতে হয়। ছোট কক্ষগুলিতে কোনও ওয়ার্ড্রোব নেই, তাই বাইরের পোশাকটি ক্লায়েন্টের কাছে নিকটতম হলে এটি ভাল, তবে তার বা অন্যের সাথে হস্তক্ষেপ করে না। এছাড়াও ছাতা জন্য স্ট্যান্ড যত্ন, কারণ বৃষ্টির আবহাওয়া, গ্রাহকদের তাদের সঙ্গে ভিজা ছাতা আনা হবে, এবং অনেক প্রতিষ্ঠানের সমস্যা তাদের রাখা একটি জায়গা অভাব হয়।\nউপরন্তু, চন্দ্র বিটকয়েন ব্যবহারকারীদের সাহায্য করার বাইনারি অপশন দালালের রেটিং একটি ট্রেডারের জন্য একটি দরকারী টুল জন্য আয় বৃদ্ধি স্টক এবং অপশনের বিভিন্ন প্রস্তাব। রেফারেল প্রোগ্রামে অংশগ্রহণ সাল থেকে, খনিজীবী তাদের আয় 50 শতাংশ তার সুপারিশে প্রতিটি নিবন্ধিত ব্যবহারকারী বৃদ্ধি করতে পারে। এক রাতেই কয়েক স্তর উঠে যাওয়া সম্ভব এই একটা মাত্র টাস্কের মাধ্যমে।\n‘এটাই সত্য, চির সত্য। আমি আর তুমি আলাদা কেউ নয়। এটা তুমিই। তুমি মৃত। সময় এসেছে তোমার দেহ ত্যাগ করার।’ মুখটা নড়া বন্ধ হয়ে গেল হঠাৎ।\nআলিবাবা নিম্নলিখিত প্রশ্ন বোঝার জন্য জিজ্ঞাসা করা হবে: বড় চুক্তি কি? আলিবাবা কী কাজ করে? জ্যাক মা কে? কোথায় আলিবাবা নেতৃত্য? আলিবাবা আপনার কাউন্টার অপরাধ কি? জিম Tompkins আলিবাবা প্রভাব এই টিপে সব প্রশ্নের উত্তর. শাহরিয়ার কবীর বলেছেন: হুমম, একমত।। সামনে তেল মারে কিন্তু পিছনে সবনাশ করে।। এদের এই হল অবস্থা.\nকিন্তু ব্রাজিলের মত ল্যাটিন আমেরিকান দেশে গরম এবং শুকনো আবহা্ওয়ায় সে রকম সমস্যা ছিল না। তাই এতে বিস্ময়ের কিছুই নেই যে এই টেকনিক দক্ষিণ আমেরিকার ফুটবলেই আবিষ্কৃত হয়েছিল। বালাইনাশক বিধি ও অধ্যাদেশের প্রয়োগকল্পে ঊর্ধ্বতন কর্তৃপক্ষকে সহায়তা প্রদান।\n২০১৬-১৭ মৌসুমের মাঝামাঝি সময়ে আবারও ইনজুরির থাবা, চার মাসের জন্য মাঠের বাইরে বেল। ফিরলেন বার্নাব্যু ক্লাসিকো দিয়ে, কিন্তু ঐ ম্যাচে ইনজুরিতে পড়ে আবারও চলে গেলেন মাঠের বাইরে। ঐ মৌসুম থেকেই মূলত জায়গা হারাতে শুরু করেন জিদানের একাদশে। ২০১৭-১৮ মৌসুমে লা লিগা শিরোপা ধরে রাখতে ব্যর্থ হলেও টানা তৃতীয়বারের মত চ্যাম্পিয়নস লিগের ফাইনালে চলে যায় রিয়াল। লিভারপুলের বিপক্ষে একাদশে ছিলেন না বেল, গোলের আশায় দ্বিতীয়ার্ধে তাকে নামিয়ে দেন জিদান। ইনজুরি, ফর্মহীনতায় জিদানের একাদশে জায়গা হারালেও একটি জিনিস হারাননি বেল, বড় ম্যাচে তার গোল করার সামর্থ্য। কিয়েভে আবারও জানান দিলেন সেটিই। ► সম্পর্ক তৈরি করার জন্য। টুইটারের মাধ্যমে আপনি অনেক মানুষের সাথে সম্পর্ক তৈরি করতে পারবেন। যা আপনার বিজনেসের উপর পজেটিভ প্রভাব পড়বে।\nআপনি একটি OCA গ্রুপ তৈরি করতে পারেন OCA মেনু থেকে OCA গ্রুপ তৈরি করুন বাইনারি অপশন দালালের রেটিং একটি ট্রেডারের জন্য একটি দরকারী টুল বেছে নিয়ে।এই বিকল্পটি লভ্য হয় যদি আপনার অন্তত দুটি পেন্ডিং অর্ডার থাকে। শুধুমাত্র গ্রুপের জন্য একটি স্মরণযোগ্য নাম বেছে নিন এবং সেই পেন্ডিং অর্ডার টিক করুন যা আপনি অন্তর্ভুক্ত করতে চান। এই গল্পটি অক্টোবর 1 99 8 এর প্রারম্ভের মধ্যে প্রকাশিত হয়। সদস্যতা নিন » কি একটি" কথা বলা "রোবট আপনার ওয়েব সাইট বন্ধুভাবাপন্ন এবং আরো দরকারী করতে পারেন? আপনি বাজি এবং এটা শুধু সান ফ্রান্সিসকো ভিত্তিক সফটওয়্যার কোম্পানি Neuromedia সুপারিশ করা হয়। এটি ওয়েব সাইটগুলির জন্য একটি প্রোগ্রাম বানিজ্যিক করেছে যা "চটকটে" ব্যবহার করে, যেগুলি কথোপকথনগুলি প্রকাশ করে এবং মুক্ত-ফর্মের পাঠ্য টাইপ করা প্রশ্নের সাথে বুদ্ধিমানভাবে প্রতিক্রিয়া দেখায়। বস্তুত, চোটবোটগুলি আলুর চেয়ে বেশি বুদ্ধিমান নয়। তারা শুধুম\nর‌্যাবের পর্যবেক্ষণ হচ্ছে, গ্যাং কালচারের কারণ মূলত এলাকায় আধিপত্য বিস্তার করা। এছাড়া প্রেমঘটিত বিষয়, হিরোইজম দেখানো এসব করতে গিয়েও কিশোরদের বড় ধরনের অপরাধে জড়িয়ে পড়তে দেখা যাচ্ছে। পাড়ায়-মহল্লায় একটি গ্যাং থেকে আরেকটি গ্যাং কিভাবে ক্ষমতাধর হবে তারই অসুস্থ প্রতিযোগিতা চলে। এজন্য বাইক রেস বা ব্যক্তিগত গাড়ি শব্দ করে দ্রুত চালিয়ে শক্তিমত্তা প্রদর্শনের একটা প্রবণতা কিশোর গ্যাংদের মধ্যে দেখা যায়। চলতি অর্থবছরের প্রথম সাত মাসে, অর্থাৎ বাইনারি অপশন দালালের রেটিং একটি ট্রেডারের জন্য একটি দরকারী টুল জুলাই থেকে জানুয়ারি পর্যন্ত বাংলাদেশ বিশ্বের বিভিন্ন দেশে ৫০ হাজার ১৭২ ডলারের চুল রপ্তানি করেছে৷\nফরেক্স কোম্পানিগুলির 94.2% লাইসেন্স ছাড়াই শুরু হয় এবং ক্যারিবিয়ান দ্বীপের নেভিসগুলির মতো জায়গা পরিচালনা করে। (সেচেলস এবং সেন্ট ভিনসেন্টও ব্যবহার করা হয় তবে আমাদের অভিজ্ঞতার ক্ষেত্রে এটি কম অনুকূল।) এবং অবশেষে, যদি পয়েন্ট A এবং B একটি যৌক্তিক "1" (নেতিবাচক বাসের সাথে সংযুক্ত না) থাকে তবে উভয় ট্রানজিস্টর খোলা থাকে। তাদের সংগ্রাহক "0", বর্তমান ট্রানজিস্টর উভয় মাধ্যমে প্রবাহিত বাইনারি অপশন দালালের রেটিং একটি ট্রেডারের জন্য একটি দরকারী টুল হয়, হালকা হয়।


বিশ্ব হিমোফিলিয়া দিবস আজ - বিডি সমাচার২৪.কম\nHomeসারাদেশবিশ্ব হিমোফিলিয়া দিবস আজ\nবিশ্ব হিমোফিলিয়া দিবস আজ (১৭ এপ্রিল)। ১৯৮৯ সাল থেকে প্রতিবছর বিশ্বব্যাপী দিবসটি পালিত হয়ে আসছে।\nদিবসটি উপলক্ষে শনিবার (১৬ এপ্রিল) দুপুর ১২টায় বঙ্গবন্ধু শেখ মুজিব মেডিকেল বিশ্ববিদ্যালয়ের (বিএসএমএমইউ) শহীদ ডা. মিল্টন হলে হেমাটোলজি বিভাগের আয়োজনে সেমিনার অনুষ্ঠিত হয়। পরে এ উপলক্ষে র্যালিও করেন বিএসএমএমইউয়ের ডাক্তার, কর্মকর্তা ও কর্মচারীরা।\nসেমিনারে বিএসএমএমইউ উপাচার্য অধ্যাপক ডা. মো. শারফুদ্দিন আহমেদ বলেন, বাংলাদেশে এ পর্যন্ত দুই হাজার দুইশ’র বেশি হিমোফিলিয়া রোগী নিবন্ধিত হয়েছে। আরও ১৪ হাজারের মতো রোগী নিবন্ধনের বাইরে রয়েছে। এসব রোগীদের আগামী এক বছরের মধ্যে নিবন্ধিত করার প্রয়োজনীয় উদ্যোগ নিবে বিএসএমএমইউয়ের হেমাটোলোজি বিভাগ।\nতিনি আরও বলেন, বিশ্ব হিমোফিলিয়া ফেডারেশনের বার্ষিক সার্ভে ২০২০ এর মতে বিশ্বে প্রতি লাখ নবজাতক পুরুষ শিশুর মধ্যে ২৪ দশমিক ৬ জন হিমোফিলিয়া এ ও পাঁচজন হিমোফিলিয়া বি রোগে আক্রান্ত। যার মধ্যে ৯ দশমিক ৫ জন হিমোফিলিয়া এ ও এক দশমিক ৫ জন হিমোফিলিয়া বি রোগে আক্রান্ত।\nহিমোফিলিয়া রক্তক্ষরণজনিত একটি বংশানুক্রমিক জিনগত রোগ। জন্মগতভাবে রক্তে জমাট বাঁধার উপাদান বা ফ্যাক্টরের স্বল্পতার কারণে এ রোগটি হয়ে থাকে। এ রোগে আক্রান্ত ব্যক্তির রক্ত তঞ্চনে সমস্যা হয়। তাই রোগীর রক্তনালী একবার কেটে গেলে রক্তপাত আর বন্ধ হয় না। সাধারণত পুরুষরা এই রোগে আক্রান্ত হয়। তবে নারীরা এই রোগের বাহক।\nব্রিটিশ সাম্রাজ্যের রাণী ভিক্টোরিয়া হিমোফিলিয়ার বাহক ছিলেন। পরবর্তীতে তার বংশের অনেকেই এই রোগে আক্রান্ত হয়। তাই এ রোগকে রাজকীয় রোগ বলা হয়।\nমাঝে মাঝে নাক বা দাঁত দিয়ে রক্ত বের পড়া, দাঁতের অপারেশনের পর প্রচুর রক্তপাত ও প্রস্রাবের সঙ্গে রক্ত যাওয়া- এগুলো হিমোফিলিয়া রোগের লক্ষণ। বিশ্বে এখন পর্যন্ত দুই ধরনের হিমোফিলিয়া শনাক্ত হয়েছে। বিশেষজ্ঞদের মতে, রক্তে ফ্যাক্টর-৮ এর অভাবে হিমোফিলিয়া-এ এবং ফ্যাক্টর-৯ এর অভাবে হিমোফিলিয়া-বি ধরনে আক্রান্ত হয় মানুষ।\nPrevious article৭৫০ টন ডিজেল নিয়ে জাহাজ ডুবল তিউনিসিয়া উপকূলে\nNext articleলঞ্চে পাঁচ দিন মোটরসাইকেল বহনে নিষেধাজ্ঞা


অযৌন জনন কাকে বলে - BANGLA EDUCATION\n1 অযৌন জনন কাকে বলে\n1.1 অযৌন জননের প্রকারভেদ\n1.1.1 দ্বি বিভাজন :\n1.1.2 বহু বিভাজন :\n1.1.3 গেমিউল গঠন :\n1.1.4 পুনরুৎপাদন :\n1.1.5 রেণু উৎপাদন :\n1.2 অযৌন জননের গুরুত্ব বা সুবিধা\n1.3 অযৌন জননের অসুবিধা\nযে জনন পদ্ধতিতে দুটি জনন কোশ বা গ্যামেটের মিলন ছাড়াই একটি মাত্র জনিতৃ জীব থেকে কোশ বিভাজনের মাধ্যমে বা বিশেষ পদ্ধতিতে রেণু উৎপাদনের মাধ্যমে নতুন জীব সৃষ্টি হয় , তাকে অযৌন জনন বলে ।\nঅযৌন জননের প্রকারভেদ\nঅযৌন জনন পদ্ধতি বিভিন্ন প্রকারের হয় , নিম্নে বিভিন্ন প্রকার অযৌন জনন পদ্ধতি উল্লেখ করা হল – I. দ্বি বিভাজন , II. বহু বিভাজন , III. গেমিউল গঠন , IV. পুনরুৎপাদন এবং V. রেণু উৎপাদন ।\nদ্বি বিভাজন :\nঅধিকাংশ এককোষী প্রাণীদেহে এই প্রকার জনন দেখা যায় । এই জনন পদ্ধতিতে কোশের নিউক্লিয়াসটি প্রথমে দীর্ঘাকার হয় এবং মাঝ বরাবর সংকুচিত গ্যামেন্ট হয়ে দুটি অপত্য নিউক্লিয়াস গঠন করে , একই সময়ে কোশপর্দাসহ সাইটোপ্লাজম কোশের মাঝ বরাবর সংকুচিত হয় এবং বিচ্ছিন্ন হয়ে সাইটোপ্লাজমের প্রতিটি অংশ একটি নিউক্লিয়াস যুক্ত হয়ে অপত্য কোশ গঠন করে , যা বৃদ্ধিপ্রাপ্ত হয়ে পরিণত জীবে পরিবর্তিত হয় ।\nবহু বিভাজন :\nপ্রতিকূল পরিবেশে অ্যামিবা , প্লাসমোডিয়াম মনোসিস্টিস , প্রভৃতি এককোষী প্রাণীদের মাতৃকোশের নিউক্লিয়াসটি বারবার বিভাজিত হয়ে অনেক অপত্য নিউক্লিয়াস সৃষ্টি করে । একই সময়ে মাতৃকোশের সাইটোপ্লাজম অনেক ছােটো ছােটো খণ্ডে বিভক্ত হয় এবং প্রতিটি খণ্ড একটি করে নিউক্লিয়াসকে বেষ্টন করে অযৌন জননকারী দেহ , যথা – রেণু , সাইজন্ট , গ্যামােন্ট ইত্যাদি গঠন করে । অনুকূল পরিবেশে অযৌন জননকারী দেহ জনিতৃ দেহ থেকে বিচ্ছিন্ন হয়ে অপত্য জীবে পরিণত হয় ।\nগেমিউল গঠন :\nগেমিউল নামক বিশেষ অযৌন জননকারী দেহ স্বাদু জলে বসবাসকারি স্পঞ্জের দেহে গঠিত হয় এবং গেমিউল এ পরিণত হওয়ায় পর মাতৃদেহ থেকে বিচ্ছিন্ন হয়ে অপত্য প্রাণীর সৃষ্টি করে ।\nযে অযৌন জনন পদ্ধতিতে প্রাণীর কর্তিত দেহাংশ থেকে অপত্য প্রাণীর সৃষ্টি হয় , তাকে পুনরুৎপাদন বলে । এই পুনরুৎপাদন সমগ্র দেহের হতে পারে ( যেমন : হাইড্রা , প্ল্যানেরিয়া ) আবার নির্দিষ্ট অঙ্গের হতে পারে ( যেমন : টিকটিকি ) ।\nরেণু উৎপাদন :\nঅধিকাংশ অপুষ্পক উদ্ভিদ এবং কিছু নিম্নশ্রেণির প্রাণী প্রধানত পরিবেশের তারতম্যে রেণু বা স্পাের উৎপাদনের মাধ্যমে অযৌন জনন সম্পূর্ণ করে । উদ্ভিদের ক্ষেত্রে রেণু যে থলির মধ্যে উৎপন্ন হয় তাকে রেণুস্থলী বলে । রেণু নগ্ন বা প্রাচীরযুক্ত এবং এককোষী হয় । উদ্ভিদের রেণুস্থলীতে গঠনগতভাবে একই প্রকার রেণু উৎপন্ন হলে তাকে সমরেণু বা হােমােস্পাের বলে এবং গঠনগতভাবে ভিন্ন প্রকারের রেণু উৎপন্ন হলে তাকে অসমরেণু বা হেটেরােস্পাের বলে ।\nহেটেরােস্পাের গুলির মধ্যে ক্ষুদ্র আকৃতির রেণুকে মাইক্রোস্পোর এবং বড়াে গুলিকে ম্যাক্রোস্পাের বলে । সিলিয়া বা ফ্ল্যাজেলাযুক্ত রেণুকে চলরেণু বা জুস্পোর ( উদা : ক্ল্যামাইডােমােনাস ) এবং সিলিয়া বা ফ্ল্যাজেলা বিহীন রেণুকে অচলরেণু বা অ্যাপ্লানোস্পোর বলে ( উদা : মিউকর ) । আকৃতি ও বর্ণের উপর ভিত্তি করে রেণু বিভিন্ন প্রকারের হয় , যথা এন্ডোস্পোর ( ব্যাকটিরিয়া ) , কনিডিয়া ( পেনিসিলিয়াম ) , গােনিডিয়া ( মিউকর ) , বেসিডিওস্পাের ( অ্যাগারিকাস ) অ্যাস্কোরেণু ( অ্যাস্কোবােলাস ) প্রভৃতি । পরিণত রেণু রেণুস্থলী বিদীর্ণ করে নির্গত হয় এবং বায়ুর সাহায্যে ছড়িয়ে পড়ে । অনুকূল পরিবেশে এই রেণুগুলি থেকে অপত্য উদ্ভিদের সৃষ্টি হয় ।\nঅযৌন জননের গুরুত্ব বা সুবিধা\nঅযৌন জননের সুবিধা বা গুরুত্বগুলি হল –\n( i ) এই জনন পদ্ধতিতে শুধুমাত্র একটি জীবের প্রয়ােজন ।\n( ii ) একটিমাত্র জনিতৃ জীব থেকে অপত্য জীবের সৃষ্টি হওয়ায় , অপত্য জীব জনিতৃ জীবের সমগুণ সম্পন্ন হয় ।\n( iii ) একসঙ্গে অনেক অপত্য জীবের সৃষ্টি এই জনন প্রক্রিয়ার মাধ্যমে সম্ভব হয় ।\nঅযৌন জননের অসুবিধা\nঅযৌন জননের অসুবিধাগুলি হল –\n( i ) মাইটোসিস কোষবিভাজন পদ্ধতিতে অযৌন জনন ঘটায় , এই জনন প্রক্রিয়ায় উৎপন্ন অপত্য জীবের মধ্যে প্রকরণের কোনাে সম্ভবনা থাকে না ।\n( ii ) একটি জনিতৃ জীব থেকে অপত্য জীব সৃষ্টি হওয়ায় অপত্য জীবে নতুন গুণাবলির সমন্বয় ঘটে । ফলে বৈচিত্র্যহীনতার কারণে অপত্য জীবের মধ্যে অভিযােজন ক্ষমতা হ্রাস পাওয়ায় পরিবেশের পরিবর্তনের সঙ্গে নিজেকে অভিযােজিত করতে না পেরে অবলুপ্ত হয় ।\nমেন্ডেল তার পরীক্ষার জন্য মটর গাছকে কেন নির্বাচন করেছিলেন


ন্যায্য বেতন সহ কয়েক দফা দাবি নিয়ে আজ বড় শিক্ষক বিদ্রোহ দেখতে চলেছে রাজ্য বাসী! : বিশ্ব বার্তা\nHome / কোলকাতা / ন্যায্য বেতন সহ কয়েক দফা দাবি নিয়ে আজ বড় শিক্ষক বিদ্রোহ দেখতে চলেছে রাজ্য বাসী!\nNews Desk November 6, 2019 কোলকাতা, হেড লাইনস Leaveacomment 163 Views\nনিউজ ডেস্ক: আবার পথে নামতে চলছেন রাজ্যের কয়েক হাজার প্রাথমিক শিক্ষক-শিক্ষিকারা। আজ ‘কোলকাতা চলোর’ ডাক দেওয়া হয়েছে UUPTWA এর তরফ থেকে। ন্যায্য বেতন, ফিটমেন্ট ফ্যাক্টর সহ বেশ কিছু দাবি নিয়ে আরো একবার বড় আন্দোলন দেখতে চলেছে তিলোত্তমা।\nযাদবপুর 8b বাস স্ট্যান্ড থেকে গড়িয়াহাট পর্যন্ত মিছিলের আয়োজন করেছে UUPTWA। বেশ কয়েক হাজার শিক্ষক এই মিছিলে পা মেলাবেন বলে জানা গিয়েছে। ইতিমধ্যেই রাজ্যে বিভিন্ন জেলা থেকে কয়েক হাজার শিক্ষক মিছিলে অংশ নেওয়ার জন্য হাজির হয়েছেন।\nনির্দিষ্ট ফিটমেন্ট ফ্যাক্টরসহ সহ ন্যায্য বেতন বৃদ্ধি এবং আরও কিছু দাবি নিয়ে অনেকদিন ধরেই আন্দোলন চালিয়ে যাচ্ছেন রাজ্যের প্রাথমিক শিক্ষকেরা। কিন্তু প্রাথমিক শিক্ষকদের বেতন বৃদ্ধি নিয়ে সমস্যা যেন কিছুতেই কাটতে চাইছে না। বিগত 26 শে জুলাই,2019 গেজেট No. 510-SE/P/10M-06/09(Pt-I)TET DATED 26.07.2019 এর পরিপ্রেক্ষিতে শিক্ষা দপ্তর গত 13-ই সেপ্টেম্বর একটি লিখিত বিবৃতি প্রকাশ করে। কিন্তু তাঁতে প্রাথমিক শিক্ষকদের বেতন বৃদ্ধি নিয়ে সমস্যার সমাধান তো করেইনি উল্টে আরো বাড়িয়ে তুলেছে।\nএর আগে UUPTWA এর রাজ্য সভাপতি সন্দীপ ঘোষ ও রাজ্য সম্পাদিকা পৃথা বিশ্বাস বিবৃতি দিয়ে জানিয়েছিলেন, গত ২৬শে জুলাই প্রাথমিক শিক্ষকদের বেতন বৃদ্ধি সংক্রান্ত যে জিও প্রকাশ করা হয়েছিলো তার প্রেক্ষিতে শুধুমাত্র ১০০০টাকা গ্রেড পে বৃদ্ধি করা হয়েছে কিন্তু সঠিক ফিটমেন্ট ফ্যাক্টর প্রদানের জন্য সবরকম তথ্যসমৃদ্ধ কাগজপত্র প্রদান করা সত্ত্বেও P.S. বলছেন আপনারা যে ফিটমেন্ট ফ্যাক্টর চাইছেন তা ফিন্যান্সকে বোঝানো কার্যতঃ অসম্ভব এবং দ্বিতীয় যে অপশন দেওয়া হয়েছিলো যে ২০০৬ থেকে ন্যাশনাল এফেক্ট দিতে হবে সেটা নাকি ইমপ্রোবাবেল… সরকার ১.১.২০১৬ থেকে নৌশনাল এফেক্ট দিতে প্রস্তুত…এরপর আর তারপক্ষে কিছু বলা সম্ভব নয় কারণ তিনি আর কিছু ওয়ে আউট পাচ্ছেন না… ফলস্বরূপ মন্ত্রীর সঙ্গে সাক্ষাৎ এর পরামর্শ তিনি দিয়েছেন।\nফল স্বরূপ ন্যায্য অধিকার ছিনিয়ে আনতে আবার পথে নামতে চলছেন রাজ্যের কয়েক হাজার প্রাথমিক শিক্ষক-শিক্ষিকারা।\nPrevious বাড়ল গেস্ট ও পার্টটাইম শিক্ষকদের বেতন, তবে কি আর CSC/PSC র মাধ্যমে শিক্ষক নেওয়া হবে না? প্রশ্ন গবেষকদের একাংশের!\nNext Breaking News: একাদশ-দ্বাদশ এবং নবম-দশমের শিক্ষক নিয়োগের বিজ্ঞপ্তি প্রকাশ করল এসএসসি


ক্রিকেটে বাংলাদেশের পঞ্চপান্ডব\nইংল্যান্ডে একটি প্রবাদ খুব প্রচলিত “রাজা কোনো অন্যায় করতে পারে না” (King can do no wrong)। রাজার জায়গায় পঞ্চপান্ডব বসালে বাক্যটি তার যোগ্যতা হারাবে না। বরং স্থান-কাল-পাত্রের বিবেচনায় আরো বেশি অর্থবহ হবে।\nএর আগে কোনো দেশে কি এমন হয়েছে যে একই যুগে, একই সময়ে বিশ্ব ক্রিকেটে প্রতাপ ছড়ানো পাঁচ ক্রিকেটার ঐদেশের সর্বকালের সেরা পাঁচে স্থান করে নিয়েছে? এই পাঁচজন তো বাংলাদেশের দিন বদলের নেতা; পাঁচটি স্তম্ভ, যার উপর ভিত করে দাঁড়িয়ে আছে বাংলাদেশ ক্রিকেট। অতর্কিত ভাবে এদেশের সবচেয়ে বড় পাঁচ আইকন, বাংলাদেশ ক্রিকেটের সবচেয়ে ঊজ্জ্বল পাঁচটি তারা।\nপঞ্চপান্ডব কি জানেন না? তাদের নিয়ে বাংলার মানুষের ক্রেজ, বিশ্ব ক্রীড়াঙ্গনে এত এত সফলতা সবকিছুর ব্যপারে তো তারা অবগত! তবে এই পপুলারিটি, সাফল্যের জোয়ার এই পাঁচজনকে কখনো ভুল পথে পা বাড়াতে প্রভাবক হিসেবে কাজ করেনি, বলা ভালো এই পাঁচজন তা করতে দেননি। হ্যাঁ! মাঠে Hit of the moment-এ অনেক কিছুই হয়ে যায়; তবে আমি মানুষ মাশরাফি, মানুষ সাকিব, মানুষ তামিম, মানুষ মুশফিক আর মানুষ মাহমুদুল্লাহ্ এর জয়গান গাচ্ছি; প্লেয়ার পঞ্চপাণ্ডবের নয়।\nএই এক যুগে নৈতিকতা বিবোর্জিত কোনো কাজ এ পাঁচের দ্বারা হয়নি। বিতর্ক তাদের স্পর্ষ করতে পারেনি। নারীঘটিত কেলেঙ্কারি, পরাধীনের উপর অত্যাচার, হানাহানি যেখানে একটা সময় বাংলাদেশ ক্রিকেটে নিয়মিত ব্যপার হয়ে দাঁড়িয়েছিল, কিছুটা পপুলারিটি যখন নতুন ক্রিকেটারদের ভুল পথে চলতে প্রচারণা যুগাচ্ছিল ঠিক তখনও এগুলো স্পর্ষ করতে পারেনি বাংলাদেশের সর্বকালের সেরা পাঁচকে। তারা তখনও ছিলেন বিতর্ক থেকে বহুদূরে স্বমহিমায় ঊজ্জ্বল।\nতাইতো “পঞ্চপাণ্ডব কোনো অন্যায় করতে পারে না” বললে ভুল হয়না। তারা সবসময় ছিলেন মাটির কাছাকাছি। তাইতো পাঁচজনের একজন যখন বলেন “This isavery special bat to me, but my people are even more special to me.” অবাক লাগে না, গর্ব হয়। যখন দেখি স্যালারী থেকে প্রাপ্য অর্থ কেটে মাটির কাছাকাছি মানুষকে ত্রান পৌঁছে দিচ্ছেন বা নেতা হয়ে ছুঁটে যাচ্ছেন নড়াইলের প্রত্যন্ত অঞ্চলে, হাসপাতাল করে দিচ্ছেন, অথবা নিজের ইমেজের বদৌওলয়ে ফাউন্ডেশন ওপেন করে সেটা মানুষের কাজে লাগাচ্ছেন কিংবা নিজের জায়গা থেকে যেভাবে পারছেন সহায়তা করছেন গর্বে বুকটা ভরে যায়।\nবিসিবি মাঝেমাঝেই একটা কথা বলে, “এরা দেশের আইকন। তাদের আচরণ সবসময় হাই লেভেলের হতে হবে।” আজ একথার মর্মার্থ বুঝতে পারছি। এই পাঁচজন যে শুধু আগামীর স্টারদের আদর্শ না, বরং একটি আদর্শ সৃষ্টি করছে আপনার আমার সবার জন্য। “যতই হও বড়, যতই ওঠ উচ্চতার শিখরে, নিজেতেই থেকো, কালো ছায়া যেন তোমার তুমিকে স্পর্ষ না করে, আর পারলে যতটুকু সাধ্যি আছে বিলিয়ে দিও মাটির কাছাকাছি মানুষের তরে।”\nPrevious articleশীঘ্রই সৌদি রাজপরিবারের হাতে উঠছে নিউক্যাসেল ইউনাইটেডের চাবি\nNext articleকরোনামুক্ত বার্সা স্কোয়ার্ড ট্রেনিং এর জন্য প্রস্তুত


যিলহজ্জের – Dawaguide Info\n সহীহ মুসলিম, হাদীস নং ১১৭৬।\n তিরমিযী, ৭৫৭, ইমাম তিরমিযী রহ. বলেছেন, হাদীসটি হাসান সহীহ গরীব। আবূ দাউদ, হাদীস নং ২৪৩৮, ইমাম আলবানী রহ. বলেছেন, হাদীসটি সহীহ। ইবন মাজাহ, হাদীস নং ১৭২৭।\nউল্লেখ্য যে, এ হাদীসটি ‘কিতাবুস সাওম’ এর মধ্যে না আনাই ভালো। কেননা এ হাদীসটিতে দিনের মর্যাদা বুঝানো হয়েছে। নির্দিষ্ট করে সাওমের কথা বলা হয় নি; বরং সাওমের ব্যাপারে যে হাদিসটি এসেছে তা দ‘ঈফ। হাদীসটি হলো, আবু হুরায়রা রাদিয়াল্লাহু ‘আনহু থেকে বর্ণিত। রাসূল সাল্লাল্লাহু আলাইহি ওয়াসাল্লাম বলেন,\n«مَا مِنْ أَيَّامٍ أَحَبُّ إِلَى اللهِ أَنْ يُتَعَبَّدَ لَهُ فِيهَا مِنْ عَشْرِ ذِي الحِجَّةِ، يَعْدِلُ صِيَامُ كُلِّ يَوْمٍ مِنْهَا بِصِيَامِ سَنَةٍ، وَقِيَامُ كُلِّ لَيْلَةٍ مِنْهَا بِقِيَامِ لَيْلَةِ القَدْرِ».\n“এমন কোনো দিন নাই যে দিনসমূহের ইবাদত আল্লাহর নিকট যিলহজ মাসের দশ দিনের ইবাদত অপেক্ষা অধিক প্রিয়। এর প্রতিটি দিনের সিয়াম এক বছরের সিয়ামের সমতুল্য। এর প্রতিটি রাতের ইবাদত লায়লাতুল কাদরের ইবাদতের সমতুল্য।” (তিরমিযী, হাদীস নং ১৭২৮) আলবানী রহ. হাদীসটিকে দ‘য়ীফ বলেছেন। ইবন মাজাহ, ৭৫৮।


কলকাতা মেট্রোতে যুগলকে আলিঙ্গন করার ‘অপরাধে’ পেটানো: এই কি পশ্চিমবঙ্গের সংস্কৃতি?\nগত ৩০ এপ্রিল পশ্চিমবঙ্গের রাজধানী কলকাতার মেট্রোতে এক যুগলকে প্রকাশ্যে আলিঙ্গন করার ‘অপরাধে’ গণপিটুনি দেন বেশ কিছু অভিভাবক-স্থানীয় মানুষ, যাদেরকে কোনোভাবেই ‘অশিক্ষিত’ বলা চলে না। নবীন পুরুষ সঙ্গীটি তো বটেই, ভারতের সাংস্কৃতিক পীঠস্থানের এই ‘নৈতিক আইনরক্ষকদের’ রোষ থেকে পার পাননি তার সঙ্গী নারীও। এই ঘটনাকে কেন্দ্র করে ধিক্কার ওঠে শহর-রাজ্য এমনকি দেশেরও নানা প্রান্তে। ওই যুগলের উপরে চড়াও হওয়া প্রৌঢ়দের প্রবল সমালোচনা করে বলা হয় যে তারা বিকৃতমনষ্ক, যৌন ঈর্ষায় ভোগেন, সাংস্কৃতিক অর্থে দ্বিচারিতা করেন, সময়ের সঙ্গে তাল মিলিয়ে চলতে পারেন না ইত্যাদি।\nকলকাতা মেট্রোতে সম্প্রতি এক যুগলের উপরে চড়াও হন বেশ কিছু বয়স্ক মানুষ; কারণ? তারা নাকি প্রকাশ্যে সৌজন্যতার সীমা লঙ্ঘন করছিল; Source: Times of India\nএই প্রসঙ্গে বলি, গত বছরের মাঝামাঝি যখন আমি ইউরোপের অন্যতম বড় সাংস্কৃতিক কেন্দ্র চেক প্রজাতন্ত্রের রাজধানী প্রাগে একটি সাংবাদিক সম্মেলনে যোগ দিতে যাই, সেখানে এই প্রকাশ্য আলিঙ্গনের দৃষ্টান্ত আমার চোখ এড়ায়নি। এক যুগলকে তো দেখেছিলাম এয়ারপোর্টের বাইরে অনেকক্ষণ ধরে চুম্বন করতে- হয়তো তারা একে অপরকে ছেড়ে অনির্দিষ্টকালের জন্যে থাকার প্রস্তুতি নিচ্ছিলেন। কিন্তু সেই দৃশ্য দেখে কাউকে খড়গহস্ত হতে দেখিনি। দুজন মানুষের চূড়ান্ত ঘনিষ্ঠ মুহূর্তকে বিঘ্নিত করার কুমতলব কারও মাথায় আসেনি, আর তার কারণটা লুকিয়ে রয়েছে তাদের ব্যাক্তিস্বাধীনতার সংস্কৃতির ভিতরে।\nব্যক্তি স্বাধীনতার মর্মার্থ এখনও আমাদের কাছে অধরা; আমরা বুঝি দল\nউদারবাদী সমাজের এই গুরুত্বপূর্ণ ভিত্তিটি আমাদের এদিককার দুনিয়ায় এখনও পোক্ত নয়। মুখে বলি অনেক কিছুই, কিন্তু করে দেখাই তার সিকিভাগ বা তারও কম। কলকাতার মেট্রোর ঘটনাটিও তার অন্যথা নয়।\nআজকের পরিবর্তিত রাজনৈতিক প্রেক্ষাপটে হয়তো এর মধ্যে পুরুষতান্ত্রিক হিন্দুবাদীদের দৌরাত্ম্য ইত্যাদির প্রসঙ্গও উঠবে, কিন্তু এই সমস্যার মূলে রাজনীতির চেয়ে অনেক বেশি দায়ী সমাজজীবনের ব্যর্থতা- চিন্তাভাবনার ব্যর্থতা, সময়ের সঙ্গে তাল মিলিয়ে চলতে না পারার ব্যর্থতা, দিগভ্রষ্ঠ অভিভাবকত্বের ব্যর্থতা।\nচেক প্রজাতন্ত্রের রাজধানী প্রাগের ঠাকুরোভাতে রবীন্দ্রনাথ ঠাকুরের বক্ষাবয়ব মূর্তি; বিশ্ববন্দিত এই কবি এবং মানবতাবাদী মহর্ষির পরিচয় ছিল তার উদারবাদী মননের জন্যে; পশ্চিমবঙ্গের আজকের বাঙালিরা তাকে বাহ্যিক সম্মান দেখালেও তারা সত্যি কতটা নিতে পেরেছে তার দীক্ষা? © Shubham Ghosh\nসাংস্কৃতিক মূল্যবোধ মানে শুধু ভালো গাইয়ে, আঁকিয়ে, কবি বা সংগীতশিল্পী হওয়া নয়। সাংস্কৃতিক মূল্যবোধের মধ্যে সমাজের সামগ্রিক উন্নয়নার্থে নতুন দিশা দেখানোর কাজটিও পড়ে। সেখানে স্থবিরতা মানে সোজাসুজি পরাজয় আর বঙ্গসমাজের হোতারা ব্যর্থ এখানেই। আর এই ব্যর্থতা স্রেফ আজকের নয়, চিরকালীন। যদি সত্যিই বাঙালি জাতি সাংস্কৃতিকভাবে সচেতন হতো, সার্বজনীন রেঁনেসার পূজারী হতো, তবে রামমোহন বা বিদ্যাসাগর মহাশয়কে অত লড়াই লড়তে হতো না- তারা পায়ের উপরে পা তুলে দিব্যি রাজস্ব বা মাসমাইনেতে দিন গুজরান করে দিতে পারতেন। কিন্তু সেই মহাপুরুষরা বুঝেছিলেন যে, এই জাতির দুর্দশা কাটাতে হলে সমাজ সংস্কার করা আশু প্রয়োজন। আর তাই নানা বাধা-প্রতিকূলতা সত্ত্বেও তারা নিজেদের লক্ষ্য থেকে সরে আসেননি। একই কথা খাটে রবীন্দ্রনাথের ক্ষেত্রেও। এখন আমরা তাকে দেবতার আসনে ঠাঁই দিয়েছি বটে, কিন্তু একথা ভোলার নয় যে জীবনের নানা উদ্যোগের পথে তিনি কম আঘাত পাননি। আর এই আঘাত এসেছে তার নিজের সমাজের পক্ষ থেকেই।\nপশ্চিমবঙ্গের স্থবির রাজনীতি, সমাজনীতি\nঅতএব বাঙালির ‘এগিয়ে থাকার’ সুনামকে সরিয়ে রেখেই কলকাতা মেট্রোর ঘটনাটির বিশ্লেষণ করার প্রয়োজন। বলা হয় বাঙালি অন্যান্য অনেক জাতির চেয়েই অগ্রসর বেশি- পড়াশোনায়, চিন্তাভাবনায়। একথা আংশিক সত্য। আসলে বাঙালির এই বাইরের খোলসটি তৈরি করেছে বিগত দিনের একটি রাজনীতি-কেন্দ্রিক সমাজনৈতিক পরিচয়।\nভদ্রলোক শ্রেণী দ্বারা লালিত বাঙালির রাজনীতি-সমাজনীতিতে একধরনের সবজান্তা-নৈতিকতাবাদী ‘এলিটিজম’ অনেক দিন ধরেই তৈরি হয়েছে। সাদা ধুতি-পাঞ্জাবি পরিহিত পরিণত বয়স্ক শিক্ষিত মধ্যবিত্ত বা উচ্চ-মধ্যবিত্ত এই শ্রেণী স্বাধীনতার পর থেকে পশ্চিমবঙ্গে তৈরি করেছে এই এলিটিজম, যা সময়ের সাথে সাথে এক অন্তঃসারশূন্য গর্বে পর্যবসিত হয়েছে।\nপশ্চিমবঙ্গে বর্তমানে সমাজনীতি-অর্থনীতি-ব্যক্তিগত জীবনদর্শনে যে স্থবিরতা প্রত্যক্ষ করা যায়, তা খুবই দুর্ভাগ্যজনক; রবীন্দ্রনাথ ঠাকুরের বংশধর বলে যে গর্ব পশ্চিমবঙ্গের বাঙালি করে তার সঙ্গে এই এই স্থবিরতা সর্বরূপেই বেমানান; Source: News18.com\nপ্রথমে কংগ্রেস এবং পরে বামপন্থীদের রাজত্বকালে বাঙালির রাজনৈতিক দর্শনের ক্রমেই অবক্ষয় হয়েছে, তার আর্থ-সামাজিক জীবনে এক ভয়ঙ্কর স্থবিরতা এসেছে এবং সর্বোপরি এর ফলাফল হয়েছে এক চূড়ান্ত হীনমন্যতার উন্মেষ। কলকাতার মেট্রোতে যে প্রৌঢ়রা ওই কমবয়সী যুগলকে মারলেন, তারা এই হতাশাপূর্ণ অতীতেরই প্রতীক। এরা কোনোদিনই পরিবর্তনকে মেনে নিতে পারেননি, এদিনও পারলেন না।\nপ্রজন্মগত ব্যবধান ঘুচে যাবার নয়\nবিশ্বময় উদারবাদের আগমনের সঙ্গে সঙ্গে মানুষের জীবনযাত্রার অনেক মৌলিক পরিবর্তন ঘটে গিয়েছে। পঞ্চাশ বা ষাটের দশকে যেভাবে সমাজজীবনকে দেখা হতো, আজ আর তা সম্ভব নয়। অর্থনীতি মানুষের জীবনের মূল চালিকাশক্তি আর এখানেই এই বিগতযৌবনের প্রৌঢ়-বৃদ্ধদের জীবনের সঙ্গে আজকের নবীন প্রজন্মের জীবনের গুণগত ফারাক। বলা চলে অনন্ত ফারাক।\nকিন্তু এর জন্যে তো কোনো ব্যক্তিবিশেষকে অধম আখ্যা দেওয়া চলে না, বা তার উপর চড়াও হয়েও চলে না। মূল্যবোধের তফাৎ যদি সত্যি বড় হয়ে থাকে তবে সেখানে নবীন এবং প্রবীণের মধ্যে এক বোঝাপড়া প্রয়োজন। অভিভাবকত্বের দোহাই দিয়ে দলগত অভব্যতা কোনো সভ্য সমাজে মেনে নেওয়া চলে না। তবে আমরা এখনও কতটা সভ্য, তা ঠিক করতে হবে আমাদেরকেই।\nকিন্তু বর্তমান রাজনৈতিক নেতৃত্বের কথাও তো হতাশাজনক\nএকথা অস্বীকার করার জো নেই যে, আজকের পশ্চিমবঙ্গে এই অন্তঃসারশূন্য ভদ্রলোক-কেন্দ্রিক সংস্কৃতি অনেকটাই স্তিমিত। কংগ্রেস এবং পরে বামপন্থীদের দীর্ঘ ক্ষমতার অবসানের সঙ্গে সঙ্গে এই সাদা বস্ত্রাদি পরিহিত বাঙালিরা আজকে প্রায় নেই বললেই চলে। কিন্তু সমস্যা হচ্ছে, তাদের প্রস্থানের পরে যারা এসেছে তারা আরও ভয়ানক। তাদের রাজনীতির প্রাথমিক পাঠ সেই ভদ্রলোক শ্রেণীর শেষ বংশধরদের কাছেই; কিন্তু তাদের চিন্তাভাবনা আরও সংকীর্ণ, আতঙ্ক সৃষ্টিকারী। বছর পাঁচেক আগে পশ্চিমবঙ্গের মুখ্যমন্ত্রী মমতা বন্দ্যোপাধ্যায়- যিনি নিঃসন্দেহে বর্তমান যুগে ভারতে বাঙালির প্রধান রাজনৈতিক মুখ- মন্তব্য করেছিলেন যে, আজকাল ধর্ষণের কাণ্ড বেশি ঘটছে কারণ এখনকার ছেলেমেয়েরা অবাধ মেলামেশা করে!\nপশ্চিমবঙ্গের মুখ্যমন্ত্রী মমতা বন্দ্যোপাধ্যায়; Source: Author: Biswarup Ganguly; Wikimedia Commons\nআবার তার সাত-বছর ব্যাপী সরকারের বর্তমান শিক্ষামন্ত্রী পার্থ চট্টোপাধ্যায় সম্প্রতি বলেন যে, সমকামিতা বঙ্গীয় সংস্কৃতির পরিপন্থী এবং সরকার তা রাজ্যের বিদ্যালয়গুলিতে কখনোই অনুমোদন করবে না।\nঅর্থাৎ, আমাদের বর্তমান রাজনৈতিক নেতৃত্বই যখন “এটা আমাদের সংস্কৃতি নয়” বলে নিদান দেন তখনই বোঝা যায়, তাদের নিজেদের মানসিকতাই কতটা সংকীর্ণ এবং ভ্রান্ত। আর বৃহত্তর সমাজ তো এই নেতৃত্বেরই প্রতিফলন ঘটায়। সেখানে দুজন ব্যক্তির স্বাধীনতাকে যে একদল সংকীর্ণ মানসিকতার মানুষ একসঙ্গে আক্রমণ করে তার টুঁটি চেপে ধরবে, তাতে আর সন্দেহ কী- বিশেষ করে এই বঙ্গসমাজে।\nপশ্চিমবঙ্গের শিক্ষামন্ত্রী পার্থ চট্টোপাধ্যায়; Source: Author: WBsea; Wikimedia Commons\nপাশের বাড়িতে একা থাকা মেয়েটির বাড়িতে কে এসেছে, কাদের বাড়িতে ক’জন পাত পেড়ে খায় একসঙ্গে, এইসব নিয়ে মধ্যবিত্ত বাঙালির কৌতূহল নতুন কিছু নয়। বা বলা চলে, প্রাচীনপন্থী যারা ভারতে যারা আজও বেঁচেবর্তে রয়েছেন, তাদের মধ্যে এমনতরো চিন্তাভাবনা নতুন নয়। কিন্তু সমস্যা তখনই বড় হয়, যখন এই হস্তক্ষেপ ভদ্রতা-সৌজন্যতার সীমা ছাড়িয়ে সোজা মানুষের সম্মানকে বিদীর্ণ করে। তা ঘটতে দেওয়া মোটেই কাঙ্ক্ষিত নয়। কলকাতা মেট্রোর ঘটনাটি লজ্জাজনক, কলঙ্কময় তো বটেই, সঙ্গে সঙ্গে এক বিপদের বার্তাও বহন করে আনে। ভয়টা সেখানেই।


করোনার থাবা, দারিদ্রের গণ্ডিতে ঢুকে পড়তে পারেন নতুন ৩.৮ কোটি! – সোনার দেশ\nকরোনার থাবা, দারিদ্রের গণ্ডিতে ঢুকে পড়তে পারেন নতুন ৩.৮ কোটি!\nআপডেট: September 30, 2020, 8:57 pm\nঅতিমারির আক্রমণে বিগত পাঁচ দশকের মধ্যে এ বছর সবচেয়ে কম আর্থিক বৃদ্ধির মুখ দেখতে পারে পূর্ব এশিয়া, চিন এবং প্রশান্ত মহাসাগরীয় অঞ্চল। মঙ্গলবার বিশ্ব ব্যাঙ্কের এক রিপোর্টে এমন আশঙ্কার বার্তা দেওয়ার পাশাপাশি জানানো হয়েছে, নতুন করে দারিদ্রের গণ্ডিতে ঢুকে পড়তে পারেন প্রায় ৩.৮ কোটি মানুষ। সে ক্ষেত্রে গত ২০ বছরের মধ্যে প্রথম বার দরিদ্রের সংখ্যা বাড়বে এই অঞ্চলে। স্বাভাবিক পরিস্থিতিতে ৩.৩ কোটি মানুষের দারিদ্রসীমা থেকে বেরিয়ে আসার সম্ভাবনা থাকলেও, তাঁদেরও থেকে যেতে হবে ওই সীমার মধ্যে।\nবিশ্ব ব্যাঙ্কের রিপোর্টে বলা হয়েছে, এ বছর মাত্র ০.৯% বৃদ্ধি হতে পারে পূর্ব এশিয়া, চিন এবং প্রশান্ত মহাসাগরীয় অঞ্চলে। যা ১৯৬৭ সালের পরে সবচেয়ে কম। করোনা সংক্রমণ কমার সঙ্গে সঙ্গে সরকারি খরচ, ভাল রফতানির কাঁধে ভর করে একমাত্র চিনের আর্থিক বৃদ্ধি হতে পারে ২%। কিন্তু অবশিষ্ট অঞ্চলের অর্থনীতি সম্ভবত ৩.৫% সঙ্কুচিত হতে চলেছে। অতিমারির প্রকোপ ঠেকাতে বিভিন্ন দেশ যে পদক্ষেপ করেছে, তারই মিলিত প্রভাব পড়েছে গোটা অঞ্চলের অর্থনীতির উপর।\nবিশ্ব ব্যাঙ্ক জানিয়েছে, এই পরিস্থিতি থেকে ঘুরে দাঁড়াতে সামাজিক প্রকল্পের গুরুত্ব সবচেয়ে বেশি। কারণ, এর সুবিধা পেলে অর্থনীতির প্রতি আস্থা বাড়বে শ্রমিক ও কর্মীদের। বস্তুত, করোনার আগে থেকেই যে সমস্ত দেশ সামাজিক প্রকল্প এবং পরিকাঠামো উন্নয়নে জোর দিতে পেরেছে, তাদের দ্রুত ঘুরে দাঁড়াতেও সুবিধা হচ্ছে। এর পাশাপাশি, কর সংগ্রহ বাড়াতে বিভিন্ন দেশের সরকারকে আর্থিক সংস্কারেরও পরামর্শ দিয়েছে বিশ্ব ব্যাঙ্ক।\nবিশ্ব ব্যাঙ্কের বক্তব্য, গত কয়েক বছরে এই অঞ্চলের দেশগুলি দারিদ্র দূরীকরণে যথেষ্ট সাফল্যের সঙ্গে কাজ করেছে। অথচ, এ বছর অতিমারির আক্রমণে ধাক্কা খেতে চলেছে সেই সাফল্য। দরিদ্রের সংখ্যা তো কমবেই না, উল্টে বাড়বে ৩.৮ কোটি।\nআমদানি ব্যয়ের সমান রপ্তানি আয়


সভার কার্যবিবরণীর অনুলিপি\nসভাপতিঃ-কাজী দিদারুলআলম, চেয়ারম্যান ৩নং চিকদাইর ইউনিয়ন পরিষদ, রাউজান, চট্টগ্রাম।\nসভার তারিখ- ০৫/০৬/২০১৪ইং, সময়- সকাল ১১ঘটিকায়।\nস্থান- ইউনিয়ন পরিষদ সভা কক্ষ, ৩নং চিকদাইর ইউনিয়ন পরিষদ, রাউজান, চট্টগ্রাম।\n১/ পূর্ববর্তী সভার কার্যবিবরণী পাঠ ও অনুমোদন।\n২/ চিকিৎসার প্রয়োজনে চেয়ারম্যান সাহেবের বিদেশ গমন।\n৩/ চেয়ারম্যানের অবর্তমানে দায়িত্ব পালন করার জন্য ভারপ্রাপ্ত চেয়ারম্যান।\n৪/ বিদেশ যাওয়ার অনুমতি পাওয়ার জন্য সভার কার্যবিবরণীসহ আবেদন মাননীয় জেলা প্রশাসক ও উপ পরিচালক স্থানীয় সরকার বিভাগ বরাবরে প্রেরণ।\nঅদ্য তারিখ অত্র ইউনিয়ন পরিষদের এক সভা অনুষ্টিত হয়। উক্ত সভায় সভাপতিত্ব করেন অত্র ইউনিয়ন পরিষদের চেয়ারম্যান জনাব কাজী দিদারুলআলম সাহেব। উক্ত সভায় উপস্থিত সভ্যগণের উপস্থিত সভার হাজিরা রেজিষ্টারে দ্রষ্টব্য ও স্বাক্ষরিতহয়।\nসভাপতি সাহেব, উপস্থিত সভ্যগণকে স্বাগত জানিয়ে সভার কার্যক্রম আরম্ভ করেন।\n(১) সভার শুরুতেসভাপতি সাহেবের অনুমতিক্রমে সচিব সাহেব পূর্ববর্তী সভার কার্যবিবরণী পাঠ করেন। উক্ত কার্যবিবরণীতে পরিবর্তনের কোন বিষয় না থাকায় সর্বসম্মতিক্রমে তাহা অনুমোদিত হয়।\n(২) তারপর সভাপতি সাহেব জানান যে, তিনি শারীরিকভাবে অসুস্থ, তাহার রোগের উপযুক্ত চিকিৎসার ব্যবস্থা বাংলাদেশে না থাকার কারনে বাংলাদেশে তাহা চিকিৎসকগণ তাকে ভারতের মাদ্রাজ গিয়ে চিকিৎসা করতে পরামর্শ দিয়েছেন। তাই তিনি আগামী ২৫/০৬/২০১৪ইং তারিখ চিকিৎসার জন্য ভারতের মাদ্রাজের যাওয়ার সিদ্ধান্তনিয়েছেন।\nউপস্থিত সভ্যগণ চেয়ারম্যান সাহেব এর অসুস্থতার বিষয়ে খবরাখবর নেন এবং সুস্থতা কামনা করেন।\n(৩) সভাপতি সাহেব তাহার অবর্তমানে দায়িত্ব পালন করার জন্য ভারপ্রাপ্ত চেয়ারম্যান এর প্রস্তাবকরেন। অত্র ইউনিয়ন পরিষদে ৩জন প্যানেল চেয়ারম্যান রয়েছে। ১ম- এম. নুরুলআলম (সদস্য ৩নং ওয়ার্ড)। ২য়- বাবুলকান্তিমজুমদার (সদস্য ৭নং ওয়ার্ড)। ৩য়- নুর নাহার (সদস্য ১,২,৩নং ওয়ার্ড)।\nনিয়ম অনুযায়ী ১ম প্যানেল চেয়ারম্যান এম. নুরুলআলম চেয়ারম্যানের অবর্তমানে ভারপ্রাপ্ত চেয়ারম্যান এর দায়িত্ব পালনের ব্যাপারে উপস্থিত সভ্যগণ ঐক্যমত পোষন করেন। এম. নুরুলআলম সাহেব উক্ত দায়িত্ব পালনের সম্মতি জ্ঞাপন করেন।\nভারপ্রাপ্ত চেয়ারম্যান এর বৃত্তান্ত-\nনাম- এম. নুরুলআলম, পিতা- মৃত কবির আহাম্মদ, ঠিকানা- দক্ষিণসর্ত্তা, ৩নং ওয়ার্ড, ৩নং চিকদাইর ইউ.পি,রাউজান, চট্টগ্রাম।\nপরিচিতিঃ- সদস্য- ৩নং ওয়ার্ড ও ১ম প্যানেল চেয়ারম্যান।\nউক্ত ১ম প্যানেল চেয়ারম্যান এর অনুপস্থিতিতে পর্যায়ক্রমে ২য় ও ৩য় প্যানেল চেয়ারম্যান ভারপ্রাপ্ত চেয়ারম্যান এর দায়িত্ব পালন করবেন। চেয়ারম্যান সাহেব বিদেশ যাওয়ার ২দিন পূর্বে ভারপ্রাপ্ত চেয়ারম্যান কে পরিষদ বুঝিয়ে দেবেন।\n(৪) সভাপতি সাহেব, অত্র সভার কার্যবিবরণী ও বিদেশ যাওয়ার আবেদন যথাযথ কর্তৃপক্ষেরমাধ্যমে-\nমাননীয় জেলা প্রশাসক চট্টগ্রাম ও মাননীয় উপপরিচালক স্থানীয় সরকার চট্টগ্রাম এর দফতরে প্রেরণ করা হবে মর্মে জানান।\nপরিশেষে অদ্যকার সভায় অন্যকোন আলোচ্য বিষয় না থাকায় সভাপতি সাহেব উপস্থিত সভ্যগণকে ধন্যবাদ জানিয়ে সভার সমাপ্তি ঘোষনা করেন।\nঅনুলিপি অবগতি ও প্রয়োজনীয় কার্যার্থ্যে প্রেরণ করা হলঃ-\n১/ মাননীয় জেলা প্রশাসক, চট্টগ্রাম।\n২/ মাননীয় উপ-পরিচালক, স্থানীয় সরকার বিভাগ জেলা প্রশাসকেরকার্যালয়, চট্টগ্রাম।\n৩/ মাননীয় উপজেলা নির্বাহী অফিসার, রাউজান, চট্টগ্রাম।\n৪/ অফিস নথি।


তার ডাক্তার বউটি অন্য ছেলেদের সঙ্গে প্রেম করতো, শুতো: তসলিমা\nচট্টগ্রামে ফেসবুকে স্ট্যাটাস দিয়ে আত্মহত্যা করা চিকিৎসক মোস্তফা মোরশেদ আকাশ। এরপরই বিভিন্ন মাধ্যমে গুঞ্জন ওঠে- স্ত্রীর একাধিক পুরুষের সঙ্গে পরকীয়া সম্পর্কের কারণেই এমনটি করেছেন আকাশ। কিন্তু আকাশের সঙ্গে স্ত্রী তানজিলা হক মিতুর সংসার করার কোনও ইচ্ছেই ছিল না। শুধুমাত্র ভালোবাসার কারণে তাকে ডিভোর্সও দিতে পারছিলেন না। গ্রেফতারের পর প্রাথমিক জিজ্ঞাসাবাদে পুলিশের কাছে এমনই স্বীকারোক্তি দিয়েছেন মিতু।\nতবে চিকিৎসক স্বামী আকাশের আত্মহনন নিয়ে সামাজিক যোগাযোগমাধ্যম ফেসবুকে একটি স্ট্যাটাস দিয়েছেন বাংলাদেশের নির্বাসিত নারীবাদী লেখক তসলিমা নাসরিন।\nনিজের ভেরিফায়েড ফেসবুক পেইজে দেয়া স্ট্যাটাসটি ব্রেকিংনিউজ পাঠকের জন্য হুবহু তুলে ধরা হলো:\nআত্মহত্যা করলেই সে মানুষ নির্দোষ এমন ভাবার কোনও যুক্তি নেই। মাথায় অসুখ, সে কারণে অনেকে আত্মহত্যা করে। রাগে জেদে হিংসেয় ঘৃণায় হিতাহিত জ্ঞান হারিয়েও কেউ কেউ আত্মহত্যা করে। কাউকে খুন ক’রে, অত্যাচার নির্যাতন ক’রে, পালানোর পথ না পেয়ে শাস্তির ভয়ে বা গ্লানিতেও অনেকে করে আত্মহত্যা।\nবাংলাদেশে এক ডাক্তার ছেলে আত্মহত্যা করেছে কারণ তার ডাক্তার বউটি অন্য ছেলেদের সংগে প্রেম করতো, শুতো। এতে বড্ড রাগ হয়েছে ছেলের, তাই আত্মহত্যা করেছে। আত্মহত্যা করার মানেই সে তার বউকে খুব ভালোবাসতো, তা প্রমাণ করে না। বউ তাকে ছেড়ে চলে যাবে, ডিভোর্স দেবে -- বউয়ের এত বড় স্পর্ধা তার সহ্য হয়নি। আত্মঅহমিকা অনেক সময় এত অতিকায় হয়ে ওঠে, এতে চির ধরলে মানুষ আত্মহননের পথ বেছে নিতে দ্বিধা করে না।\nডাক্তার ছেলেটির হাত হয়তো নিশপিশ করছিল বউকে আর বউয়ের প্রেমিকদের খুন করতে, কিন্তু দেশসুদ্ধ লোক জানবে সে খুনি, দেশসুদ্ধ লোক দেখবে তার ফাঁসি হচ্ছে, বা তাকে জেলের ভাত খেতে হচ্ছে যাবজ্জীবন! এই ব্যাপারটি তার ভালো লাগেনি। খুন করতে না পারার এই অক্ষমতাও মানুষকে আত্মহত্যা করতে প্ররোচনা দেয়।\nযাকে আমি আমার অধীন রাখতে চেয়েছি, আমার চেয়ে ক্ষুদ্র, আমার চেয়ে তুচ্ছ, আমার চেয়ে মূর্খ না হয়ে যদি সে আমার হাতের মুঠো থেকে বেরিয়ে আমাকেই টেক্কা দেয়, বা আমাকে অবজ্ঞা করে, তাহলে এ জীবন রাখার কোনও মানে নেই। ঈর্ষা ভয়ঙ্কর হয়ে উঠলে কী করে মানুষ? হয় হত্যা নয় আত্মহত্যা।\nকেউ একজন আত্মহত্যা করেছে, সুতরাং সে খুব সৎ ছিল, সরল ছিল, মহান ছিল, মহামানব ছিল – এই ধারণাটি মস্ত ভুল ধারণা। কুখ্যাত খুনি হিটলার আত্মহত্যা করেছিল। বহু খুনি, সন্ত্রাসী, আপরাধীই আত্মহত্যা করেছে। বিশ্বাস না হয়, ইতিহাস ঘেঁটে দেখুন। আজকাল তো ইতিহাস কেউ ঘাঁটে না। সহজ উপায় বলে দিই, গুগুল করুন, 'মারডারারস হু কমিটেড সুইসাইড', অথবা 'ক্রিমিনালস হু কমিটেড সুইসাইড'। দেখুন লিস্ট কত লম্বা।


মানুষের অন্তরের ভালবাসা পেয়েছি —ছয়ফুল হক\nডেইলি সিলেট ডট কম :: প্রকাশিত হয়েছে : মে ১০, ২০১৬ | ৮:২০ অপরাহ্ন\nসংবাদটি ৩৯৫ বার পঠিত\nবিশ্বনাথ সদর ইউনিয়নে নবনির্বাচিত চেয়ারম্যান, দক্ষিণ বিশ্বনাথ বালিকা উচ্চ বিদ্যালয় ও মহিলা কলেজ গভনিং বডির সভাপতি, শিক্ষানুরাগী, রাজনীতিবিদ মো. ছয়ফুল হক বলেছেন, মানুষের অন্তুরের ভালবাসা পেয়েছি। ইউনিয়নবাসি আমাকে যে সম্মান দিয়েছেন সেই সম্মানের ঋণ শোধ করতে পারবনা। আমি ইউনিয়নবাসির প্রতি চিরকৃতজ্ঞ। তিনি বলেন, বিগত দিনে যেভাবে পাশে ছিলাম বর্তমানেও আছি। ভবিষৎতেও এধারা অব্যাহত রাখব। আমি নিজেকে সব সময় মানুষের কল্যাণে, ইউনিয়নবাসির সেবায় নিজেকে নিয়োজিত রাখতে চাই।\nমঙ্গলবার সকালে দক্ষিণ বিশ্বনাথ বালিকা উচ্চ বিদ্যালয় ও মহিলা কলেজ কমিটি আয়োজিত সংবর্ধনা অনুষ্টানে সংবর্ধিত অতিথির বক্তব্যে তিনি এসব কথা বলেন।\nকলেজ উন্নয়ন কমিটির সভাপতি, শিক্ষানুরাগী ও সমাজসেবক আব্দুল জলিল রবানের সভাপতিত্বে ও বিদ্যালয়ে শিক্ষক সমীর কান্তি দে এবং চেয়ারম্যান প্রার্থীর প্রধান নির্বাচনী এজেন্ট মো. টিপু আলী’র যৌথ পরিচালনায় অনুষ্টানে স্বাগত বক্তব্য রাখেন দক্ষিণ বিশ্বনাথ বালিকা উচ্চ বিদ্যালয় ও মহিলা কলেজের অধ্যক্ষ কাজী মোতাহার হোসেন।\nবিশেষ অতিথির বক্তব্য রাখেন বিদ্যালয়ের সহকারী প্রধান শিক্ষক শংকর কান্তি মন্ডল, শিক্ষানুরাগী আখলাকুর রহমান, নূরুল হক লেচু মোল্লা, মো. সাদউদ্দিন, শিক্ষক কামরুজামান, মাওলানা আবুল বাশার, শিক্ষানুরাগী মো. মফিক মিয়া, ফজলুর রহমান, প্রভাষক নাজমুল হক, বিশ্বনাথ প্রেসক্লাবের সহ-সভাপতি তজম্মুল আলী রাজু। এসময় সংবর্ধনা অনুষ্ঠানে এলাকার বিভিন্ন শ্রেণী পেশার লোকজন ও শিক্ষার্থী ও অভিভাবক উপস্থিত ছিলেন।\nসিলেট জেলা হোটেল শ্রমিক ইউনিয়নের সাধারণসভা অনুষ্ঠিত


বৈশাখ সংখ্যা ১৪২৬\nপ্রকাশ : ১৪ এপ্রিল ২০১৯, ০০:০০ | আপডেট : ১৪ এপ্রিল ২০১৯, ০০:৫৪\nগ্রীষ্মকাল- বৈশাখের খরতাপে হৃদয় তৃষায় হানে। রবীন্দ্রনাথ স্বয়ং কবুল করেছেন, সময়টা আরামের নয়। তারই মধ্যে লোকে গলা ফাটিয়ে বলছে, এসো হে বৈশাখ। বাঙালি না হলে এমন আর কে করে! করে তার নববর্ষকে আবাহন করার জন্য।\nসারা বছরে নববর্ষের সূচনা করার মতো অনুকূল সময় আরো ছিল। একসময়ে তা-ই হতো। অগ্রহায়ণ মাসের নাম থেকেই বোঝা যায়, কোনো এক কালে তাকেই গণ্য করা হতো বছরের (হায়ন) শুরু (অগ্র) বলে। তখন হেমন্তকালÑ চারদিকে নরম রোদ, একটু হিম হিম ভাব। বেশ আরামের কাল। কিন্তু সুখে থাকতে ভূতে কিলায়। অগ্রহায়ণ বদলে বাঙালি তার নববর্ষ শুরু করল বৈশাখ থেকে। অগ্নিস্নানই সই, কালবৈশাখিতেও ভয় নেই। ধোপদুরস্ত বাঙালি গগনবিদীর্ণ করে চিৎকার করছে, এসো হে বৈশাখ।\nঅন্য জায়গার বাঙালির চেয়ে বাংলাদেশের বাঙালিই একটু বেশি করে অমন করে। নববর্ষ সে দেখে তার সাংস্কৃতিক অস্তিত্বের অংশ বলে। একদা পাকিস্তানি শাসকরা বাঙালির নববর্ষ-উ্যাপনকে নিরুৎসাহ করতে চেয়েছিল, বাধাও দিয়েছিল প্রকারান্তরে। তবেই হুঁশ হলো বঙ্গসন্তানের। সারা বছর বাংলা তারিখের খোঁজ নেই তার, কিন্তু সে মরিয়া হয়ে গেল পহেলা বৈশাখে। কোমর বেঁধে লেগে গেল দিনটা পালন করতে। নববর্ষ-উদ্যাপন এখন বাংলাদেশের প্রধানতম উৎসব। এর মধ্যে আমরা খুঁজে পাই আমাদের ইতিহাস-ঐতিহ্য, আমাদের স্বকীয়তা, আমাদের অস্তিত্বের শিকড়।\nপঞ্জিকাই একটা জাতির পরিচয়ের মূলসূত্র নয়। কিন্তু নিজেদের যে একটা পঞ্জিকা আছেÑ স্বতন্ত্র, একান্ত, বিশেষÑ তা একটা বলার বিষয়, সবাইকে জানানোর মতো কথাÑ আনন্দের, গৌরবের, অহংকারের ব্যাপার। সন মাত্রেরই উদ্ভব হিসাব-নিকাশের জন্য। রাজস্ব সংগ্রহের প্রয়োজনেই তো বাংলা সনের সূচনা। তাই আশ্চর্য নয় যে, ব্যবসায়ীদের হালখাতা খোলাই ছিল এককালে নববর্ষের মূল উৎসব। তার মধ্যে অবশ্য আনন্দের উপকরণও ছিল। হালখাতা উপলক্ষে খাওয়া-দাওয়ার, বিশেষ করে মিষ্টান্ন বিতরণের রেওয়াজ ছিল। বৈশাখি মেলায় হরেক রকমের সামগ্রীর প্রদর্শনী ও কেনাবেচা ছিল বিনোদনের একটা উৎস। কোনো না কোনোভাবে সবাই দিনটাকে উৎসবের আনন্দ দিয়ে ভরে রাখার চেষ্টা করত।\nইংরেজদের নিউ ইয়ার্স ডে পালনের দেখাদেখি শিক্ষিত নাগরিক সমাজে নববর্ষ পালন শুরু হয় উনিশ শতকের শেষভাগে। নৃত্যগীতবাদ্য দিয়ে দিনটিকে সুশোভিত ও আমোদিত করার কাজে অগ্রণী হয়েছিলেন রবীন্দ্রনাথ। তারপর তা ছড়িয়ে গিয়েছিল সবখানে।\nবাংলাদেশ-অঞ্চলে নববর্ষ-উৎসব জনপ্রিয় হয়ে উঠে ছায়ানটের উদ্যোগে। পাকিস্তান সরকার নববর্ষ পালনে আপত্তি করে, জেনে আমাদের উৎসাহ আরো বেড়ে গিয়েছিল। এখন তো ছায়ানটের পাশাপাশি চারুকলা ইনস্টিটিউট বা অনুষদের মঙ্গল শোভাযাত্রা, বাংলা একাডেমির বক্তৃতা ও কবিতা পাঠের আসর, ঋষিজ শিল্পীগোষ্ঠীর সংগীতানুষ্ঠান আয়োজিত হচ্ছে। রবীন্দ্রসরোবরে বসছে গানের আসর। কয়েক বছর ধরে সুরের ধারা চৈত্রসংক্রান্তিতে বর্ষ শেষের অনুষ্ঠান করছে, যা শেষ হচ্ছে মধ্যরাত্রির পরে নববর্ষ আবাহন করে। বিসিকের বৈশাখি মেলা নববর্ষের দিনটিকে সৌষ্ঠবমন্ডিত করে আসছে। শুধু ঢাকায় নয়, দেশের সর্বত্র নববর্ষ উদযাপিত হচ্ছে সাড়ম্বরে।\nতার পরও কিংবা তা সত্ত্বেও এ কথা সত্য যে, রমনার বটমূলে ছায়ানটের নববর্ষ-উৎসব আক্রান্ত হয়েছে, হতাহত হয়েছে মানুষ, কিছুক্ষণের জন্য হলেও আনন্দযজ্ঞে ছড়িয়ে পড়েছে ভীতি আর কান্না। আমাদের সমাজে কিছু মানুষ সবক্ষেত্রে ধর্মকে টেনে আনেন এবং শিরক ও বেদাতের সন্ধান করেন। নরহত্যাকে তারা গুরুতর পাপ বলে মনে করেন না। মেয়েদের কপালে টিপ পরা থেকে শুরু করে পিচঢালা পথে আলপনা আঁকাকে তারা বিধর্মীয় আচার বলে সাব্যস্ত করেন এবং তা দমন করতে তৎপর হন। এসব প্রয়াসে তারা যে একেবারে ব্যর্থ হয়েছেন, তা নয়। মেয়েদের সাম্প্রতিক পোশাক-আশাক দেখলে তা বোঝা যাবে। কেউ তার পছন্দমতো খাওয়া-পরা চলাফেরা করতেই পারে। গোলমাল লাগে যখন কেউ অপরের পছন্দ-অপছন্দে হস্তক্ষেপ করে, তখন।\nছায়ানটের অনুষ্ঠানে সেই বোমা হামলার পরে কয়েকজন কিশোর-কিশোরীকে সামনে পেয়ে টেলিভিশনের সাংবাদিক জানতে চেয়েছিলেন, এ রকম দুর্বিপাকের পরে তারা কি আর আসবে এখানে? ছেলেমেয়েরা স্বতঃস্ফূর্তভাবে দ্বিধাহীনচিত্তে তাৎক্ষণিক উত্তর দিয়েছিল, ‘সামনের পহেলা বৈশাখে আবার আমরা আসব।’\nএইখানেই পহেলা বৈশাখের শক্তি। শুধু পহেলা বৈশাখের নয়, বাঙালির সব উৎসবের। আমাদের ইতিহাসের ধারা, ঐতিহ্যের পারম্পর্য বহন করে নিয়ে চলেছে দেশের সরল মানুষ। তারা অদম্য, তারা অপরাজেয়। তারা একুশে ফেব্রুয়ারিতে তা দেখিয়েছে, গণ-অভ্যুত্থানে তা দেখিয়েছে, মুক্তিযুদ্ধে তা দেখিয়েছে। শাশ্বত বাঙালিত্বের সন্ধানে তাদের যাত্রা থামার নয়, স্বকীয় সংস্কৃতির লালনে তাদের প্রয়াস শেষ হওয়ার নয়। জয় হোক তাদের। আমাদের ভবিষ্যৎ তাদেরই হাতে। নববর্ষের শুভেচ্ছা সবাইকে।\nবৈশাখ সংখ্যা ১৪২৬ | আরও খবর\nবাংলা নববর্ষের গ্রহণ-বর্জন ও বাঙালির হালখাতা\nবৈশাখের আনন্দ ও বাঙালি সংস্কৃতি


স্বরুপদহের ভূমি সহকারী কর্মকর্তার বিরুদ্ধে দুর্নীতির অভিযোগ - দৈনিক কল্যাণ\nস্বরুপদহের ভূমি সহকারী কর্মকর্তার বিরুদ্ধে দুর্নীতির অভিযোগ\nনিজস্ব প্রতিবেদক: যশোরের চৌগাছার স্বরুপদহ ইউনিয়ন ভূমি সহকারী কর্মকর্তা (নায়েব) জাহাঙ্গীর আলমের বিরুদ্ধে জমির খাজনা দিতে যাওয়া বা কাজে যাওয়া ব্যক্তিদের নানাভাবে হয়রানী এবং অনৈতিকভাবে বিপুল অর্থ আদায়ের অভিযোগ পাওয়া গেছে।\n২৪মে ইউনিয়নের বাঘারদাড়ী গ্রামের সোহরাব হোসেন শ্রাবণ এ বিষয়ে চৌগাছা উপজেলা নির্বাহী কর্মকর্তার কাছে লিখিত অভিযোগ করেছেন।\nঅভিযোগ পাওয়ার বিষয় নিশ্চিত করে উপজেলা নির্বাহী কর্মকর্তা ইরুফা সুলতানা বলেন, তার বিরুদ্ধে এরকম আরও অভিযোগ রয়েছে। লিখিত অভিযোগ পেয়েছি। তাকে ডেকে বিষয়টি জানতে চাওয়া হবে। প্রয়োজনে অভিযোগকারীর মুখোমুখি করে অভিযোগ প্রমাণিত হলে তার বিরুদ্ধে বিভাগীয় মামলা করা হবে।\nলিখিত অভিযোগে সোহরাব হোসেন বলেন, আমি স্বরুপদহ ইউনিয়ন ভূমি সহকারী কর্মকর্তা জাহাঙ্গীর হোসেনের সাথে খাজনা পরিশোধের জন্য যোগাযোগ করি। আমি নিজে গত রমজান মাসে একবারসহ মোট তিনবার ইউনিয়ন ভূমি সহকারী কর্মকর্তার কাছে যাই। তিনি আমাকে বলেন দুটি দাখিলার জন্য ৯ হাজার টাকা দিতে হবে। একপর্যায়ে গত ২২ মে বিকেল তিনটার দিকে আমি ইউনিয়ন ভূমি অফিসে গেলে তিনি জানতে চান কত টাকা এনেছেন। আমি বলি কত দিতে হবে। তিনি বলেন, আগেই তো বলে দিয়েছি। আমার কি মনে থাকে? ৯ হাজার টাকা বলে দিয়েছিলাম। একপর্যায়ে পাঁচ হাজার টাকা নিয়ে তিনি দুটি দাখিলা প্রদান করেন। ৫ হাজার টাকা নিলেও তিনি আমাকে একটি দাখিলার ৬৬৬ টাকা এবং অন্য দাখিলার ১৮২ টাকার অনলাইন দাখিলা সনদ প্রদান করেন। আমি জাহাঙ্গীর আলামের এহেন অপকর্মের বিচারসহ আমার অতিরিক্ত নেয়া টাকা ফেরত পাওয়ার দাবি জানাচ্ছি।\nসোহরাব হোসেন বলেন, আমি প্রায় তিন মাস ধরে তার পেছনে ঘুরছি। তিনি বলেন, খতিয়ানের সব জমির খাজনা পরিশোধ করতে হবে। আমার কাছে তিনি ৯ হাজার টাকা দাবি করেন। আমি দিতে না চাওয়ায় তিনি ঘুরাতে থাকেন। পরে গত রোববার পাঁচ হাজার টাকা দিলে তিনি বলেন, এ নিয়ে আবার ওপরে কোথাও যাবেন নাতো। আমি যাবো না বলার পর তিনি আমাকে ৮৪৮ টাকার দুটি অনলাইন দাখিলা প্রদান করেন। সোহরাব হোসেন আরও বলেন, একই সময়ে অন্য এক ব্যক্তির কাছ থেকে এক-দেড় হাজার টাকার খাজনা দেয়ার জন্য ২৫ হাজার টাকা নিয়েছেন।\nবাঘারদাড়ী গ্রামের কৃষক অহেদ আলী বলেন, এই নায়েব টাকা ছাড়া কিছু চেনেন না। তার কাছে জমির খাজনা দিতে গেলেই বলেন, কত টাকা এনেছেন। এ কারণে জমির মালিকরা খাজনা দিতে চান না।\nস্বরুপদহ সরকারি প্রাথমিক বিদ্যালয়ের সহকারী শিক্ষক সাহিদুজ্জামান সবুজ বলেন, টাকা ছাড়া তিনি কোন কাজ করেন না।\nচৌগাছা পৌরসভার তারনিবাস গ্রামের বাসিন্দা ও তরিকুল ইসলাম পৌর কলেজের রাষ্ট্রবিজ্ঞানের প্রভাষক হাসিবুল ইসলাম বলেন, এর আগে যিনি ছিলেন, তিনি খুব ভালো লোক ছিলেন। তবে জাহাঙ্গীর আলমের নামে অনেক বদনাম।\nস্বরুপদহ গ্রামের সোহেল রানা বলেন, শুধু টাকা আর টাকা ছাড়া তিনি কিছুই চেনেন না।\nইউনিয়নের জিওলগাড়ি-বেলেমাঠের বাসিন্দা এবং ইতালি প্রবাসী বিশ^াস ফারুক হোসেন লাল্টু বলেন, তিনি টাকা ছাড়া কোন কাজই করেন না। চরম দুর্নীতিগ্রস্থ এই জাহাঙ্গীরকে স্বরুপদহ থেকে দ্রুত অপসারণের জন্য জোর দাবি জানাচ্ছি। এ বিষয়ে উর্দ্ধতন কর্মকর্তাদের হস্তক্ষেপ কামনা করছি।\nএ বিষয়ে চৌগাছা উপজেলা নির্বাহী কর্মকর্তা ইরুফা সুলতানা বলেন, লিখিত অভিযোগ পেয়েছি। তার বিরুদ্ধে আগেও এ ধরনের অনেক অভিযোগ রয়েছে। তাকে ডেকে বিষয়টি জানতে চাওয়া হবে। প্রয়োজনে অভিযোগকারীকে ডেকে মুখোমুখি করে অভিযোগ প্রমাণিত হলে তার বিরুদ্ধে বিভাগীয় মামলা করা হবে। তিনি তাৎক্ষণিকভাবেই কর্মচারীদেরকে দিয়ে জাহাঙ্গীর আলমকে ডেকে পাঠান।\nমোবাইল ফোনে জানতে চাইলে জাহাঙ্গীর আলম অনেকক্ষণ চুপ থেকে বলেন, এমন ঘটনা আমার স্মরণে নেই। একই দিন অন্য একজনের কাছ থেকে ২৫ হাজার টাকা নেয়ার কথা বলা হলে তিনি বলেন ‘মাশাআল্লাহ’। একপর্যায়ে তিনি জানতে চান আপনি কোন পত্রিকার সাংবাদিক?\nইউএনওর কাছে লিখিত অভিযোগের কথা বলা হলে তিনি বলেন, এ বিষয়ে আমার জানা নেই। ইউএনও আপনাকে ডেকে পাঠাননি বা আপনার কাছে এ বিষয়ে জানতে চাননি? তিনি বলেন, না আজকে ইউএনও আমাকে ডাকেননি বা কিছু জানতেও চাননি।


মঙ্গলই কি তবে আমাদের আদি জন্মভূমি? – দৈনিক সাতক্ষীরা\nগত সপ্তাহে নাসার মঙ্গলযান ‘কিউরিওসিটি’ মঙ্গলের পৃষ্ঠের ৫ সেন্টিমিটারের মধ্যে ৩০০ কোটি বছরের পুরনো জৈব অণু সমৃদ্ধ একটি পাললিক শিলার অস্তিত্ব নিশ্চিত করে। এই আবিষ্কারটি ‘মঙ্গলেই প্রথম প্রাণের উৎসারণ হয়েছে কিনা’ বিজ্ঞানীদের মধ্যে এ ধরণের বিতর্ককে আরো উস্কে দেবে বলে ধারণা করা হচ্ছে ।\nগত সপ্তাহের সায়েন্স জার্নালে প্রকাশিত প্রতিবেদনের দ্বিতীয় অংশে আরো বলা হয়, মঙ্গলের বায়ুমণ্ডলের মিথেনের মধ্যে খুবই সামান্য পরিমাণে ঋতুগত পরিবর্তন শনাক্ত করতে সক্ষম হয়েছে কিউরিওসিটি।\nকিন্তু কোটি টাকার কতগুলো প্রশ্ন হচ্ছে, মঙ্গলে যদি প্রাণের সঞ্চার হয়েই থাকে, তবে কি তা এমনই স্বাধীনভাবে হয়েছিল? মঙ্গলের সঙ্গে শিলা ও প্রাণের বিনিময়ের মাধ্যমেই কি তৈরি হয়েছিল পৃথিবী নামক গ্রহের? এগুলো আসলে চূড়ান্ত পর্যায়ের এক ধাঁধা। প্রশ্নগুলো রাখছিলেন কর্নেল বিশ্ববিদ্যালয়ের গ্রহ বিজ্ঞানী জোনাথন লুনিন।\nঅনেক জ্যোতিপ্রাণীবিজ্ঞানীদের মতে, মঙ্গলে প্রাণের অস্তিত্ব প্রমাণ করা গেলে ‘পৃথিবীই যে প্রাণের একমাত্র উৎস নয়’ এ সত্যটি প্রতিষ্ঠা করা অনেক সহজ সাধ্য হবে।\nকিউরিওসিটি মঙ্গলের ‘গেল ক্র্যাটারে’ (ক্র্যাটার মানে হোল গর্ত) জৈব স্বর্ণের পিণ্ডের সঙ্গে ধাক্কা খাওয়ার কারণ হল ক্র্যাটারটি সম্ভবত একটি পরিত্যক্ত হ্রদ। এরকম পরিবেশ জৈব অণুসমূহের জমাট বেধে সংরক্ষিত হওয়ার জন্য একেবারে আদর্শ , লুইনিন বলেন। নাসা থেকে প্রাপ্ত তথ্য মতে, খুঁজে পাওয়া জৈব পদার্থগুলোর মধ্যে রয়েছে থায়োফিন, বেঞ্জিন, টলুইন। আরো রয়েছে প্রোপেন ও বিউটেন এর মত ক্ষুদ্র কার্বন শিকল বিশিষ্ট জৈব যৌগসমূহ। জৈব পদার্থগুলো জমাট রাখার জন্য সালফার এর অস্তিত্ব পাওয়া গেছে, তার মানে হল এসব পদার্থ বিলিয়ন বিলিয়ন বছর ধরে মাটিতে চাপা থাকার সম্ভাবনা উড়িয়ে দেয়ার উপায় নেই।\nলুইনিন বলেন, এর মানে হচ্ছে মঙ্গল থেকে প্রাণ বিলুপ্ত হওয়ার আগে সেখানে কোটি কোটি বছর প্রাণীরা টিকে ছিল, এরও সম্ভাবনা রয়েছে। এবং পরে সম্ভবত মঙ্গলের সঙ্গে অণুজীব আদান প্রদান হয়ে থাকতে পারে পৃথিবীর।\nকিন্তু এই দুইটি গ্রহের মধ্যে মঙ্গলেই কি আগে প্রাণের সঞ্চার হয়েছিল?\nঅধ্যাপক লুইনিন বলেন, ‘‘এই প্রশ্নটা একটি উভয় সংকট। বিভিন্ন জিনিস আদান প্রদানের জন্য মঙ্গল এবং পৃথিবী- সৌরজগতের এই দুইটি গ্রহ বেশ কাছাকাছি দূরত্বে অবস্থিত।’’\nকিন্তু মঙ্গলের বায়ুমণ্ডল অরক্ষিত হওয়ায় সূর্য থেকে আশা অতি বেগুনি রশ্মি এবং অন্যান্য মহাজাগতিক তেজস্ক্রিয় রশ্মির প্রভাবে মঙ্গলের জীব জগত ধ্বংস হয়ে যায়। তখন মঙ্গলের সেই অণুজীবরা পৃথিবীতে স্থানান্তরিত হয়, এমন সম্ভাবনা থাকলেও মঙ্গলের বায়ুমণ্ডল থেকে এসেই পৃথিবীর বায়ুমণ্ডলে তারা কিভাবে খাপ খাইয়ে নিলো সেটি বিশাল এক প্রশ্ন।\nতাই লুইনিন বলেন, মঙ্গল থেকে পৃথিবীতে প্রাণের সঞ্চারণ হয়েছিলো কিনা সে প্রশ্নের নির্ভরযোগ্য কোন উত্তর দেয়া এখনই সম্ভব নয়। দূরত্বের হিসেব করলে শনির একটি উপগ্রহের সঙ্গেই মঙ্গলের প্রাণের বিনিময়য় যুক্তিযুক্ত মনে হয়।\nনাসা বলছে কিউরিওসিটির খুঁজে পাওয়া জৈব বস্তুগুলোর উৎসের কোন সন্ধান পাওয়া না গেলেও, এটা নিশ্চিত যে, গেইল ক্র্যাটারে প্রাণের বিকাশের জন্য সব ধরণের উপাদানই বিদ্যমান ছিল। আসলে সবচেয়ে পারফেক্ট উত্তরটি পাওয়া যাবে মঙ্গলের বায়ুমণ্ডলের মিথেনে কার্বনের আইসোটপিক অনুপাত যদি হিসেব করা যায় তখন। তাহলেই জানা যাবে এই মিথেন কি পানি ও কার্বন ডাই অক্সাইডের বিক্রিয়ার ফলে সৃষ্টি অথবা কোন জৈবিক প্রক্রিয়ার ফলে উৎপন্ন?\nউল্লেখ্য, নাসার মঙ্গল-২০২০ যানটি ২০২১ এ মঙ্গলে গিয়ে পৌঁছাবে এবং এতে মিলিমিটার স্কেলে জৈবিক অস্তিত্ব মাপার সুবিধা রয়েছে। ইউরোপিয়ান স্পেস এজেন্সির মঙ্গল যান এক্সোমারস মঙ্গলের একটি মিথেন মানচিত্র তৈরির চেষ্টা করে যাচ্ছে।\nধারণা করা হয়, মোটামুটি ৩০০ কোটি বছর আগেও , মঙ্গলের গর্তগুলো পানি পূর্ণ ছিল, আকাশ ছিল পৃথিবীর মতো নীল এবং বায়ুমণ্ডল ছিল অনেক ঘন। তার কতটা এখনো অবশিষ্ট আছে তার কৌতূহল মেটানোর জন্য আমাদের আরো বেশ কিছু বছর অপেক্ষা করতে হবে।


| ০১ সেপ্টেম্বর ২০২০, ০৮:১৭ | আপডেট : ০১ সেপ্টেম্বর ২০২০, ০৮:৫২\nবিচারহীনতার কারণেই পুলিশ সদস্যদের অপরাধ প্রবণতা বাড়ছে বলে মনে করেন বিশেষজ্ঞরা। অপরাধ বিশেষজ্ঞ জিয়া রহমান বলেন, রিমান্ডে নির্যাতন করে অর্থ আদায় পুরোনো কৌশল। শৃঙ্খলা ফেরাতে জবাবদিহিতা নিশ্চিতের তাগিদ দেন পুলিশের সাবেক মহাপরিদর্শক এ কে এম শহিদুল হক। আর রিমান্ডের অপব্যবহার বন্ধে তদন্ত সংস্থাকে আলাদা করে বিচার বিভাগের অধীনে আনার পরামর্শ জাতীয় মানবাধিকার কমিশনের সাবেক চেয়ারম্যান ড. মিজানুর রহমানের।\nকিশোরীকে ধর্ষণের পর হত্যার ঘটনা স্বীকার করে ১৬৪ ধারায় জবানবন্দি দেন নারায়ণগঞ্জের তিন ব্যক্তি। তাদের স্বীকারোক্তির ভিত্তিতে যখন মামলার কার্যক্রম এগিয়ে যাচ্ছিল, তখন ওই কিশোরী থানায় হাজির হলে বেরিয়ে আসে অপ্রিয় সত্য।\nস্বজনদের অভিযোগ, রিমান্ডে নিয়ে নির্যাতন করে আটক ব্যক্তিদের কাছ থেকে স্বীকারোক্তি আদায় করে কিছু পুলিশ সদস্য। এজন্য পরিবারগুলোর কাছ থেকে টাকাও নেয়া হয়।\nস্বজনরা বলেন, পুলিশ বলছে রিমান্ড থেকে বাঁচাতে ২০ হাজার টাকা দিতে হবে। আমরা গরীব মানুষ কোথায় পাব এতো টাকা; এ কথা বলার পর পুলিশ বলে, কোথা থেকে আনবেন তা আমি জানি না।\nবিচারহীনতার কারণেই রিমান্ডের নামে এমন ঘটনা ঘটানোর সুযোগ পায় অসাধু সদস্যরা, বলেন অপরাধ বিশেষজ্ঞ অধ্যাপক ড. জিয়া রহমান। তিনি আরও বলেন, আমাদের বাংলাদেশের মতো অনেক দেশই এখনও আধুনিক হতে পারেনি। অনেক কারণেই পুলিশ এখনও সেকেলে রয়ে গেছে।\nক্ষমতার অপব্যবহার রুখতে, পুলিশের আধুনিকায়ন, আইন সংস্কার ও অপরাধী সদস্যদের শাস্তি নিশ্চিতের তাগিদ দেন জাতীয় মানবাধিকার কমিশনের সাবেক চেয়ারম্যান প্রফেসর ড. মিজানুর রহমান।\nতিনি বলেন, বর্তমানে যেভাবে তদন্ত করা হয়, এই তদন্ত প্রক্রিয়া স্বচ্ছ নয় এবং এই তদন্তের প্রক্রিয়াটির ভেতরে অনেক গলদ হয়েছে। তদন্ত সংস্থা পুলিশের উপর ন্যস্ত না থেকে এটি আমাদের সুপ্রিম কোর্ট এর অধীনে ন্যস্ত করা হোক। তাহলেই প্রকৃত তদন্ত হবে এবং সত্য বেরিয়ে আসবে।\nআইনের রক্ষক ভক্ষকের ভূমিকা নিলে পুলিশ সম্পর্কে সাধারণ মানুষের আস্থার সংকট দেখা দিতে পারে। এমন শঙ্কা জানিয়ে সাবেক মহাপরিদর্শক এ কে এম শহীদুল হক বলেন, প্রত্যেকটি অপরাধের বিচার নিশ্চিত করতে হবে। পুলিশের যারা ঊর্ধ্বতন কর্মকর্তা আছেন তাদের তদারকি বাড়িয়ে দিতে হবে; যাতে যারা মামলার তদন্ত কাজ নিয়ে কোনো উল্টা-পাল্টা করতে না পারে।\nমাঠ পর্যায়ে কর্মরত পুলিশ সদস্যদের কঠোর নজরদারীর মধ্যে আনার পরামর্শ সাবেক পুলিশ মহাপরিদর্শকের।


বেগম রোকেয়া বিশ্ববিদ্যালয়ে ফলাফল প্রকাশে নানা অনিয়ম\nমানিক সরকার মানিক, রংপুর ॥ বেগম রোকেয়া বিশ্ববিদ্যালয়ের এ ইউনিটের (কলা অনুষদ) ভর্তি পরীক্ষায় ফলাফলে ব্যাপক জালিয়াতির অভিযোগ উঠেছে। ভর্তি পরীক্ষায় অংশ না নিয়েও মেধা তালিকায় স্থান পাইয়ে দেয়া, উত্তরপত্র মূল্যায়ন না করেই ফলাফল প্রকাশ করা এবং উত্তরপত্রগুলো পরে সংশ্লিষ্ট ডিনের (সমন্বয়ক) বাসা থেকে উদ্ধার হওয়া ছাড়াও ডি ইউনিটের এক শিক্ষক নিজে প্রশ্নকর্তা হয়ে তার আপন ছোট বোনকে ভর্তি পরীক্ষার মেধা তালিকায় দ্বিতীয় স্থান পাইয়ে দেয়ার মত গুরুতর অভিযোগ আছে। অথচ নিয়ম রয়েছে, কোন শিক্ষকের আত্মীয় ভর্তিচ্ছুক থাকলে তিনি সংশ্লিষ্ট ভর্তি কার্যক্রমে অংশ নিতে পারেন না। এসব ঘটনার সঙ্গে কলা অনুষদের ডিন ও বিশ্ববিদ্যালয়ের প্রক্টর প্রফেসর ড. নাজমুল হকসহ অনুষদভুক্ত কিছু শিক্ষক ও কয়েকজন কর্মকর্তার যোগসাজশ রয়েছে বলে অভিযোগ আছে।\nজানা গেছে, কলা অনুষদের ভর্তি পরীক্ষার ১৮টি উত্তরপত্র মূল্যায়ন না করেই ১৩ মে ফলাফল প্রকাশ করা হয় এবং তালিকা অনুযায়ী ১৮ ও ১৯ মে তাদের সাক্ষাতকার নেয়া হয়। সে অনুযায়ী বৃহস্পতিবার তাদের বিভাগ বন্টন করার কথা থাকলেও এ নিয়ে নানা বিতর্কের কারণে বিভাগ বন্টন করা হয়নি। উত্তরপত্র মূল্যায়ন না করেই ফলাফল প্রকাশ করার বিষয় নিয়ে ডিন নাজমুল হকের কাছে কিছু শিক্ষক জানতে চাইলে প্রথমে তিনি অস্বীকার করেন। পরে চাপের মুখে ১৮টি অমূল্যায়িত উত্তরপত্র তিনি তার বাসা থেকে এনে দেন। প্রশ্ন উঠেছে দাফতরিক উত্তরপত্র তার বাসায় থাকবে কেন ?\nএকই ইউনিটে ভর্তি পরীক্ষা না দিয়েও মানবিক গ্রুপ থেকে মেধা তালিকায় ১৬১ পজিশনে স্থান পেয়েছেন ১৪৬০২৫ রোলধারী মোস্তাফিজুর রহমান। তবে তিনি ১৮ মে সাক্ষাতকার বোর্ডে উপস্থিত হননি। এছাড়া বিজ্ঞান গ্রুপ থেকে তিনজনের উত্তরপত্র খুঁজে পাওয়া যাচ্ছে না বলে জানা গেছে। তবে তারা সাক্ষাতকার বোর্ডে অংশ নিয়ে এখন বিভাগ পাওয়ার অপেক্ষায়। এছাড়াও এই অনুষদে সাক্ষাতকার দিতে আসা বেশ কিছু শিক্ষার্থীকে সন্দেহ করা হলে অনুষদের দু’একজন শিক্ষকের সুপারিশে তাদের ছেড়ে দেয়া হয়েছে। ১৯ মে অনুষ্ঠিত সাক্ষাতকার বোর্ডে ইতিহাস ও প্রতœতত্ত্ব বিভাগের প্রভাষক মোঃ মনিরুজ্জামান এক মহিলা পরীক্ষার্থীকে চ্যালেঞ্জ করলে একাডেমিক শাখার সহকারী রেজিস্ট্রার জাহেদুর রহমান সেখানে ছুটে আসেন। পরে ইতিহাস ও প্রতœতত্ত্ব বিভাগের অপর প্রভাষক ও বঙ্গবন্ধু শেখ মুজিবুর রহমান হলের সহকারী প্রভোস্ট আকতারুল ইসলাম ওই ছাত্রীকে ছাড়িয়ে নেন। ওই পরীক্ষার্থী সহকারী রেজিস্ট্রার জাহেদুর রহমানের আত্মীয়। ভর্তি পরীক্ষার এসব জালিয়াতির সঙ্গে ডিন ড. নাজমুল হকসহ ইতিহাস বিভাগের প্রধান গোলাম রব্বানী, ইংরেজী বিভাগের প্রধান সাজিয়া আফরিন, ইতিহাস বিভাগের প্রভাষক ও বঙ্গবন্ধু শেখ মুজিবুর রহমান হলের সহকারী প্রভোস্ট আকতারুল ইসলাম, একাডেমিক শাখার সহকারী রেজিস্ট্রার জাহেদুর রহমান, কর্মকর্তা তারিকুল ইসলাম জড়িত বলে অভিযোগ রয়েছে। তবে সহকারী রেজিস্টার জাহেদুর রহমান এই অভিযোগ অস্বীকার করেছেন। এছাড়া গণিত বিভাগে সদ্য যোগদানকারী শিক্ষক মোঃ ইসমাইল হোসেন মেধা তালিকায় তার ছোট বোন ইহতিশানুন নিশাকে দ্বিতীয় স্থান পাইয়ে দিয়েছেন। এই ইসমাইল হোসেন ডি ইউনিটের প্রশ্নকর্তা ও প্রশ্ন মর্ডারেশন বোর্ডের সদস্য। যেহেতু তার বোন পরীক্ষার্থী সেহেতু নিয়ম অনুযায়ী তিনি কোনভাবেই পরীক্ষা সংশ্লিষ্ট কমিটিতে থাকতে পারেন না। শুধু তার বোন নয়, অভিযোগ রয়েছে, তিনি আরও বেশ কয়েক পরীক্ষার্থীকে মেধা তালিকায় স্থান করে দিয়েছেন। এ বিষয়ে ওই শিক্ষকের কাছে জানতে চাইলে তিনি জানান তিনি।


করোনাকালে ম’দ্য’পা’নের প্রতি বেড়েছে আসক্তি, এর জেরে বাড়তে পারে মৃত্যুও, বলছে গবেষণা » Khabor24x7\nHome/লাইফ স্টাইল/করোনাকালে ম’দ্য’পা’নের প্রতি বেড়েছে আসক্তি, এর জেরে বাড়তে পারে মৃত্যুও, বলছে গবেষণা\nকরোনাকালে ম’দ্য’পা’নের প্রতি বেড়েছে আসক্তি, এর জেরে বাড়তে পারে মৃত্যুও, বলছে গবেষণা\nএকটাই তো জীবন, এই ভেবেই নিজের সমস্ত শখ-আহ্লাদ মিটিয়ে নিতে চায় মানুষ। জীবনের সমস্ত সুখ উপভোগ করতে চায়। আর সেই সুখ উপভোগের তালিকায় প্রথমের দিকেই স্থান মদ্যপানের। মদ্যপায়ীরা ভাবেন হয়ত ম’দে’র গ্লাসে চুমুক দিলেই জীবনের সমস্ত দুঃখ দূর হয় ও আসে নতুন ও ভালো চিন্তাভাবনা।\nতবে বিশেষজ্ঞরা বলছেন, একেবারেই না। গবেষণায় দেখা গিয়েছে, ম’দ্য’পা’নের জেরে শরীরে নানান সমস্যা দেখা যায়। লিভার, পাকস্থলী, হার্ট সমস্ত অঙ্গে প্রভাব ফেলে ম’দ। তাই ম’দ্য’পা’ন ছেড়ে দেওয়ার নির্দেশ দেন বিশেষজ্ঞরা।\nকিন্তু সাবধানবাণী সত্ত্বেও মানুষ তা শোনার প্রয়োজন মনে করেন না। আর এই কারণেই বোধ হয় করোনাকালে মদ্যপানের হার অনেকটাই বেড়েছে। গবেষণা বলছে, অতিমারীর মধ্যে প্রায় ২১ শতাংশ বেড়েছে মদ্যপান। প্রতিবছরের তুলনায় গত বছরে মদ্যপান জনিত সমস্য়ায় আক্রান্ত ৮ হাজার মানুষ বেশি মানুষ মারা গিয়েছেন। গবেষণায় অনুমান করা হয়েছে, মদ্যপানের কারণে ২০৪০ সালের মধ্যে ১৮ হাজার ৭০০ লিভার ফেলিওর এবং ১ হাজার ক্যান্সারের ঘটনা বাড়বে।\nএই গবেষণাটি করেছে হার্ভার্ডের ম্যাসুচেটস জেনারেল হাসপাতাল। বিশ্ব স্বাস্থ্য সংস্থার পরিসংখ্যান অনুযায়ী, প্রত্যেক বছর মদ্যপানের কারণে প্রায় ৩০ লক্ষ মানুষ মারা যান। এক্ষেত্রে মদ্যপানের কারণে কম বয়সে মৃত্যু হতে পারে বলে জানা গিয়েছে।\nমদ্যপান ছাড়বেন কীভাবে?\nবাড়ি থেকে অ্যালকোহল দূর করে দিন।\nনিজেকে বোঝান। বারবার মদ্যপানের খারাপ দিকগুলি সম্পর্কে পড়ুন। নিজের মধ্যে সেই কথাগুলি ঢুকিয়ে নিন।\nমদ্যপানের আড্ডা এড়িয়ে চলুন।\nমদ্যপানের কথা মনে পড়লে নিজের পরিবার নিজের স্বাস্থ্যের কথা ভাবুন।\nমদ্যপান ছাড়তে খুব সমস্যা হলে একজন চিকিৎসকের পরামর্শ নিন। তিনিই আপনাকে এই ঘাতক নেশা ছাড়ানোর পথ দেখাবেন।\nAlcohol consume corona situation Liquor report\nদু’দিন চলবে ব্যাটারি, Amazon Sales Offer-এ Redmi-র এই স্মার্টফোন পেয়ে যান একেবারে বিনামূল্যেই\nফের বাজারে মিলবে জিওর 499 টাকার রিচার্জ প্ল্যান! স্বস্তির নিঃশ্বাস গ্রাহকদের মধ্যে


‘বিকিনিতে চাপ নেই !’ প্রিয়াঙ্কাকে ছাড় দিল সেন্সর বোর্ড | Entertainment - News18 Bangla, Today's Latest Bengali News\n‘বিকিনিতে চাপ নেই !’ প্রিয়াঙ্কাকে ছাড় দিল সেন্সর বোর্ড\nএবার আর বাধ সাধলেন না পহেলাজ নিহালনি ৷ সোজা সাপটা ‘এ’ ছাপ দিয়েই ছাড় দিলেন প্রিয়াঙ্কাকে ৷\nLast Updated: May 22, 2017, 2:38 PM IST\n#মুম্বই: এবার আর বাধ সাধলেন না পহেলাজ নিহালনি ৷ সোজা সাপটা ‘এ’ ছাপ দিয়েই ছাড় দিলেন প্রিয়াঙ্কাকে ৷ সেন্সর বোর্ডের চেয়ারম্যান পহেলাজ নিহালনি, সোজাই জানালেন, ‘প্রিয়াঙ্কা বিকিনি পরেছেন ? ছবিতে প্রচুর বিকিনি দৃশ্য ? এতে কোনও সমস্যা নেই !’\nজুন মাসেই ভারতে মুক্তি পেতে চলেছে প্রিয়াঙ্কা চোপড়া অভিনীত হলিউড ছবি বেওয়াচ৷ আর এই ছবিতেই বিকিনি পরা অবস্থায় দেখা যাবে পিগি চপসকে ৷ তবে এটাই প্রথম নয় ৷ এর আগে দোস্তানা ছবিতেও বিকিনি পরে সবার নজর কেড়েছিলেন প্রিয়াঙ্কা ৷\nতবে অনেকেই মনে করেছিলেন, ভারতীয় সেন্সর বোর্ডের খুঁতখুঁতে মেজাজে হয়তো ভারতে এই ছবির মুক্তি বাদ পড়তে পারে ৷ তবে সোমবারই এই ছবিকে ‘এ’ সার্টিফিকেট দিয়ে ছাড় দিল পহেলাজ নিহালনি ৷\nFirst published: 02:38:38 PM May 22, 2017